(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ι΄

Δευτέρα, 21 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Θ. Ρουσόπουλου και Α. Σπάνια , σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Εθνικής Οικονομίας και Οικονομικών:   
 i. με θέμα: «Τεράστια αδικία προκαλείται σε χιλιάδες αγρότες που βρίσκονται χωρίς δική τους ευθύνη σε ειδικό καθεστώς και πρέπει να υποχρεωθούν σε τήρηση λογιστικών βιβλίων εσόδων και εξόδων», σελ.   
 ii. με θέμα: «Εξεύρεση οριστικής και ουσιαστικής λύσης για το Τελωνείο Λάρισας», σελ.   
 iii. με θέμα: «Να αρθεί η αδικία με τον αριθμό εργάσιμων ημερών επί των οποίων επιβάλλεται η τεκμαρτή φορολόγηση για τους ιδιοκτήτες κυλικείων δημόσιων σχολείων», σελ.   
 iv. με θέμα: «Αξιοποίηση για τις ανάγκες των κατοίκων των ακινήτων της Ελληνικής Εριουργίας στα Άνω Πατήσια», σελ.   
 β) Προς τον Υπουργό Περιβάλλοντος και Ενέργειας:   
 i. με θέμα: «Η Κυβέρνηση οφείλει να δώσει ξεκάθαρες απαντήσεις σχετικά με την ολλανδική εταιρεία που ανέλαβε σημαντικές μελέτες για Θεσσαλία και Κρήτη», σελ.   
 ii. με θέμα: «Διάνοιξη δρόμου στην αλπική ζώνη του Γράμμου, προστατευόμενης περιοχής από το δίκτυο Natura 2000», σελ.   
 iii. με θέμα: «Εγκατάσταση υπεράκτιων αιολικών πάρκων στην θαλάσσια περιοχή του Θρακικού Πελάγους γύρω από την Σαμοθράκη και την Αλεξανδρούπολη», σελ.   
 iv. με θέμα: «Παρατεταμένες καθυστερήσεις και προβλήματα στη διαδικασία πληρωμών του Προγράμματος «Εξοικονομώ 2021» σε επαγγελματίες στην περιοχή της Δράμας»., σελ.   
 γ) Προς τον Υπουργό Εσωτερικών με θέμα: «Να λυθεί το ιδιαίτερα οξυμένο πρόβλημα με την αποκομιδή σκουπιδιών στον Δήμο Ηρακλείου Κρήτης», σελ.   
 δ) Προς τον Υπουργό Ψηφιακής Διακυβέρνησης με θέμα: «Μεγάλες δυσχέρειες στην κτηματογράφηση της Περιφερειακής Ενότητας Κέρκυρας και ανάγκη παράτασης των δηλώσεων ιδιοκτησίας», σελ.   
 ε) Προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα νομιμότητας σχετικά με τον προτεινόμενο νέο Κανονισμό Ρυμούλκησης για το λιμάνι του Βόλου που προωθεί τα μονοπώλια»., σελ.   
 στ) Προς την Υπουργό Εργασίας και Κοινωνικής Ασφάλισης με θέμα: «Για την ασφάλιση των οικοδόμων και την αναγνώριση-διανομή των β€’υπέρ αγνώστων’’ ενσήμων», σελ.

ΠΡΟΕΔΡΕΥΩΝΤΕΣ

ΓΕΡΟΒΑΣΙΛΗ Ο. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΡΟΒΑΣΙΛΗ Ό. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΑΥΛΩΝΙΤΗΣ Α. , σελ.   
 ΔΗΜΑΣ Χ. , σελ.   
 ΈΞΑΡΧΟΣ Ν. , σελ.   
 ΚΑΝΕΛΛΗ Γ. , σελ.   
 ΚΟΚΚΑΛΗΣ Β. , σελ.   
 ΚΥΡΑΝΑΚΗΣ Κ. , σελ.   
 ΜΕΪΚΟΠΟΥΛΟΣ Α. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΪΔΗΣ Α. , σελ.   
 ΠΑΠΑΔΑΚΗΣ Π. , σελ.   
 ΣΔΟΥΚΟΥ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΥΛΙΑΝΙΔΗΣ Χ. , σελ.   
 ΤΣΑΚΛΟΓΛΟΥ Π. , σελ.   
 ΤΣΙΜΑΡΗΣ Ι. , σελ.   
 ΤΣΟΚΑΝΗΣ Χ. , σελ.   
 ΧΑΡΑΛΑΜΠΟΓΙΑΝΝΗ Π. , σελ.   
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ι**΄**

Δευτέρα 21 Οκτωβρίου 2024

Αθήνα, σήμερα στις 21 Οκτωβρίου, ημέρα Δευτέρα και ώρα 15.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: «Με την παρούσα σάς ενημερώνουμε, σχετικά με τη συζήτηση των επίκαιρων ερωτήσεων, ότι στο πλαίσιο του κοινοβουλευτικού ελέγχου, τη Δευτέρα 21 Οκτωβρίου 2024, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 40/8-10-2024, 47/11-10-2024 και 54/14-10-2024 επίκαιρες ερωτήσεις, οι οποίες θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 42/8-10-2024 επίκαιρη ερώτηση, η οποία θα απαντηθεί από τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη.

Οι υπ’ αριθμόν 38/8-10-2024, 43/8-10-2024, 50/11-10-2024 και 61/14-10-2024 επίκαιρες ερωτήσεις, οι οποίες θα απαντηθούν από τον Υφυπουργό Εθνικής Οικονομίας και Οικονομικών κ. Χρίστο Δήμα.

Η υπ’ αριθμόν 60/14-10-2024 επίκαιρη ερώτηση, η οποία θα απαντηθεί από την Υφυπουργό Εσωτερικών κ. Παρασκευή Χαραλαμπογιάννη.

Η υπ’ αριθμόν 46/11-10-2024 επίκαιρη ερώτηση, η οποία θα απαντηθεί από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Η υπ’ αριθμόν 55/14-10-2024 επίκαιρη ερώτηση, η οποία θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αριθμόν 52/11-10-2024 επίκαιρη ερώτηση, η οποία θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Θα αρχίσουμε με τη τέταρτη με αριθμό 38/8-10-2024 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας. «Ελληνική Λύση» κ. Κωνσταντίνου Μπούμπα προς τον Υπουργό Εθνικής Οικονομίας και Οικονομικών με θέμα: «Τεράστια αδικία προκαλείται σε χιλιάδες αγρότες που βρίσκονται χωρίς δική τους ευθύνη σε ειδικό καθεστώς και πρέπει να υποχρεωθούν σε τήρηση λογιστικών βιβλίων εσόδων και εξόδων».

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε. Κύριε Υπουργέ, καλησπέρα.

Είναι ένα σοβαρό γεγονός άδικο, μια κατάσταση άδικη σε ό,τι αφορά τη φορολογία των αγροτών, χωρίς δική τους ευθύνη. Είναι για κάποιες επιδοτήσεις παρελθόντων ετών και για μία ακόμη φορά η «πέτρα του σκανδάλου» είναι ο ΟΠΕΚΕΠΕ. Για μία ακόμη φορά βλέπουμε το σκάνδαλο και τη διαφθορά του ΟΠΕΚΕΠΕ. Όταν, λοιπόν, οι αγρότες διακινούν -το ξέρετε πολύ καλά στα οικονομικά- αγροτικά προϊόντα μέχρι 15.000 ευρώ και παίρνουν επιδοτήσεις της τάξεως των 5.000 ευρώ, είναι ενταγμένοι στο ειδικό φορολογικό καθεστώς. Τι σημαίνει αυτό; Ότι δεν είναι υποχρεωμένοι να κάνουν περιοδικές δηλώσεις και να αποδώσουν ΦΠΑ.

Τι γίνεται τώρα; Έρχεται ένας ΟΠΕΚΕΠΕ για μία ακόμη φορά -που δημιουργεί τα μέγιστα προβλήματα σε αγρότες και κτηνοτρόφους- και δίνει επιδοτήσεις παρελθόντων ετών, με αποτέλεσμα οι αγρότες να εμφανίζονται φορολογικά στις φορολογικές τους δηλώσεις που υποβάλλουν ότι έχουν λάβει επιδοτήσεις εκείνη τη χρονιά πάνω από 5.000 ευρώ και αντιλαμβάνεστε ότι ξεκινάει μετά ένας γολγοθάς για τους αγρότες και τους κτηνοτρόφους. Πρέπει να επιστρέψουν φόρο προστιθέμενης αξίας. Πρέπει να πάνε σε περιοδικές δηλώσεις ΦΠΑ. Πρέπει να κάνουν διορθωτικές φορολογικές δηλώσεις για αυτά τα οποία έχουν λάβει. Και πάμε τώρα σε μια άλλη γραφειοκρατική διαδικασία επίπονη, δηλαδή ότι αντί για αποδείξεις -γιατί δεν μπορούν να δικαιολογήσουν- πρέπει να πάνε σε τιμολόγια από τον προμηθευτή, να κάνουν συμπληρωματικά τιμολόγια και να αυξήσουν τον ΦΠΑ και προς τον προμηθευτή τους.

Αντιλαμβάνεστε ότι όταν ένας αγρότης πάρει επιδοτήσεις φέτος του 2024 για κάτι που του οφείλει ο ΟΠΕΚΕΠΕ από το 2021, τρέξε τώρα σε αυτή τη διαδικασία. Τα έξοδα είναι υπολογισμένα. Περίπου με τα πρόστιμα τα οποία θα του υποβληθούν, θα αγγίξουν μαζί με τα έξοδα για τον φοροτεχνικό του –γιατί πρέπει να κάνει όλες αυτές τις διαρθρωτικές κινήσεις φορολογικά- περίπου τα 1.500 ευρώ. «Εκεί που μας χρωστούσαν, μας πήραν και το βόδι», που λέει στην καθομιλουμένη ο λαός. Σε έναν αγρότη και έναν κτηνοτρόφο που δεν φταίει, έρχεται ο ΟΠΕΚΕΠΕ να του δώσει επιδοτήσεις παρελθόντων ετών, έχει υπερκεράσει τα 5.000 ευρώ σε ό,τι αφορά τις επιδοτήσεις –εντάξει η διακίνηση των αγροτικών προϊόντων- και φορολογείται επιπροσθέτως.

Το δε δυσοίωνο είναι ότι αν πάμε στην υπηρεσία ελέγχου από τις κατά τόπους ΣΔΟΥ στον ΦΠΑ και δικαιούται να πάρει και επιστροφή ΦΠΑ, στον έλεγχο στον οποίον υπόκειται λόγω ακριβώς αυτής της φορολογικής αδικίας θα του επιβληθεί και ένα πρόστιμο που μπορεί να αγγίξει τα 2.500 ευρώ.

Άρα, λοιπόν, δείτε το, κύριε Υπουργέ. Είναι μία φορολογική αδικία με κοινωνικές προεκτάσεις στον ευαίσθητο κλάδο αγροτών και κτηνοτρόφων οι οποίοι πλήττονται, πέρα από τη θεομηνία, και από τις κοινοτικές επιδοτήσεις, που ο ΟΠΕΚΕΠΕ έχει δώσει αφορμή για πάμπολλες αμαρτίες και για διαφθορά και για σκάνδαλα και τους καθυστερεί την καταβολή και έρχεται τώρα επιπροσθέτως και αυτό ως φορολογική αδικία με υπαιτιότητα καθαρά του ΟΠΕΚΕΠΕ. Δείτε τι μπορείτε να κάνετε επ’ αυτού. Εν ανάγκη, αλλάξτε και τους κωδικούς στο έντυπο της φορολογικής δήλωσης. Δεν υπάρχει δηλαδή κωδικός για να βάλει ο αγρότης για επιδοτήσεις που πήρε παρελθόντων ετών παρά μόνο ένα κουτάκι, να το πω έτσι απλά, για να γίνουμε κατανοητοί. Άρα, λοιπόν, δεν μπορεί να βγει άκρη σε αυτή τη φορολογική αδικία.

Δείτε το, κύριε Υπουργέ, διότι οι αγρότες αυτή τη στιγμή πραγματικά στενάζουν και έρχεται και αυτό ως μεγάλη φορολογική αδικία σε βάρος τους χωρίς δική τους υπαιτιότητα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπούμπα.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, να αποσαφηνίσουμε αρχικά τι ισχύει με τους αγρότες ειδικού καθεστώτος και θα φτάσουμε και στα ζητήματα του ΟΠΕΚΕΠΕ.

Πρώτον, ζητήματα σχετικά με την εφαρμογή του φόρου προστιθέμενης αξίας ρυθμίζονται στη χώρα μας με τις διατάξεις του πολύ προσφάτως, όπως γνωρίζετε, κυρωθέντος κώδικα ΦΠΑ, ο οποίος αποτελεί ενσωμάτωση στο εσωτερικό μας δίκαιο των διατάξεων της οδηγίας 2006/112 σχετικά με το κοινό σύστημα φόρου προστιθέμενης αξίας ΦΠΑ, οδηγία που έχει υποχρεωτική εφαρμογή για τα κράτη-μέλη της Ευρωπαϊκής Ένωσης.

Δεύτερον, ειδικότερα στις διατάξεις του άρθρου 48 του κώδικα ΦΠΑ ρυθμίζονται θέματα που αφορούν το ειδικό καθεστώς αγροτών. Πρόκειται για ένα προαιρετικό καθεστώς το οποίο απαλλάσσει τους αγρότες που εντάσσονται σε αυτό από τις υποχρεώσεις που έχουν όσοι υπάγονται στο κανονικό καθεστώς ΦΠΑ, δηλαδή από τις υποχρεώσεις τήρησης λογιστικών αρχείων, βιβλίων, έκδοσης στοιχείων και υποβολής δηλώσεων ΦΠΑ. Σύμφωνα με τις ως άνω διατάξεις, επομένως, οι αγρότες του ειδικού καθεστώτος δεν επιβαρύνουν με ΦΠΑ τις παραδόσεις των αγαθών τους και την παροχή των υπηρεσιών τους.

Εκτός αυτού, δικαιούνται επιστροφής από το δημόσιο του ΦΠΑ που επιβαρύνει τις αγορές αγαθών ή της λήψης υπηρεσιών τις οποίες πραγματοποίησαν για την άσκηση της αγροτικής εκμετάλλευσης ή την παροχή αγροτικών υπηρεσιών. Πιο συγκεκριμένα, το ποσό της επιστροφής προκύπτει με την εφαρμογή κατ’ αποκοπή συντελεστή 6% στην αξία των παραγόμενων αγροτικών προϊόντων και των παρεχόμενων αγροτικών υπηρεσιών προς άλλους υποκείμενους στον φόρο. Τα αγροτικά προϊόντα και οι αγροτικές υπηρεσίες για τις οποίες εφαρμόζεται ο κατ’ αποκοπή συντελεστής 6% για την επιστροφή είναι αυτός που κατονομάζεται στο παράρτημα 4 του κώδικα ΦΠΑ.

Τρίτον, στο ειδικό καθεστώς αγροτών με βάση τις διατάξεις του κώδικα ΦΠΑ που επικαλείστε δύναται να εντάσσονται οι αγρότες οι οποίοι, πρώτον, κατά το προηγούμενο φορολογικό έτος πραγματοποίησαν προς οποιοδήποτε πρόσωπο παραδόσεις αγροτικών προϊόντων και παροχές αγροτικών υπηρεσιών, των οποίων η αξία αθροιστικά ήταν κατώτερη των 15.000 ευρώ και, δεύτερον, έλαβαν επιδοτήσεις των οποίων η αξία ήταν κατώτερη των 5.000 ευρώ. Προκειμένου δε τα πρόσωπα αυτά να ενταχθούν όμως στο ειδικό καθεστώς, θα πρέπει τα ως άνω κριτήρια να συντρέχουν σωρευτικά, να πληρούνται δηλαδή και τα δύο.

Τέταρτον, η υποχρέωση έκδοσης του ειδικού στοιχείου από τους αγρότες του ειδικού καθεστώτος ΦΠΑ προβλέπεται για την παράδοση αγροτικών προϊόντων παραγωγής τους και την παροχή αγροτικών υπηρεσιών που πραγματοποιούν οι αγρότες αυτοί σε άλλους αγρότες του ειδικού καθεστώτος ή σε πρόσωπα μη υποκείμενα στον φόρο, δηλαδή σε ιδιώτες.

Πέμπτον, συνεχίζω με τις διατάξεις της παραγράφου 2 του άρθρου 48 του κώδικα ΦΠΑ, σύμφωνα με τις οποίες δεν εντάσσονται στο ειδικό καθεστώς αγροτών, αλλά στο κανονικό καθεστώς οι αγρότες οι οποίοι, πρώτον, ασκούν τις αγροτικές εκμεταλλεύσεις και παρέχουν τις αγροτικές υπηρεσίες με τη μορφή εταιρείας οποιουδήποτε τύπου ή αγροτικών συνεταιρισμών, δεύτερον, πωλούν αγροτικά προϊόντα παραγωγής τους ύστερα από επεξεργασία που μπορεί να προσδώσει σε αυτά χαρακτήρα βιομηχανικών και βιοτεχνικών προϊόντων, τρίτον, ασκούν παράλληλα και άλλη οικονομική δραστηριότητα για την οποία έχουν υποχρέωση να τηρούν λογιστικά αρχεία, τέταρτον, παραδίδουν προϊόντα παραγωγής τους από λαϊκές αγορές ή από δικό τους κατάστημα ή πραγματοποιούν εξαγωγές ή παραδόσεις των προϊόντων τους προς άλλο κράτος κατ’ εφαρμογή των άρθρων του κώδικα ΦΠΑ.

Στη δευτερολογία θα απαντήσω και για τον ΟΠΕΚΕΠΕ, αλλά νομίζω ότι είναι πάρα πολύ σημαντικό να ξέρουμε, να αποσαφηνίζουμε ακριβώς για ποιους μιλάμε και ποιες περιπτώσεις αγροτών αφορά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον Υπουργό, τον κ. Δήμα.

Παρακαλώ, κύριε Μπούμπα, για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αυτά τα οποία περιγράψατε, κύριε Υπουργέ, είναι μια υφιστάμενη κατάσταση ακριβώς για τους αγρότες οι οποίοι εντάσσονται σε αυτό το ειδικό καθεστώς και έχουν αυτές τις προϋποθέσεις –σας το είπα από την αρχή-, όταν αφορά διακίνηση αγροτικών και κτηνοτροφικών προϊόντων της τάξης των 15.000 ευρώ. Το θέμα τώρα είναι αν ένας αγρότης έχει λάβει επιδοτήσεις παρελθόντων ετών με υπαιτιότητα του ΟΠΕΚΕΠΕ –η αμαρτία, η διαφθορά και το σκάνδαλο του ΟΠΕΚΕΠΕ καλά κρατούν για μια ακόμη φορά- αυτό σας λέω, θα φορολογηθεί αδίκως.

Αν τα υπολογίσετε, μόνο το πρώτο πρόστιμο το οποίο του επιβάλλεται είναι 102 ευρώ. Βάλτε τώρα ότι ο αγρότης που ήταν μέσα στο 2022 και έλαβε με καθυστέρηση επιδοτήσεις της προηγούμενης χρονιάς, χάνει το προνόμιο του κανονικού καθεστώτος γιατί έχει υπερκεράσει όπως είπαμε τις 5.000 ευρώ και η φορολογική αδικία καλά κρατεί! Και τρέχει τώρα ο άνθρωπος να κάνει δύο περιοδικές δηλώσεις για το ’22 –ως παράδειγμα το βάζω-, άλλες τρεις για το ’23 και έχουμε φτάσει περίπου 800 ευρώ μέχρι τώρα. Βάλτε κάτι χαρτόσημα, κάτι προσαυξήσεις, κάτι ιστορίες –να το πω έτσι απλά-, έχει πάει άλλα 250 ευρώ, βάλε και την αμοιβή τώρα του φοροτεχνικού, οπότε έχει φτάσει 1.500 ευρώ!

Κι εγώ ρωτάω: Έχετε προνοήσει ως Υπουργείο Οικονομικών γι’ αυτό το ειδικό καθεστώς το οποίο περιγράψατε και γι’ αυτούς τους αγρότες και τους κτηνοτρόφους που αφορά αυτό το ειδικό καθεστώς, που είναι ενταγμένοι νομίμως οι άνθρωποι, για τις κοινοτικές επιδοτήσεις και τα κονδύλια που έχουν λάβει; Αλλά το λάθος είναι στις καθυστερήσεις του ΟΠΕΚΕΠΕ. Για ακόμη μία φορά έρχεται ένας ΟΠΕΚΕΠΕ, ο οποίος πραγματοποιεί καθυστερήσεις.

Άρα, λοιπόν, ο αγρότης χάνει αυτό το προνόμιο και ξεκινάει τώρα μια διαδικασία –σας το είπα και στην πρωτολογία μου- τρέξε στο προμηθευτή, συμπληρωματικά παραστατικά, συμπληρωματικά τιμολόγια, αύξηση του ΦΠΑ στον προμηθευτή. Και διερωτάται κάποιος: Κι αν έχει σταματήσει αυτός να είναι αγρότης; Μπαίνει σε έναν κυκεώνα –επειδή είναι ταγμένος πλέον στο κανονικό καθεστώς- να τρέξει να κάνει διορθωτικές φορολογικές δηλώσεις και ούτω καθεξής.

Κι έρχεται ένας ΟΠΕΚΕΠΕ, ο οποίος είναι το σκάνδαλο του σκανδάλου –το έχουμε συζητήσει, αφορά και εσάς ως Υπουργείο Οικονομικών και το Υπουργείο Αγροτικής Ανάπτυξης-, ένας ΟΠΕΚΕΠΕ ο οποίος είναι η αμαρτία της αμαρτίας και έχει πραγματικά ξεζουμίσει τους αγρότες με τη λανθασμένη του πολιτική, με ένα χειροκίνητο σύστημα και με μια φατρία ανθρώπων, οι οποίοι λυμαίνονται το χώρο.

Τι να σας πω; Πρόσφατα η εταιρεία «NEUTRALPUBLIC», που είναι παράρτημα της Τράπεζας Πειραιώς, με δύο τεχνικούς συμβούλους έχει κάνει αυτά τα λάθη που τώρα ζητούν σε περίπου εκατόν ενενήντα επτά χιλιάδες αγρότες επιστροφή αχρεωστήτως περίπου 53 εκατομμυρίων ευρώ. Ήταν 62, έκαναν καινούργιους υπολογισμούς –τους έκαναν και χάρη- και κατέβηκαν στα 53. Και η συγκεκριμένη εταιρεία είναι η εταιρεία με την οποία η εταιρεία η ψηφιακή του Μαρινάκη για δικούς τους λόγους είναι σε επιχειρηματική σύγκρουση.

Αυτό είναι ένα άλλο θέμα του ΟΠΕΚΕΠΕ, το θέτω όμως ως παράδειγμα διότι αρχίζουν οι αγρότες: επιστροφή αχρεωστήτως, «κάναμε λάθος, παιδιά, σας τα ζητάμε πίσω, δώστε μας πίσω αυτά που σας δώσαμε», οι όποιοι άνθρωποι τα έχουν δώσει σε υποχρεώσεις, μέχρι και τα φροντιστήρια των παιδιών τους έχουν πληρώσει, μέχρι και το πετρέλαιο τους και ούτω καθεξής.

Έρχεται τώρα φορολογική αδικία, το συγκεκριμένο το οποίο συζητάμε τώρα, γιατί δεν προνοήσατε στη φορολογική δήλωση να υπάρχει ειδικός κωδικός καταβολής επιδοτήσεων παρελθόντων ετών, προκειμένου να μην αλλάζει φορολογική κλίμακα. Είναι μια κατάφωρη αδικία. Έχουμε κάτι ελέγχους που γίνονται –που ορθά γίνονται-, κάτι τίτλους ιδιοκτησίας που ζητάμε από τους αγρότες, όπως και στην εκλογική μου περιφέρεια στο Νομό Σερρών και μπαίνουν και τα προσωπικά δεδομένα. Δηλαδή πραγματικά οι άνθρωποι έχουν πελαγώσει. Φορολογική αδικία από τη μία, που τα ζητάτε εσείς ως Υπουργείο γιατί ξεπερνούν αυτό το όριο από λάθη του ΟΠΕΚΕΠΕ, αχρεωστήτως να δοθούν όλα πίσω αυτά που ο ΟΠΕΚΕΠΕ με δική του υπαιτιότητα και με την περιβόητη αυτή «Data administration, όπως λέγεται η εταιρεία, και τους τεχνικούς συμβούλους και σε έναν ΟΠΕΚΕΠΕ, ο οποίος έχει πάρει 20 εκατομμύρια ευρώ τα τελευταία χρόνια για να ψηφιοποιηθεί και εξακολουθεί να μην συνδέεται ούτε με το gov.gr, ούτε με το Κτηματολόγιο, ούτε με την ΑΑΔΕ, δηλαδή είναι κράτος εν κράτει, με χειροκίνητο σύστημα.

Κοιτάξτε τουλάχιστον να απαλύνετε τον πόνο τους και να αλλάξετε τώρα αυτό με τη φορολογική δήλωση, προκειμένου οι άνθρωποι δικαίως να μη φορολογηθούν αδίκως και να παραμείνουν στο ειδικό καθεστώς που ο νόμος προβλέπει για επιδοτήσεις που δεν ξεπερνούν τις 5.000 ευρώ και για διακίνηση αγροτικών προϊόντων, για το μεροκάματο τους οι άνθρωποι, μέχρι της τάξεως των 15.000 ευρώ. Είναι μια αδικία. Μιλάμε ακριβώς γι’ αυτούς τους αγρότες που περιγράψατε, που εντάσσονται στο ειδικό καθεστώς, αλλά θα φορολογηθούν για τους λόγους τους οποίους αναλύουμε, κύριε Υπουργέ, και είναι μια μεγάλη αδικία εις βάρος τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπούμπα.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Να διευκρινίσω ότι στις περιπτώσεις αυτές η ένταξη στο κανονικό καθεστώς ισχύει από την ημερομηνία κατά την οποία θα λάβει χώρα η συγκεκριμένη περίπτωση. Ωστόσο, σε περίπτωση υπέρβασης του ορίου των 15.000 ευρώ από παραδόσεις αγροτικών προϊόντων και παροχές αγροτικών υπηρεσιών ή υπέρβασης του ορίου των 5.000 ευρώ από επιδοτήσεις, η ένταξη στο κανονικό καθεστώς ισχύει από την έναρξη του επόμενου φορολογικού έτους.

Συνεπώς, σύμφωνα με τις ως άνω ισχύουσες διατάξεις εάν σε ένα έτος εισπραχθούν επιδοτήσεις από τον ΟΠΕΚΕΠΕ, οι οποίες αφορούν ακόμα και παρελθόντα έτη, όπως είπατε, είτε το τρέχον έτος, με τις οποίες πραγματοποιείται υπέρβαση του ορίου των 5.000 ευρώ, η υποχρέωση ένταξης στο κανονικό καθεστώς ΦΠΑ και τήρησης λογιστικών βιβλίων, έκδοσης στοιχείων και υποβολής δηλώσεων αρχίζει από το επόμενο φορολογικό έτος.

Εκτός των ανωτέρω, αναφέρω ότι σε εφαρμογή της εθνικής μας νομοθεσίας ο ΟΠΕΚΕΠΕ εκδίδει βεβαιώσεις εφορίας τον Φεβρουάριο εκάστου έτους αποκλειστικά για τη δήλωση φορολογίας εισοδήματος, αναφορικά με τις πληρωμές των ενισχύσεων που πραγματοποιήθηκαν μέσω του Ειδικού Λογαριασμού Εγγυήσεων Γεωργικών Προϊόντων για το διάστημα από 1-1 έως 31-12 του προηγούμενου ημερολογιακού έτους, οι οποίες αποστέλλονται στην ΑΑΔΕ και ακολούθως αναρτώνται στην ιστοσελίδα του Οργανισμού, όπου οι δικαιούχοι έχουν πρόσβαση μέσω των κωδικών Taxisηet. Τα ποσά που περιλαμβάνονται σε αυτές αφορούν στα καταβλητέα ποσά στον τραπεζικό λογαριασμό επιλογής του εκάστοτε δικαιούχου, δηλαδή μετά την αφαίρεση τυχόν συμψηφισμών, οφειλών και παλαιότερων ετών.

Όμως, θέλω να κλείσω λέγοντας το εξής, κύριε συνάδελφε: Ακριβώς επειδή παρατηρούμε το φαινόμενο ότι κάποιοι φορείς είτε αποστέλλουν στοιχεία με καθυστέρηση -με πολύ μεγάλη καθυστέρηση- είτε στέλνουν στοιχεία τα οποία έχουν πάρα πολύ μεγάλα λάθη, ανακοινώσαμε και πριν λίγες ημέρες την αλλαγή της διαδικασίας υποβολής των φορολογικών δηλώσεων, όπου θεσμοθετούμε αρχικά το Μητρώο Φορέων. Είναι οι φορείς του δημόσιου τομέα που έχουν υποχρέωση να αποστέλλουν τα στοιχεία έγκαιρα και χωρίς λάθη.

Πλέον, θα έχει ένα πολύ μεγάλο πρόστιμο ο διευθύνων σύμβουλος, ο επικεφαλής τέλος πάντων του δημόσιου φορέα που δεν θα εγγραφεί στο συγκεκριμένο μητρώο αρχικά.

Όποιος φορέας δεν αποστέλλει τα στοιχεία που πρέπει να στείλει μέχρι την τελευταία εργάσιμη του Φεβρουαρίου -άρα πριν ανοίξει η διαδικασία των φορολογικών δηλώσεων- πάλι θα υπάρχει πολύ μεγάλο πρόστιμο όχι στο νομικό πρόσωπο, αλλά στα φυσικά πρόσωπα, από τον επικεφαλής στους γενικούς διευθυντές, φτάνοντας μέχρι και τον επικεφαλής της μισθοδοσίας, με αποτέλεσμα να πιέζουμε πολύ πιο αποτελεσματικά όλους τους φορείς του δημοσίου, συμπεριλαμβανομένου και του ΟΠΕΚΕΠΕ που αναφέρατε στην ερώτηση, να αποστέλλουν και εγκαίρως τα στοιχεία, αλλά και χωρίς λάθη. Νομίζω ότι αυτό είναι πρωτοφανές για τα ελληνικά δεδομένα, αλλά έχει φτάσει η στιγμή να φέρουμε ανθρώπους οι οποίοι κατέχουν πολύ υψηλές θέσεις στη δημόσια διοίκηση προ των ευθυνών τους.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με την πέμπτη με αριθμό 50/11-10-2024 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Εθνικής Οικονομίας και Οικονομικώνμε θέμα: «Εξεύρεση οριστικής και ουσιαστικής λύσης για το τελωνείο Λάρισας».

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, αντικείμενο της ερώτησης είναι η αναζήτηση μιας μόνιμης, βιώσιμης λύσης για τις εγκαταστάσεις του τελωνείου Λάρισας. Το τελωνείο της Λάρισας βρίσκεται σε μία από τις πιο κεντρικές οδικές αρτηρίες της πόλης, σε απόσταση αναπνοής από το κέντρο της πόλης. Σε απόσταση αναπνοής! Καταλαβαίνετε πολύ καλά ότι δεκάδες φορτηγά, νταλίκες προσπαθούν να σταθμεύσουν, με αποτέλεσμα να υπάρχει στην όλη περιοχή, η οποία εκτείνεται σε τρεις συνοικίες, κυκλοφοριακό πρόβλημα πάρα πολύ οξυμένο.

Επιπλέον, οι πολίτες οι οποίοι συναλλάσσονται, οι υπάλληλοι, οι εκτελωνιστές αδυνατούν και αυτοί να εξυπηρετηθούν.

Να θυμίσω και να τονίσω ότι το τελωνείο της Λάρισας βρίσκεται ακριβώς δίπλα από τις γραμμές του σιδηροδρομικού σταθμού, από τις γραμμές των τραίνων, με αποτέλεσμα να υπάρχει στην όλη περιοχή ένα συνεχόμενο μποτιλιάρισμα και το αίτημα των κατοίκων ήδη έχει εκφραστεί για τη μετεγκατάσταση των εγκαταστάσεων του τελωνείου Λαρίσης.

Σήμερα ρωτάμε για λογαριασμό των κατοίκων της πόλης εάν υπάρχει στη σκέψη της Κυβέρνησης, και πάντα σε συνεργασία με την τοπική αυτοδιοίκηση, η μετεγκατάσταση και η εξεύρεση ουσιαστικής και μόνιμης λύσης για το τελωνείο της Λάρισας τουλάχιστον έξω από τον αστικό ιστό της πόλης, ώστε ο υπάρχων χώρος, οι υπάρχουσες εγκαταστάσεις να αποδοθούν στους πολίτες της Λάρισας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Κόκκαλη.

Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, όπως είπατε κι εσείς, το τελωνείο Λάρισας βρίσκεται σήμερα επί της οδού Φαρσάλων 21 πλησίον του σιδηροδρομικού σταθμού. Το οικόπεδο εντός του οποίου έχει ανεγερθεί ανήκει εξ ολοκλήρου στην κυριότητα του ελληνικού δημοσίου. Η συγκεκριμένη έκταση είναι καταγεγραμμένη στα βιβλία της Κτηματικής Υπηρεσίας ως «δημόσια κτήματα» με αριθμούς στα βιβλία καταχώρησης, τα οποία έχουν λάβει κατά τη διαδικασία της κτηματογράφησης του «Ελληνικού Κτηματολογίου» τους αντίστοιχους κωδικούς αριθμούς Εθνικού Κτηματολογίου, τα περίφημα ΚΑΕΚ.

Τώρα ως προς το ζήτημα της μεταστέγασης του τελωνείου, το ευρύτερο ζήτημα της μεταστέγασης του τελωνείου Λάρισας και της ανακούφισης του παρακείμενου αστικού ιστού μέσω της εκτροπής εισόδου και κίνησης φορτηγών μεταφοράς εμπορευμάτων που υπόκεινται σε τελωνειακές διαδικασίες υπερβαίνει τις αρμοδιότητες της ΑΑΔΕ και προφανώς χρειάζεται συντονισμός, κάτι που είπατε κι εσείς.

Στο πλαίσιο δε αυτής, μεταξύ άλλων, είναι αναγκαία και η σύσταση από την αρμόδια Κτηματική Υπηρεσία της επιτροπής στέγασης, η οποία αφού λάβει υπ’ όψιν το σχετικό κτηριολογικό πρόγραμμά της προς στέγαση υπηρεσίας, γνωμοδοτεί συντάσσοντας σχετικό πρακτικό αναφορικά με το αν υπάρχει στην περιοχή αναζήτησης του ακινήτου δημόσιο ακίνητο, το οποίο να καλύπτει τις στεγαστικές ανάγκες της.

Ως προς τη συμβολή της ανακούφισης της συγκεκριμένης περιοχής από τα εισερχόμενα φορτηγά, να σας ενημερώσω για τα εξής: Προωθείται η εφαρμογή απλοποιημένων τελωνειακών διαδικασιών, κατά τις οποίες δεν απαιτείται η προσκόμιση των εμπορευμάτων στον χώρο του τελωνείου ή οι όποιοι έλεγχοι δύνανται να πραγματοποιηθούν σε εγκεκριμένες εγκαταστάσεις των εισαγωγέων, των εξαγωγέων και των μεταφορέων. Μάλιστα, προς τούτο έχει προγραμματιστεί σχετική ημερίδα στη Λάρισα με τη συνεργασία του τοπικού τελωνείου και της εποπτεύουσας Τελωνειακής Περιφέρειας Θεσσαλονίκης εντός του επόμενου μήνα με θέμα: «Τελωνειακές απλουστεύσεις και ενίσχυση της επιχειρηματικότητας».

Σε αυτό το σημείο, θέλω να υπογραμμίσω πως για το συγκεκριμένο ζήτημα υπάρχει έντονο ενδιαφέρον όχι μόνο από εσάς, αλλά και από Βουλευτές της Νέας Δημοκρατίας, οι οποίοι μου έχουν δείξει και εξηγήσει την κατάσταση για το συγκεκριμένο θέμα, ώστε να αποσυμφορηθεί ο αστικός ιστός από τον θόρυβο και τη ρύπανση. Όπως γνωρίζετε, γιατί το έχουμε συζητήσει και από κοντά, το Υπουργείο Οικονομικών είναι σε ανοιχτή γραμμή επικοινωνίας και σε στενή συνεργασία με τον Δήμο Λαρισαίων, από τον οποίο το επόμενο χρονικό διάστημα αναμένουμε συγκεκριμένες προτάσεις, για να δούμε πώς μπορούμε να βρούμε την καλύτερη δυνατή λύση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κατ’ αρχάς, κύριε Υπουργέ, χαίρομαι που το Υπουργείο Οικονομικών είναι εν πρώτοις θετικό στη μετεγκατάσταση του τελωνείου της Λάρισας. Αναμένουμε όλοι τις προτάσεις και του Δήμου Λαρισαίων, διότι είναι ένα αίτημα όλων των κατοίκων της περιοχής, διότι πρόκειται για ένα πάρα πολύ οξύ πρόβλημα. Ναι μεν δεν απαιτείται τώρα η προσκόμιση των εμπορευμάτων, αλλά θεωρώ ότι παρ’ όλο που το ακίνητο είναι δημόσιο, μπορεί η ΑΑΔΕ μέσω της επιτροπής να βρει μια συμφέρουσα λύση, συμφέρουσα αφ’ ενός για τα συμφέροντα του δημοσίου, εννοείται, αλλά αφ’ ετέρου και για τα συμφέροντα των πολιτών, διότι είναι ακριβώς δίπλα στο κέντρο και δημιουργεί οξυμένο κυκλοφοριακό πρόβλημα.

Εμείς θα παρακολουθούμε στενά το θέμα και θα αναμένουμε τις σχετικές προτάσεις τόσο του δήμου όσο και της Κυβέρνησης πάνω απ’ όλα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Κόκκαλη.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, νομίζω πως συμφωνούμε και οι δύο ότι βούληση όλων των πλευρών είναι να συμβάλουμε θετικά, ώστε να βρούμε την καλύτερη δυνατή λύση τόσο για τις επιχειρησιακές ανάγκες του τελωνείου Λάρισας, αλλά όπως είπατε κι εσείς και για τους κατοίκους και για τους επισκέπτες της πόλης που δεν θέλουν προφανώς να είναι το τελωνείο στο κέντρο της πόλης.

Βέβαια, στο μεσοδιάστημα επιτρέψτε μου να πω ότι σχεδιάζεται η εξυπηρέτηση των αναγκών προσκόμισης φορτηγών διεθνούς καθεστώτος διαμετακόμισης, τα λεγόμενα TIR, σε κατάλληλους ανοιχτούς χώρους εκτός του αστικού ιστού της πόλης με διασφάλιση των κατάλληλων εγκαταστάσεων για τους τελωνειακούς ελεγκτές και της ασφάλειας των μεταφορέων, των μεταφορικών μέσων και των εμπορευμάτων.

Ως προς τα ειδικότερα κτηριολογικά ζητήματα του τελωνείου Λάρισας, συνεχίζοντας θέλω να αναφέρω αρχικά ότι έχει δρομολογηθεί και η ανακαίνιση του χώρου υγιεινής από την αρμόδια Διεύθυνση Κτιριακών Υποδομών της ΑΑΔΕ ως το τέλος του τρέχοντος έτους. Επίσης, έχει ληφθεί μέριμνα για την πραγματοποίηση παρεμβάσεων που συμβάλλουν στην εξυπηρέτηση ατόμων με κινητικά προβλήματα, καθότι το συγκεκριμένο ζήτημα αποτελεί πάντα προτεραιότητα για όλους μας.

Άρα επαναλαμβάνω αυτό το οποίο είπατε και εσείς ότι οι αρμόδιες υπηρεσίες της ΑΑΔΕ, το Υπουργείου Οικονομικών μελετούν και εξετάζουν, σύμφωνα πάντα με το υφιστάμενο νομοθετικό πλαίσιο, κάθε υπάρχουσα δυνατότητα για την εξεύρεση λύσεων προκειμένου να αντιμετωπίζονται τυχόν ζητήματα που αφορούν κτήρια, στέγαση τελωνιακών υπηρεσιών, όπως στη συγκεκριμένη περίπτωση της Λάρισας.

**ΠΡΟΕΔΡΕΥΩΝ (Ιωάννης Πλακιωτάκης):** Προχωρούμε στην τρίτη με αριθμό 43/8-10-2024 επίκαιρη ερώτηση πρώτου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Εθνικής Οικονομίας και Οικονομικών με θέμα: «Να αρθεί η αδικία με τον αριθμό εργάσιμων ημερών επί των οποίων επιβάλλεται η τεκμαρτή φορολόγηση για τους ιδιοκτήτες κυλικείων δημόσιων σχολείων».

Παρακαλώ, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Καλησπέρα σε όλους.

Θα περίμενε κανείς με μία κίνηση το Υπουργείο να προχωρήσει άμεσα τις προηγούμενες μέρες στην ικανοποίηση των δίκαιων αιτημάτων που έγκαιρα ως ΚΚΕ μεταφέραμε από την Πανελλήνια Ομοσπονδία Κυλικείων Δημόσιων και Ιδιωτικών Σχολείων. Παρ’ όλα αυτά, η κατάσταση συνεχίζει να είναι επιεικώς απαράδεκτη.

Εδώ και έναν χρόνο όλοι ζούμε ένα ξέφρενο φοροκυνηγητό, μια τρομακτική φοροληστεία, μια προστιμολαγνεία που καθημερινά γίνεται όλο και πιο επώδυνη στις πλάτες των μικρών αυτοαπασχολούμενων βιοπαλαιστών. Το νομοσχέδιο που πριν ένα χρόνο περίπου ψήφισε η Κυβέρνηση, παίρνοντας τη σκυτάλη από τις προηγούμενες κυβερνήσεις των ΣΥΡΙΖΑ, ΠΑΣΟΚ, μνημονιακών και μη, ήρθε στην ουσία να υλοποιήσει οδηγίες, προαπαιτούμενα, αλλά και δημοσιονομικούς κανόνες της Ευρωπαϊκής Ένωσης. Με απλά λόγια, ήρθε να πάρει ένα κομμάτι της πίτας που οι μικροί αυτοαπασχολούμενοι ξημεροβραδιάζονται στις επιχειρήσεις τους και παλεύουν καθημερινά και να τα παραδώσει στα μονοπώλια, τις πολυεθνικές, το κεφάλαιο με λίγα λόγια. Σε αυτό το πλαίσιο, βλέπουμε μικρούς αυτοαπασχολούμενους να έρχονται αντιμέτωποι με τη χρεοκοπία, τον μαρασμό τη διακοπή των μικρών επιχειρήσεων που πάσχιζαν νυχθημερόν να κρατήσουν.

Μέσα στους αυτοαπασχολούμενους υπάρχει και ένα κομμάτι ακόμα -που θα περίμενα και από το Υπουργείο απευθείας να μας δώσει μια απάντηση τοποθέτηση θετική- που διαχειρίζεται τα κυλικεία μέσα στα σχολειά. Ακόμα και ο πιο αδαής, μαθηματικά να ξέρει κανένας, οι μέρες τις οποίες απασχολούνται, έχουν ανοιχτό το κυλικείο τους, βρε αδερφέ, δεν ξεπερνάνε τις εκατόν ογδόντα. Και το λέω αυτό όχι επειδή το ίδιο το ΦΕΚ το περιλαμβάνει και μιλάει για εκατόν ογδόντα εννέα ημέρες -θέλω εγώ να πάρω ένα και κυλικείο, σου λέει εκατόν ογδόντα εννέα μέρες υπολογίζεις- αλλά και επειδή πραγματικά έτσι είναι αν κάποιος αθροίζει διακοπές, όχι αργίες, Χριστουγέννων, Πάσχα και τους τρεις μήνες του καλοκαιριού. Βάζοντας και τις άλλες ημέρες που δεν είναι ανοικτά τα σχολειά φτάνουμε στις εκατόν τριάντα πέντε έως εκατόν σαράντα πέντε μέρες.

Παρ’ όλα αυτά, όμως, το Υπουργείο Οικονομικών -και έχει μεγάλη ευθύνη εδώ- με πρόσφατη οδηγία έρχεται να τους επιβάλλει τεκμαρτή φορολόγηση σε διακόσιες πενήντα πέντε ημέρες στην πρωτοβάθμια εκπαίδευση -αν τα λέω λάθος να με διορθώσετε- και διακόσιες εβδομήντα τέσσερις ημέρες στη δευτεροβάθμια εκπαίδευση. Έτσι, λοιπόν, στριμώχνει ακόμη περισσότερο τους ιδιοκτήτες- διαχειριστές των κυλικείων και μέσα σε όλο αυτό το αδιέξοδο που βρίσκονται θα οδηγηθούν στη διακοπή της δραστηριότητάς τους.

Τι άλλο εκτός από ερωτηματικά γεννά μια τέτοια επιλογή φοροεξόντωσης, τη στιγμή που είναι φορτωμένοι με όλες τις άλλες διαδικασίες POS, IRIS, ψηφιακός λαβύρινθος κ.λπ. και ανοίγει την πόρτα στην παράδοση σε μεγάλους ομίλους που θα πάρουν και θα διαχειριστούν όλους αυτούς τους χώρους μέσα στα σχολειά.

Ερωτάται, λοιπόν, η Κυβέρνηση τί μέτρα θα πάρει -άμεσα, σήμερα κιόλας, περιμένω να το ακούσω και από το στόμα σας, κύριε Υπουργέ- έτσι ώστε να αρθεί αυτή η αδικία, έτσι ώστε να μη φορολογούνται τεκμαρτά οι ιδιοκτήτες των κυλικείων μέσα στα σχολειά και να μπορέσουν αυτό το συμπληρωματικό εισόδημα ή το μικρό εισόδημα μέσα στις οικογένειές τους, να αποτελέσει μία πηγή λύσης των προβλημάτων τους και όχι να τσοντάρουν και από τις τσέπες τους, για να κρατήσουν τα κυλικεία τους ανοιχτά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Τσοκάνη.

Ο κύριος Υπουργός έχει τον λόγο.

**ΧΡΙΣΤΟΣ ΔΗΜΑΣ (Υφυπουργός Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, θα ξεκινήσω γενικά και στη δευτερολογία μου θα απαντήσω και ειδικότερα, γιατί κάνατε και εσείς μία γενική αναφορά για την οικονομική φορολογική πολιτική της Κυβέρνησης. Θέλω να σας πω ότι ναι, είναι μια συνειδητή επιλογή ο νόμος που ψηφίσαμε πριν από ένα χρόνο, όπως επίσης συνειδητή επιλογή είναι και το να έχουμε συνδέσει πολλούς κλάδους της οικονομίας με τα POS -πάνω από τετρακόσιες χιλιάδες POS στο σύνολο των κλάδων της οικονομίας- γιατί θεωρούμε ότι η αντιμετώπιση της φοροδιαφυγής είναι κάτι το οποίο το εννοούμε και δεν μένουμε στα λόγια, αλλά στην πράξη. Όλοι μας, πράγματι, μέσω του POS έχουμε ήδη δει ότι υπήρχε ένας αρκετά μεγάλος τζίρος, ο οποίος δεν αποδιδόταν. Όμως, ακόμα και σε σχέση με το νόμο στον οποίο κάνατε αναφορά πιο πριν, θέλω να σας πω ότι έχουμε ανακοινώσει και θα φέρουμε προς ψήφιση μέσα στο Νοέμβριο, κάποιες σημαντικές βελτιώσεις, τις οποίες θέλω να επαναλάβω.

Πρώτον, είναι η μείωση κατά 50% του ελάχιστου ποσού καθαρού εισοδήματος που ισχύει σήμερα για οικισμούς έως πεντακόσιους κατοίκους. Καταλαμβάνει σήμερα το 11,4% του πληθυσμού και θα ισχύει πλέον για τις δημοτικές κοινότητες κάτω των χιλίων πεντακοσίων κατοίκων. Με αυτή την τροποποίηση καλύπτουμε πλέον το 89,1% των δημοτικών κοινοτήτων. Νομίζω ότι είναι μία πάρα πολύ σημαντική αλλαγή ειδικότερα εφόσον θέλουμε να ενισχύσουμε και τους ελεύθερους επαγγελματίες στα χωριά μας.

Όπως, επίσης, το κριτήριο του μέγιστου μισθού εργαζομένου ως βάση σύγκρισης, μεταφέρεται πλέον στο τέλος ως πεδίο σύγκρισης, μετά την προσμέτρηση των λοιπών κριτηρίων. Σήμερα, επιπλέον του μέγιστου μισθού εργαζομένου προστίθεται ο τζίρος και ποσοστό του μισθολογικού κόστους και με αυτόν τον τρόπο νομίζω ότι θα υπάρχει μία μικρή ελάφρυνση.

Σημειώνεται, επίσης, ότι αναπροσαρμόζεται προς τα άνω ο μέσος τζίρος ανά ΚΑΔ και άρα, μειώνεται το ποσό επιβολής επί του τζίρου, με βάση τα εισοδήματα του φορολογικού έτους 2023.

Όσον αφορά το τέλος επιτηδεύματος, το μειώσαμε κατά 50% πριν από ένα χρόνο. Για τον επόμενο χρόνο, το καταργούμε πλήρως για όλους τους ελεύθερους επαγγελματίες είτε χωρίς μπλοκάκι είτε με μπλοκάκι. Άρα αντιλαμβάνεται κανείς, κύριε συνάδελφε, ότι γίνονται πολύ σοβαρά βήματα προς την κατεύθυνση ενίσχυσης των ελεύθερων επαγγελματιών και προφανώς, συνεχίζουμε προς αυτή την κατεύθυνση.

Στη δευτερολογία μου, θα απαντήσω και για τα κυλικεία ειδικότερα.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Τσοκάνης έχει τον λόγο για να δευτερολογήσει.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Θα ξεκινήσω με τα προβλήματα στα κυλικεία και θα ολοκληρώσω με μία πολύ γρήγορη απάντηση στον κύριο Υπουργό. Τα μικρά κυλικεία, για να το βάλουμε όλοι στο μυαλό μας, εξυπηρετούν μόνο το 1/3 των μαθητών και αυτό, λόγω της ακρίβειας και της φτωχοποίησης του πληθυσμού, έχει ως συνέπεια οι υπόλοιποι μαθητές είτε να μην ψωνίζουν είτε να φέρνουν κολατσιό από το σπίτι τους.

Το δεύτερο στοιχείο. Υπάρχει για τα κυλικεία περιοριστική λίστα προϊόντων εδώ και δέκα-δεκαπέντε χρόνια και προς αυτή την κατεύθυνση το Υπουργείο δεν έχει πάρει κανένα μέτρο.

Τρίτο στοιχείο. Μέσω της διατίμησης, η οποία έχει να αναθεωρηθεί από το 2022, με πληθωρισμό και αυξήσεις της τάξεως του 30% και 50%, οι τιμές των προϊόντων που διαθέτουν τα κυλικεία, είναι πολύ χαμηλές και δεν μπορούν να συντηρηθούν. Δεν μπορούν να καλύψουν ούτε το κόστος συντήρησης.

Τέταρτο στοιχείο. Σε πολλά σχολεία, γυμνάσια και λύκεια, η μη τήρηση του κανονισμού δίνει τη δυνατότητα οι μαθητές να προμηθεύονται μέσω ντελίβερι -έχοντας ανοιχτές τις πόρτες στα σχολεία, αφού δεν εφαρμόζεται ο κανονισμός- διάφορα προϊόντα, με πολλαπλούς κινδύνους και για την ασφάλειά τους και για το τι μπορεί να διακινήσει ο οποιοσδήποτε επιτήδειος μέσα στο σχολείο.

Πέμπτο, όσο περνά ο καιρός, λόγω και της υποβάθμισης του δημόσιου συστήματος εκπαίδευσης, αυξάνεται ο αριθμός των μαθητών που εγκαταλείπουν το σχολείο και αναζητούν εργασία, ανήλικοι ακόμα, προκειμένου να προσφέρουν ένα συμπληρωματικό εισόδημα στις οικογένειές τους.

Έκτο, επαναλαμβάνω: Ο μέσος όρος ημερών που λειτουργεί ένα κυλικείο είναι εκατόν τριάντα πέντε έως εκατόν σαράντα πέντε και όχι γιατί είναι εκατόν ογδόντα εννέα οι μέρες που λειτουργούν -αφαιρώντας τις διακοπές Χριστούγεννων και Πάσχα, καλοκαίρι κ.λπ., που το γράφει και το ίδιο το ΦΕΚ- αλλά, ακριβώς, γιατί υπάρχουν μέρες γενικών συνελεύσεων, μέρες εκδρομών, μελέτη εορτών, αλλά και μέρες στα σχολεία όλα, από τη δυτική Αττική μέχρι την ανατολική Αττική και σε όλη την Ελλάδα από τη Θεσσαλονίκη μέχρι την Κρήτη, που λόγω των ελλείψεων καθηγητών διώχνουν τους μαθητές γιατί δεν έχουν καθηγητές ή δασκάλους, λόγω των τοπικών εορτών, λόγω καιρικών φαινομένων, λόγω δίκαιων κινητοποιήσεων των καθηγητών ή των μαθητών.

Έβδομο, το τελευταίο διάστημα, όπως είναι γνωστό, με εντολή της Κυβέρνησης έχει ξεκινήσει ένα ξέφρενο κυνηγητό των μικρών αυτοαπασχολούμενων μέσα στα κυλικεία, όπως, για παράδειγμα, πρόστιμο, γιατί το κουλούρι ολικής αλέσεως είχε εξαντληθεί, γιατί τα κυλικεία πρέπει να πωλούν όλα τα προϊόντα μέχρι το τέλος που θα χτυπήσει το κουδούνι! Και τι θα κάνουν μετά; Θα τα φάνε οι ίδιοι; Την ίδια στιγμή που έχετε αφήσει στο απυρόβλητο βιομηχάνους, εφοπλιστές, τραπεζίτες, κέντρα ανακύκλωσης, τις χωματερές, τα logistics, την ίδια στιγμή στέλνετε το υγειονομικό και όλη την αστυνομία, τουριστική και μη, σε μικρούς αυτοαπασχολούμενους κυλικειάρχες.

Όγδοο, η ίδια η διαφήμιση, που το ίδιο το καπιταλιστικό σύστημα στηρίζει, προωθεί και προβάλλει προϊόντα πλήρως ανθυγιεινά, πατατάκια, γαριδάκια κ.λπ.. Έτσι ο μαθητής έχει άλλα πρότυπα στη διατροφή του.

Ένατο, είναι ή δεν είναι αντικειμενική δυσκολία για τους κυλικειάρχες η καθυστέρηση της εκκαθάρισης των δηλώσεων; Τους δόθηκε η δυνατότητα -αυταπάτη- ότι συμπληρώνοντας τους κωδικούς 45 και 46 στη φορολογική δήλωση μπορούν να φορολογηθούν μειωμένα στο τεκμαρτό εισόδημα. Παρ’ όλα αυτά όμως η Κυβέρνηση καθυστερεί, γιατί όσο συζητάμε βγαίνουν και άλλα προβλήματα στην επιφάνεια, γιατί καθυστερούν τα ΚΕΦΟΔΕ, τα ΚΕΒΕΙΣ και τα ΚΕΦΟΚ γιατί είναι υποστελεχωμένα, γιατί είναι υπερσυγκεντρωμένη όλη η υπηρεσία των εφοριών λόγω του ότι έκλεισαν. Έτσι μένουν οι κυλικειάρχες, αλλά και άλλοι αυτοαπασχολούμενοι χωρίς εκκαθάριση της δήλωσής τους.

Έχουν πρόβλημα λόγω της αυξημένης τεκμαρτής φορολόγησης στο να μειωθεί το επίδομα των παιδιών τους, στο να μειωθεί το επίδομα ή και να καταργηθεί το επίδομα ενοικίου τους, στο μην έχουν τη δυνατότητα για κοινωνικό τιμολόγιο, αλλά και επειδή δεν έχουν εκκαθαριστικό να μην έχουν πρόσβαση σε κανένα από αυτά.

Ενδέκατο, υπάρχει το «τυράκι», αλλά υπάρχει και η φάκα. Μπορεί να πει ο Υπουργός για τον έλεγχο που μπορεί να προκαλέσουν οι μικροί κυλικειάρχες από το Υπουργείο Οικονομικών. Μα ποιος είναι σήμερα έτοιμος να προκαλέσει έλεγχο από την εφορία, γνωρίζοντας το ασφυκτικό πλαίσιο, που για ένα μικρό τιμολόγιο, για μία απόδειξη απλή μπορεί να τον οδηγήσει σε κλείσιμο και σε παρακμή.

Δωδέκατο, γνωρίζουμε καλά ότι όσοι διαχειρίζονται τα κυλικεία τούς διακρίνουν και κάποια άλλα στοιχεία που τα έχουμε όλοι στην πατρίδα μας, όπως είναι η ανθρωπιά, το φιλότιμο, η αλληλεγγύη, με αποτέλεσμα για παιδιά φτωχά που δεν έχουν οικονομική δυνατότητα να βάζουν από την τσέπη τους ή να τα δίνουν βερεσέ.

Δέκατο τρίτο, μιλήσατε για τις ελαφρύνσεις. Δίνετε φοροελάφρυνση σε χωριά με χίλιους πεντακόσιους κατοίκους. Ξέρετε κανένα σχολείο που να έχει χίλιους πεντακόσιους μαθητές; Και αν υπάρχει, θα είναι ένα στα χίλια. Γιατί δεν απαλλάσσετε από την τεκμαρτή φορολόγηση και τους μικρούς κυλικειάρχες. Δίνεται φοροαπαλλαγή στα νησιά με πληθυσμό μέχρι τρεις χιλιάδες κατοίκους. Γιατί δεν δίνετε στους κυλικειάρχες που είναι σε σχολεία με εκατό, διακόσιους, τριακόσιους, πεντακόσιους μαθητές; Γιατί δεν κάνετε δεκτό το αίτημα του μαθητικού κινήματος που μιλάει για κατάργηση του ΦΠΑ σε όλα αυτά τα προϊόντα προκειμένου να έχει πρόσβαση ο μαθητής στην κατανάλωση;

Για να ολοκληρώσω, νομίζω ότι το Υπουργείο πρέπει να πάρει εδώ και τώρα την απόφαση. Περιμένω στη δευτερολογία σας να δεσμευτείτε: Πρώτον, ότι θα καταργηθεί ο ΦΠΑ στα προϊόντα μέσα στα κυλικεία. Δεύτερον, ότι δεν θα φορολογούνται με την τεκμαρτή φορολόγηση οι άνθρωποι που πασχίζουν νυχθημερόν.

Όσον αφορά τα μέτρα του Υπουργείου, να πούμε ότι είναι μούφα! Αφού υπερφορολογήσατε με την τεκμαρτή φορολόγηση, λέτε ότι κόβετε το μισό επίδομα αλληλεγγύης. Αφού βάλατε όλους τους μικρούς αυτοαπασχολούμενους στη λογική του POS και του «IRIS», δείτε τι εκατομμύρια ευρώ κονομάνε οι τράπεζες μέσα από όλο αυτό το διαχειριστικό περιβάλλον.

Τέλος, όσον αφορά στους μισθούς, να ξέρετε ότι η συντριπτική πλειοψηφία των επαγγελματιών, πάνω από το 90%, δεν απασχολεί υψηλόμισθους. Αυτοαπασχολούμενοι είναι, δικηγόροι, φοροτεχνικοί, ψιλικατζήδες, περιπτεράδες, κυλικειάρχες, έμποροι παπουτσιών. Πόσοι από αυτούς έχουν υψηλούς μισθούς σε προσωπικό που απασχολούν; Να είναι 1%, 2%; Άρα θεωρούμε ότι κανένα από αυτά τα μέτρα δεν είναι στην κατεύθυνση να ενισχύσει το εισόδημα των μικρών αυτοαπασχολούμενων.

Γι’ αυτό πρέπει αυτός ο νόμος εδώ και τώρα να αποσυρθεί και το φορολογικό αποτέλεσμα και η φορολόγηση να προκύπτει από τα λογιστικά βιβλία των επαγγελματιών, με αύξηση του αφορολόγητου στα 12.000 ευρώ και 3.000 ευρώ για κάθε παιδί.

Σας ευχαριστώ πάρα πολύ.

Αναμένω μια δέσμευση, κύριε Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υφυπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Λοιπόν, κύριε συνάδελφε, ως προς το ζήτημα του υπολογισμού των ημερών επί των οποίων επιβάλλεται η τεκμαρτή φορολόγηση σε εκμεταλλευτές σχολικών κυλικείων, να σας ενημερώσω αρχικά πως με τις διατάξεις του Κώδικα Φορολογίας Εισοδήματος και σύμφωνα με το άρθρο 59 του ν.5073 του 2023 για τα εισοδήματα που αποκτώνται τα φορολογικά έτη 2023 και επόμενα, ρυθμίζονται τα σχετικά με το ελάχιστο ποσό καθαρού εισοδήματος από την άσκηση ατομικής επιχειρηματικής δραστηριότητας.

Συγκεκριμένα, στην παράγραφο 1 του άρθρου 28α του Κώδικα Φορολογίας Εισοδήματος ορίζεται ότι για τους ασκούντες ατομική επιχείρηση το ετήσιο ελάχιστο εισόδημα από την άσκηση της επιχειρηματικής δραστηριότητας τεκμαίρεται ότι δεν υπολείπεται του ποσού που προσδιορίζεται σύμφωνα με τα οριζόμενα στο άρθρο αυτό. Για το σύνολο, δηλαδή, των ασκούντων ατομική επιχειρηματική δραστηριότητα το τεκμαιρόμενο εισόδημα υπολογίζεται σε ετήσια βάση χωρίς να γίνεται διάκριση μεταξύ εργάσιμων και μη ημερών.

Στη δε παράγραφο 7 του ίδιου άρθρου προβλέπεται ότι όταν οι επαγγελματικές δραστηριότητες του υπόχρεου περιορίζονται χρονικά από νομοθετικές και κανονιστικές ρυθμίσεις που περιορίζουν την άσκηση της δραστηριότητας εντός του φορολογικού έτους, το τεκμήριο ισχύει αναλογικά για το χρονικό διάστημα κατά το οποίο οι δραστηριότητες αυτές επιτρέπονται.

Ειδικότερα, αναφορικά με την επαγγελματική δραστηριότητα των σχολικών κυλικείων, αυτή περιορίζεται αντιστοίχως για τα χρονικά διαστήματα του φορολογικού έτους κατά τα οποία δεν διεξάγεται διδασκαλία μαθημάτων ή δεν διενεργούνται εξετάσεις, καθώς η λειτουργία τους εναρμονίζεται με τη λειτουργία των σχολικών μονάδων στις οποίες αυτές στεγάζονται.

Δηλαδή, για να το εξηγήσω, τα χρονικά διαστήματα των τριών και τρεισήμισι μηνών που προβλέπονται ως χρόνος εξαίρεσης από τον υπολογισμό των τεκμηρίων για τα κυλικεία των γυμνασίων, λυκείων αλλά και νηπιαγωγείων, δημοτικών σχολείων αντίστοιχα, καθορίστηκαν με βάση τα χρονικά διαστήματα του φορολογικού έτους, κατά τα οποία, σύμφωνα με τα σχετικά προεδρικά διατάγματα, τα σχολεία είναι κλειστά και δεν διεξάγονται μαθήματα ή εξετάσεις, όπως λόγω καλοκαιριού, Χριστουγέννων και Πάσχα.

Κατόπιν τούτου, κατ’ εφαρμογή της παραγράφου 7 του άρθρου 28α του Κώδικα Φορολογίας Εισοδήματος, για τον προσδιορισμό του ελάχιστου ετήσιου εισοδήματος των φυσικών προσώπων που εκμεταλλεύονται σχολικά κυλικεία λαμβάνονται υπ’ όψιν μόνο τα χρονικά διαστήματα του φορολογικού έτους που στις σχολικές μονάδες διεξάγεται διδασκαλία μαθημάτων ή διενεργούνται εξετάσεις, κατά περίπτωση δηλαδή, όπως πρακτικά αντιλαμβανόμαστε, κατά τη διάρκεια του σχολικού έτους, να το πω πολύ απλά. Συνεπώς τα τεκμήρια υπολογίζονται με βάση το χρονικό διάστημα κατά το οποίο οι συγκεκριμένες επιχειρήσεις λειτουργούν μέσα στον χρόνο.

Κλείνοντας, απλώς επειδή αναφερθήκατε στο θέμα της ανθυγιεινής διατροφής των μαθητών το οποίο πράγματι, συμφωνώ, είναι εξαιρετικά σημαντικό, γι’ αυτό κιόλας τρέχουν δράσεις τόσο από το Υπουργείο Παιδείας όσο και από το Υπουργείο Κοινωνικής Συνοχής και Οικογένειας για την υγιεινή διατροφή των μαθητών, δράσεις κατά της παχυσαρκίας, υπέρ της άθλησης, γιατί νομίζω ότι ανεξάρτητα με ποιο κόμμα πολιτευόμαστε όλοι θέλουμε το καλό των παιδιών μας. Συνεπώς η υγιεινή διατροφή είναι ένα πάρα πολύ σημαντικό ζήτημα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την ένατη με αριθμό 61/14-10-2024 επίκαιρη ερώτηση δεύτερου κύκλου της Βουλευτού Α΄ Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Γαρυφαλλιάς (Λιάνας) Κανέλλη προς τον Υπουργό Εθνικής Οικονομίας και Οικονομικών,με θέμα: «Αξιοποίηση για τις ανάγκες των κατοίκων των ακινήτων της Ελληνικής Εριουργίας στα Άνω Πατήσια».

Παρακαλώ, κυρία Κανέλλη.

**ΛΙΑΝΑ ΚΑΝΕΛΛΗ:** Κύριε Υπουργέ, θα σας παρακαλέσω να δείτε την ερώτηση ως πρόκληση και, πιστέψτε με, είναι μια από τις σπάνιες ευκαιρίες όχι για να φανεί κάποιος γενναιόδωρος, αλλά για να φανεί κάποιος δίκαιος απέναντι στους ανθρώπους, στην ιστορία του τόπου και στα τωρινά προβλήματα που έχουν προκύψει.

Αυτά τα είκοσι στρέμματα για τα οποία σας μιλάω εγώ σήμερα και σας ζητάω να παρέμβετε ανήκουν αυτή τη στιγμή τα μισά στην «ΠΥΡΚΑΛ», στα Ελληνικά Αμυντικά Συστήματα, στην ΕΑΣ, και τα άλλα μισά στον πάλαι ποτέ Οργανισμό Σχολικών Κτηρίων, που δεν υπάρχει πια. Έχουμε σχολεία κατεστραμμένα, Οργανισμό δεν έχουμε. Δεν θα το αναλύσω, δεν θα φάω τον χρόνο μου εκεί. Έχουμε όμως την κτηριακή υπηρεσία. Ανήκουν, λοιπόν, στην ΚΤΥΠ, στην κτηριακή υπηρεσία.

Για τι πράγμα μιλάμε; Μιλάμε για κάτι που ήταν κάποτε το παλιό, το νέο, μικρό Μάντσεστερ της Αθήνας. Ακούγεται παράξενο σήμερα εδώ, αλλά καμμιά φορά είναι και αναγκαίο. Σε επίπεδο κουλτούρας -είστε και νέος άνθρωπος, μπορεί να μην το ακούσατε ποτέ στη ζωή σας- τα Πατήσια ήταν χωριό. Επί Καλλιφρονά, το 1841, ανοίχτηκε επαρχιακός δρόμος και οι Αθηναίοι πήγαιναν με τα άλογα και με τα κάρα βόλτα στο χωριό Πατήσια.

Το 1882 μπαίνει ιππήλατο τραμ και συνδέονται τα Πατήσια -αυτή που ξέρουμε σήμερα εμείς ως Πατησίων- τα Άνω Πατήσια τα σημερινά λοιπόν, συνδέονται ως χωριό τότε με το κέντρο της Αθήνας. Από το 1909 έως το 1914 ο Νικόλαος Κυρκίνης ξεκινάει να φτιάξει εριουργία.

Αυτή αρχίζει και λειτουργεί το 1914. Έχει ντύσει και έχει υποδέσει, έχει σκεπάσει την Ελλάδα, τον στρατό. Έφτιαχνε κουβέρτες, έφτιαχνε υφάσματα, ήταν μεγάλη μονάδα. Μετά έφτιαξε κι ένα για μετάξι.

Μετά ήρθαν τα φθηνά εργατικά χέρια. Έρχεται το 1922 και πλακώνει η προσφυγιά, και έρχονται τα φθηνά εργατικά χέρια και ξαφνικά από τα Πατήσια με φθηνά εργατικά χέρια τους δυστυχείς ξεριζωμένους της Μικρασίας, έρχεται η Νέα Χαλκηδόνα κολλητά, η Νέα Ιωνία κολλητά, το Νέο Ηράκλειο κολλητά και γίνεται μια μεγάλη βιομηχανική πόλη. Το 1935 περνάει στον Μποδοσάκη. Το 1950 καίγεται. Είκοσι στρέμματα.

Προσέξτε τώρα, μέσα στην Αθήνα, από τις πιο πυκνοκατοικημένες περιοχές. Το 1993, η βιομηχανία, η εριουργία κουτσά, στραβά κι ανάποδα λειτουργούσε μέχρι τα μέσα της δεκαετίας του 1980. Το 1993 έχει πάψει πια να λειτουργεί και παίρνεται απόφαση να γίνει χώρος πρασίνου, κύριε Πρόεδρε, κύριε Υπουργέ και κύριοι συνάδελφοι, να γίνει κοινόχρηστος χώρος πρασίνου. Δεν έγινε ποτέ. Και τελικά αφέθηκε. Δεν είναι πια ούτε οικοδομήσιμο ούτε τίποτα. Μην κουράσω το Σώμα αυτή τη στιγμή με αυτά που σας αναφέρω με ημερομηνίες, με ΦΕΚ, με όλα. Είναι μέσα στην ερώτηση, δεν αξίζει τον κόπο.

Και ερχόμαστε εμείς σήμερα και σας λέμε: Με 1 εκατομμύριο το στρέμμα τα 9,5 -γιατί κηρύχτηκαν διατηρητέα κάποια στιγμή, για ένα κομμάτι της ιστορίας της βιομηχανίας και των κόπων της εργατιάς- γιατί να μη μείνουν λοιπόν και να μην αναδειχτούν αυτά τα κτήρια; Μα για να αναδειχθούν πρέπει στα υπόλοιπα 9,5 να χτιστεί σχολείο.

Όταν έχετε εκατοντάδες παιδιά του νηπιαγωγείου σε κοντέινερ στην περιοχή, δεν είναι δυνατόν, σας φαίνεται παράλογο αυτό που ζητάμε εμείς και ζητάνε και οι κάτοικοι, να γίνει σχολείο, να γίνει πράσινο, να γίνει χώρος αθλοπαιδιάς, να αξιοποιηθούν τα κτίσματα, να πάρει μια βαθιά ανάσα η περιοχή. Αυτό είναι το αίτημα και αυτή είναι η ουσία.

Στην 5η Δημοτική Κοινότητα ο κόσμος αυτό ζητάει και πρόσφατα έκανε κινητοποιήσεις για να μη δοθεί για ανοικοδόμηση το κομμάτι που ανήκει στην ΕΑΣ. Είναι δυνατόν να πάμε να ανοικοδομήσουμε άλλα εννιά στρέμματα στην περιοχή; Είναι οδυνηρό και μόνο να το σκέφτεται κανένας. Για να υπηρετήσει την ιστορία, τον κόσμο, τα παιδιά, να φτιαχτεί σχολείο που είναι αναγκαίο, χώροι αθλοπαιδιάς, πρασίνου, μέσα στην τσιμεντίλα, έχουμε είκοσι στρέμματα!

Τι ζητάτε; Τι ζητάμε; Τι ζητάει ο λαός; Τι ζητάει η λογική; Τι ζητάνε οι κάτοικοι; Δώστε το στον δήμο άνευ τιμήματος. Να το δώσουν τα ΕΑΣ, να μην πληρώσει ο δήμος 9-9,5 εκατομμύρια. Γιατί αν ο δήμος για να το αξιοποιήσει και να βρει λεφτά το κάνει πάλι τσιμέντο, θα γίνει η ζωή μας Airbnb.

Τα υπόλοιπα θα σας τα πω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Κανέλλη.

Παρακαλώ, κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρία συνάδελφε, γνωρίζετε πολύ καλά ότι η «Ελληνική Εριουργία Α.Ε.» είναι θυγατρική της Ανώνυμης Εταιρείας Ελληνικά Αμυντικά Συστήματα της ΕΑΣ σε ποσοστό 93% περίπου. Ως προς την ιστορία του ακινήτου, το περιγράψατε πάρα πολύ γλαφυρά. Θέλω να επαναλάβω κι εγώ, όμως, απλώς για να θέσουμε τη συζήτηση και θα απαντήσω και στο ερώτημά σας.

Θέλω να συμπληρώσω κάποια στοιχεία. Κατόπιν επικοινωνίας που είχαμε με την ΕΑΣ, η αρχική ιδιοκτησία της «Ελληνική Εριουργία Α.Ε.» στα Άνω Πατήσια περίπου είκοσι στρεμμάτων σταδιακά, δηλαδή, από την ένταξη της περιοχής στο σχέδιο το 1956 και ως σήμερα, έχει περιοριστεί σημαντικά. Με τροποποιήσεις του σχεδίου που έγιναν από το 1957 έως το 1993, ένα σημαντικό τμήμα του χαρακτηρίστηκε ως κοινόχρηστος χώρος πρασίνου, οι δρόμοι που ένωναν τα σχετικά οικοδομικά τετράγωνα χαρακτηρίστηκαν ως πεζόδρομοι. Ένα άλλο τμήμα του απαλλοτριώθηκε το 1995 υπέρ του Οργανισμού Σχολικών Κτηρίων -το είπατε εσείς- και είναι τώρα οι Κτηριακές Υποδομές. Σε ένα σημείο μάλιστα υπάρχει και ένα γήπεδο μπάσκετ -από ό,τι γνωρίζω- και το υπόλοιπο τμήμα έμεινε στην ιδιοκτησία της εταιρείας.

Επιπλέον, τα έτη 1999 και 2011 αντίστοιχα, αφ’ ενός χαρακτηρίστηκε ως διατηρητέο το κυρίως κτήριο του εργοστασίου, τμήμα της όψης των αποθηκών σε βάθος πέντε μέτρων και η καμινάδα, αφ’ ετέρου χαρακτηρίστηκαν ως μνημεία το κέλυφος επτά κτηρίων και η καμινάδα και το κέλυφος του κύριου κτηρίου της βιομηχανίας με διατήρηση του συστατικού του φορέα.

Αξίζει να σημειωθεί ότι ο Δήμος Αθηναίων προέβη σε πράξη απαλλοτρίωσης και του υπόλοιπου τμήματος που είχε μείνει στην ιδιοκτησία εταιρείας το 1993, αλλά επειδή ουδέποτε καταβλήθηκαν οι προβλεπόμενες αποζημιώσεις, η απαλλοτρίωση ήρθη. Νέες προσπάθειες για εκ νέου επιβολή απαλλοτρίωσης ή τροποποίησης του σχεδίου επίσης έμειναν χωρίς αποτέλεσμα, κυρίως λόγω έλλειψης χρηματοδότησης.

Πάμε, όμως, να δούμε τι ισχύει σήμερα. Υπάρχει αρχικά η πρόσφατη γνωμοδότηση του ΚΕΣΥΠΟΘΑ. Είμαι βέβαιος ότι γνωρίζετε το ΚΕΣΥΠΟΘΑ, είναι το Κεντρικό Συμβούλιο Πολεοδομικών Θεμάτων και Αμφισβητήσεων του Υπουργείου Περιβάλλοντος. Προτείνεται σ’ αυτό το εναπομείναν τμήμα της ιδιοκτησίας εταιρείας, να δημιουργηθεί ένα ενιαίο οικοδομικό τετράγωνο, υπ’ αριθμόν 114 που θα περιλαμβάνει το σύνολο της ιδιοκτησίας της εταιρείας, να γίνει απαλλοτρίωση κυρίως για να διατηρηθεί ο πεζόδρομος στην οδό Ιωνίας.

Και αφού εξαντληθεί η αναγκαία εισφορά σε γη και καταβληθεί αποζημίωση για το τμήμα της απαλλοτρίωσης, το εναπομείναν τμήμα να καταστεί οικοδομήσιμο. Βεβαίως, εκκρεμεί γνωμοδότηση του Υπουργείου Πολιτισμού και η διαδικασία της δημοσιοποίησης και ανάρτηση της πρότασης για την τροποποίηση του σχεδίου. Άρα το ΚΕΣΥΠΟΘΑ του Υπουργείου Περιβάλλοντος έχει κάνει πολύ συγκεκριμένη γνωμοδότηση είτε κανείς συμφωνεί είτε όχι. Απομένει, λοιπόν, ένα τμήμα περίπου οκτώ στρεμμάτων. Σημειώνεται πως εντός του υπάρχουν δεκαοκτώ κτήρια υπό κατάρρευση, τα οποία πρέπει να εκκαθαριστούν. Και, προφανώς, δεν εννοούμε τα διατηρητέα και τα μνημεία.

Επομένως από την αρχική ιδιοκτησία της εταιρείας, αυτή η εναπομείνασα επιφάνεια είναι ιδιοκτησία της θυγατρικής ΕΑΣ. Και προφανώς, κυρία Κανέλλη, δεν μπορεί να δοθεί άνευ ανταλλάγματος σε κανέναν, για να απαντήσω στην ερώτησή σας. Όμως, θα συμφωνήσω κι εγώ μαζί σας πως θα ήταν αμοιβαία επωφελές να καθίσουν όλοι οι ενδιαφερόμενοι στο ίδιο τραπέζι, ώστε να βρούμε την καλύτερη δυνατή λύση προς όφελος του κοινωνικού συνόλου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Απ’ ό,τι καταλαβαίνω, έτσι που τα συμπληρώνετε, ψάχνετε έναν τρόπο να διορθώσετε την ιστορία του 2018, γιατί το 2018 αν δεν ήταν οι κάτοικοι να αντιδράσουν, θα είχε ισχύσει η ανοικοδόμηση στην περιοχή με τον έναν ή τον άλλο τρόπο. Μιλάμε ακριβώς για το ίδιο κομμάτι, για τα οκτώ και κάτι στρέμματα. Γι’ αυτό, λοιπόν, το κομμάτι μου λέτε ότι δεν υπάρχουν πόροι. Θα σας απαντήσω ότι αποκλείεται, γι’ αυτό και κάναμε την ερώτηση στο Υπουργείο Οικονομικών.

Θα βρείτε τους πόρους, οφείλετε να τους βρείτε! Δεν μιλάμε για δεκάδες εκατοντάδες εκατομμύρια. Για εμπορική αξία, σας λέω εγώ αυτή τη στιγμή, κάνει ένα εκατομμύριο το στρέμμα. Κι έρχομαι και απευθύνομαι στο ελληνικό κράτος -ακούστε με τώρα- στο Υπουργείο Οικονομικών, στο κράτος το σημερινό, το κυρίαρχο, με αυτή του την πολιτική -δεν με απασχολεί- ακόμα και με την πολιτική του κέρδους, να κάνετε μια υπέρβαση. Όταν σας μιλάω για χώρο πρασίνου, εμένα δεν μου αρκεί -ακόμα κι αν εσάς σας αρκεί- ένα γήπεδο, ένα μπασκετάκι. Δεν μου αρκεί.

Όταν μιλάω για χώρο πρασίνου, αξιοποίησης, με σχολείο, με διατηρητέα κτήρια, με άπλα και κυρίως με πράσινο, απευθύνω την ερώτηση στον κοινό νου ανθρώπων, οι οποίοι πρέπει να γνωρίζουν -και γνωρίζετε- ότι μόνο στα τελευταία επτά χρόνια στο Λεκανοπέδιο, στο οποίο ζούμε και μιλάμε, εσείς και εγώ, έχει χαθεί το 37% του πρασίνου. Μόνο σε επτά χρόνια έχουμε χάσει 37% από το οξυγόνο που αναπνέουμε, από το πράσινο.

Δεν μπορεί, λοιπόν, η συζήτησή μας να γίνει με βάση την αξιοποίηση. Θα μπει η έννοια κέρδος μέσα. Από την ώρα που θα μπει η έννοια κέρδος και καθίσουν στο ίδιο τραπέζι οι κάτοικοι με αυτά που θέλουν, ο Δήμος Αθηναίων ανάλογα με το ποιος είναι δήμαρχος και τι θέλει -ή ποιος έχει την πλειοψηφία στο δημοτικό συμβούλιο- και η ΕΑΣ που θέλει λεφτά, δεν πρόκειται να βγάλουμε άκρη, συν το Υπουργείο Πολιτισμού που θα θέλει να μείνουν τα διατηρητέα και για τα οποία εγώ δεν σας είπα να τα πειράξει κανείς.

Επομένως, ας αναλάβουν ο δήμος τα έξοδα, η υπηρεσία του δημοσίου που φτιάχνει τα σχολεία, το κομμάτι αυτό που πρέπει και πιστέψτε με δεν είναι τίποτα, είναι μια σταγόνα στον ωκεανό μπροστά στους προϋπολογισμούς σας. Σε λίγο θα συζητάμε τον φετινό προϋπολογισμό. Θέλετε να μου πείτε ότι δεν μπορεί να βρεθεί ένας κωδικός για μια μετατροπή, μεταφορά αυτού του χώρου στον Δήμο Αθηναίων, ακόμα και αν μπουν περιορισμοί πότε θα το χτίσει, πώς θα το χτίσει και πώς θα το φτιάξει; Κουβαλήστε πολυτεχνεία -χωρίς λεφτά-, κουβαλήστε φοιτητές, ανθρώπους που ενδιαφέρονται για το περιβάλλον. Όχι μη κυβερνητικές οργανώσεις, όχι δήθεν εθελοντές κι όχι δήθεν ενδιαφερόμενους να βγάλουν λεφτά.

Μόλις μπούμε σε αυτή τη διαδικασία, έχω πει ότι κάνει και 1 εκατομμύριο το στρέμμα, εάν ανοίξουμε συζήτηση στην εποχή που η γη μετράει μόνο ως κέρδος -και έχουμε καταλήξει να είμαστε νοικάρηδες στον ίδιο μας τον τόπο-, πιστέψτε με θα βρεθούν πάρα πολλοί, που θα δώσουν πάρα πολλά λεφτά, για να το πάρουν όλο αυτό και να αναδομήσουν τα Πατήσια και από πάλαι ποτέ μικρό Μάντσεστερ φτιαγμένο από εργατικά χέρια, να καταλήξει σήμερα εμπορεύσιμη περιοχή.

Γι’ αυτό σας είπα είναι πρόκληση και πρέπει να την απαντήσετε. Και μην φοβηθείτε ότι θα γίνετε κομμουνιστές. Δεν θα γίνετε κομμουνιστές, επειδή θα πάρετε αυτή την άποψη υπέρ του κόσμου που είναι εκεί. Δεν είναι ανάγκη να σκιαχτείτε. Υπάρχει, πρώτα απ’ όλα, η συναίνεση του κόσμου από κάτω, για να αναπνεύσει. Πιθανόν εάν αναπνεύσετε και εσείς πολύ οξυγόνο, να θέλετε στο τέλος να γίνετε κομμουνιστής. Εδώ είμαστε να σας υποδεχτούμε. Χιούμορ είναι, φαντάζομαι να το κατανοείτε και να μην προσβληθήκατε, γιατί με τον αντικομουνισμό που κυριαρχεί αυτές τις μέρες, να πεις κάποιον κομμουνιστή δημιουργεί και περίεργα ανακλαστικά.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**

Αλίμονο, κυρία Κανέλλη, εάν δεν έχουμε χιούμορ. Νομίζω ότι το χιούμορ είναι απαραίτητο συστατικό για όλους μας.

Βεβαίως, δεν είναι μόνο η πορεία από μία φιλελεύθερη προσέγγιση στον κομμουνισμό ή από τον κομμουνισμό σε μια φιλελεύθερη προσέγγιση. Το λέω αυτό γιατί πολλοί, ακόμα και μέσα σε αυτή την Αίθουσα, την έχουν διανύσει αυτή την πορεία. Δεν νομίζω ότι θα το κάνω εγώ απαντώντας, αστειευόμενος, βεβαίως.

Να επαναλάβω πως όλοι οι συναρμόδιοι φορείς, νομίζω, πως μπορούμε και πρέπει να συζητήσουμε κάθε πρόταση που μπορεί να βελτιώσει την ποιότητα του δημόσιου χώρου προς ωφέλεια των πολιτών. Αυτό νομίζω ότι είναι δεδομένο. Βεβαίως και στην περιοχή -όπως είπαμε πιο πριν- υπάρχουν κοινόχρηστοι χώροι, υπάρχει και το ανοικτό γήπεδο, το οποίο δεν το υποτιμάμε ποτέ -και δεν είπαμε ότι είναι η λύση του ζητήματος-, υπάρχουν διατηρητέα κτήρια, μνημεία που μπορούν να αξιοποιηθούν και σε συνεργασία με τον Δήμο Αθηναίων -είναι απολύτως απαραίτητη η συνεργασία του Δήμου Αθηναίων και δεν είναι μόνο εφόσον το επιθυμεί- με τον καλύτερο δυνατό τρόπο.

Είμαι βέβαιος πως μπορεί να βρεθεί μια αμοιβαία αποδεκτή λύση, ώστε και να αποδοθεί στην κοινωνία μία ακόμα σημαντική έκταση, αλλά και την ίδια στιγμή -κυρία Κανέλλη- να μην βγει ζημιωμένη η ΕΑΣ. Στο πλαίσιο αυτό, επαναλαμβάνω, είναι αναγκαίο η ΕΑΣ να αναλάβει όλες τις πρωτοβουλίες που θα της δώσουν τους πόρους για να αναπτυχθεί, όπως βεβαίως είναι αναγκαία και η αξιοποίηση της ακίνητης περιουσίας.

Συνεπώς, είμαστε ανοιχτοί να το συζητήσουμε, όπως είπα, με όλους τους φορείς και πρωτίστως με τον Δήμο Αθηναίων, για να δούμε πώς μπορούμε να βελτιώσουμε τους δημόσιους χώρους και στα Πατήσια.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώςη Βουλή ενέκρινε τη ζητηθείσα άδεια.

Επίσης, θα ήθελα να σας ενημερώσω ότι δεν θα συζητηθούν κατόπιν συνεννόησης, οι εξής επίκαιρες ερωτήσεις:

Η έκτη με αριθμό 58/14-10-2024 επίκαιρη ερώτηση δευτέρου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Εκτεταμένη ζημιά στην καλλιέργεια καπνού στην Περιφερειακή Ενότητα Ροδόπης λόγω των παρατεταμένα πολύ υψηλών θερμοκρασιών και της ανομβρίας».

Η έκτη με αριθμό 59/14-10-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Προστασίας του Πολίτη, με θέμα: «Η επίθεση στον νόμιμο Μουφτή Κομοτηνής Χαλήλ Τζιχάτ».

Η πρώτη με αριθμό 49/11-10-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Οι πολιτικές της Κυβέρνησης γεννούν ανισότητες και διακρίσεις εις βάρος των Ατόμων με Αναπηρία, των γυναικών και των νέων».

Στο σημείο αυτό, θα κάνουμε μια μικρή διακοπή μέχρι να επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση της πέμπτης επίκαιρης ερώτησης πρώτου κύκλου, με αριθμό 54/14-10-2024 του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση, προς τον Υπουργό Περιβάλλοντος και Ενέργειας, με θέμα: «Η Κυβέρνηση οφείλει να δώσει ξεκάθαρες απαντήσεις σχετικά με την ολλανδική εταιρεία που ανέλαβε σημαντικές μελέτες για Θεσσαλία και Κρήτη».

Ορίστε, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, έχει περάσει πλέον περισσότερο από ένας χρόνος από το χτύπημα του «Ντάνιελ» στη Θεσσαλία, μια τεράστια φυσική καταστροφή. Οι πληγές, δυστυχώς, στον Θεσσαλικό κάμπο παραμένουν ορθάνοιχτες. Οι άνθρωποι της Θεσσαλίας, σήμερα που μιλάμε, είναι απελπισμένοι και έρχεται και χειμώνας σε λίγο. Κι όσο κι αν προσπαθεί ο Πρωθυπουργός κι εσείς, οι Υπουργοί της Κυβέρνησης, να εξωραΐσετε την πραγματικότητα, η πραγματικότητα είναι πάρα πολύ δύσκολη. Και βεβαίως, δεν πιστεύει κανείς από τους ίδιους τους κατοίκους αυτήν την προσπάθεια ωραιοποίησης μιας τόσο δύσκολης κατάστασης.

Επιτρέψτε μου να πω, επειδή έχω επισκεφθεί πολλές φορές το τελευταίο διάστημα -και πρόσφατα και την περιοχή της Μαγνησίας με την υπόθεση των νεκρών ψαριών- τη Θεσσαλία και έχω ακούσει από πρώτο χέρι τους κατοίκους να νιώθουν απομονωμένοι, να νιώθουν αποκλεισμένοι, να νιώθουν ότι το κράτος δεν τους ακούει και δεν νοιάζεται γι’ αυτούς.

Από τη μία έχουμε χρονοδιαγράμματα τα οποία πηγαίνουν ολοένα και πιο πίσω, αναβολή στην αναβολή. Και αναφέρομαι στα έργα που έχουν να κάνουν με την αντιπλημμυρική θωράκιση της Θεσσαλίας. Έχουμε δει παρεμβάσεις μέχρι σήμερα μόνο για την προσωρινή αποκατάσταση. Και τι σημαίνει αυτό; Ότι σήμερα, πλησιάζουμε τέλη Οκτωβρίου, η Θεσσαλία παραμένει αθωράκιστη απέναντι σε πλημμυρικά φαινόμενα, παρ’ ότι ο χειμώνας έρχεται. Ενώ για την αποκατάσταση του σιδηροδρόμου καλύτερα ας μη μιλήσουμε. Η κατάσταση είναι τραγική.

Από τη μία έχουμε τις αναβολές, έχουμε τις καθυστερήσεις, έχουμε τη βραδυπορία του κράτους, από την άλλη πλευρά τι έχουμε; Από την άλλη έχουμε μία απίστευτη σπουδή, μία βιασύνη, μια πρεμούρα θα έλεγα, ήδη λίγες μόλις μέρες μετά την καταστροφή που έφερε ο «Ντάνιελ», να μπει στο προσκήνιο μια άγνωστη ολλανδική εταιρεία ως γκουρού –υποτίθεται- στην αποκατάσταση καταστροφών και διαχείρισης υδάτων, Ολλανδία γαρ.

Θα ήθελα να επικεντρώσω την ερώτησή μου ακριβώς στον ρόλο αυτής της εταιρείας, κύριε Υπουργέ. Γιατί, βεβαίως, συνολικά για τα ζητήματα της Θεσσαλίας έκανα και επίκαιρη ερώτηση στον Πρωθυπουργό. Δυστυχώς, πειστικές απαντήσεις δεν πήρα. Πάμε, λοιπόν, στο θέμα της συγκεκριμένης εταιρείας, στην οποία ανατέθηκε το master plan για τη θωράκιση και ανασυγκρότηση της Θεσσαλίας και μάλιστα με ιδιωτική χρηματοδότηση, χρηματοδότηση από την Ένωση Ελληνικών Τραπεζών.

Είδαμε να δημοσιοποιείται μια μελέτη στην αγγλική γλώσσα και με μια ακόμη βιαστική ενέργεια, είδαμε την Κυβέρνηση να επιχειρεί να αποσπάσει εκείνο το τμήμα της μελέτης το οποίο αφορά στη σύσταση μιας ανώνυμης εταιρείας για τη διαχείριση των υδάτων. Και σπεύδετε μάλιστα -αν δεν κάνω λάθος, ήταν τον περασμένο Απρίλιο- να νομοθετήσετε και γι’ αυτόν τον Οργανισμό Διαχείρισης των Υδάτων της Θεσσαλίας.

Είπα πριν ότι η μελέτη αυτή δεν χρηματοδοτήθηκε από το κράτος, αλλά από ιδιωτικούς πόρους. Γιατί έγινε αυτό, κύριε Υπουργέ; Μήπως αυτό έγινε έτσι ώστε να παρακαμφθούν οι διαγωνιστικές διαδικασίες που προβλέπονται για τις δημόσιες συμβάσεις και, κατά την προσφιλή τακτική της Κυβέρνησης, να οδηγηθούμε σε μία ακόμη απευθείας ανάθεση; Γνωρίζετε πολύ καλά, κύριε Υπουργέ, ότι σε μια δημόσια σύμβαση μπαίνουν στην προκήρυξη συγκεκριμένοι όροι, προϋποθέσεις και κριτήρια, τα οποία ελέγχονται στη συνέχεια από αρμόδια επιτροπή στελεχών της δημόσιας διοίκησης και βεβαίως, ο κάθε υποψήφιος υποβάλλει έγγραφα για να τεκμηριώσει ότι διαθέτει όσα προβλέπει, όσα ζητάει η προκήρυξη. Έτσι δεν είναι;

Εδώ τι έχουμε, λοιπόν; Πώς επιλέχθηκε η συγκεκριμένη εταιρεία; Και στη συνέχεια μάλιστα το ίδιο μοτίβο ακριβώς επιλέχθηκε και για την περίπτωση της Κρήτης, όπου κι εκεί η μελέτη για τη διαχείριση των υδάτων έγινε με ιδιωτική χρηματοδότηση, απλώς αλλάζει ο ιδιώτης από την Ένωση Ελληνικών Τραπεζών -εδώ έχουμε μια ιδιωτική επιχείρηση, τη «ΓΕΚ-ΤΕΡΝΑ»-, για να οδηγηθούμε και πάλι στην ανάθεση στην ίδια ολλανδική εταιρεία των μελετών για τη διαχείριση των υδάτων της Κρήτης.

Για να μη μακρηγορώ, κύριε Υπουργέ, επειδή το ζήτημα της ανασυγκρότησης της Θεσσαλίας, αλλά και της Κρήτης βεβαίως, στη διαχείριση των υδάτων είναι εξαιρετικά σημαντικό, εξαιρετικά κρίσιμο. Σας καλώ να απαντήσετε σε πολύ συγκεκριμένα ερωτήματα.

Πρώτον, με ποια κριτήρια έγινε η ανάθεση των μελετών για Θεσσαλία και Κρήτη στην εν λόγω εταιρεία;

Δεύτερον, ποια εμπειρία και τεχνογνωσία είχε η εταιρεία αυτή; Ελπίζω να έχετε φέρει έναν κατάλογο σχετικών έργων που σας κατέθεσαν τα στελέχη της εταιρείας.

Τρίτον, ποιος έλεγξε την τεχνική και τη χρηματοοικονομική επάρκεια της εταιρείας αυτής;

Τέταρτον, γνωρίζετε αυτό το οποίο έχει πει ο διευθύνων σύμβουλος της εταιρείας ότι η εταιρεία αυτή έχει έτοιμο και επενδυτικό σχέδιο για τη Θεσσαλία; Δηλαδή η εταιρεία η οποία εκπονεί το master plan έχει και η ίδια επενδυτικό σχέδιο για την ίδια περιοχή. Δεν είναι αυτό σύγκρουση συμφερόντων;

Και τέλος, πέμπτον, επειδή φαντάζομαι θα έχετε δει και το πρόσφατο δημοσίευμα των «Data Journalists», επιβεβαιώνετε, κύριε Υπουργέ, ή διαψεύδετε ότι ο Έλληνας CEO της εν λόγω εταιρείας πρόκειται να αναλάβει επικεφαλής στην ανώνυμη εταιρεία που φτιάξατε με τον νόμο σας για τον Οργανισμό Διαχείρισης των Υδάτων της Θεσσαλίας;

Ευχαριστώ πολύ και περιμένω τις απαντήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα απαντήσει ο Υπουργός Περιβάλλοντος και Ενέργειας κ. Θεόδωρος Σκυλακάκης.

Ορίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε συνάδελφε, όπως πολύ καλά γνωρίζετε, η συγκεκριμένη ανάληψη του master plan προέρχεται από κοινή υπουργική απόφαση των Υπουργών Εθνικής Οικονομίας και Οικονομικών και Κλιματικής Κρίσης και Πολιτικής Προστασίας, με την οποία εγκρίθηκε η σύμβαση δωρεάς της Ελληνικής Ένωσης Τραπεζών για την εκπόνηση του master plan για τη Θεσσαλία από την εταιρεία «HVA International». Συνεπώς μιλάμε για μία σύμβαση δωρεάς που η Ένωση Τραπεζών -που είναι πλέον ιδιωτικές- κάνει προς το ελληνικό δημόσιο.

Η πρότασή σας να γίνει όλο αυτό με διαγωνιστικές διαδικασίες, γνωρίζετε πολύ καλά ότι σημαίνει στην πράξη έναν τουλάχιστον χρόνο ή διαδικασίες απευθείας ανάθεσης με δημόσιο χρήμα. Ο ένας χρόνος, που λέω, είναι πολύ λίγος για την διαγωνιστική διαδικασία για τέτοιου είδους δραστηριότητες για να ολοκληρωθεί. Στην πράξη αυτό που χρειαζόταν να έχουμε είναι ένα master plan από έναν φορέα που να δει τα πράγματα από μακριά, με εμπειρία στη διαχείριση υδάτων και αυτό και είχαμε.

Μου κάνει μεγάλη εντύπωση ότι κάνετε κριτική στη διαδικασία, αλλά δεν έχετε να πείτε τίποτε για την ουσία. Δηλαδή δεν έχετε να μας πείτε ότι το master plan αυτό είναι λάθος, είναι κακό, είναι προβληματικό. Δεν σας αρέσει η διαδικασία με την οποία έχουμε το master plan, ενώ ο ίδιος λέτε για τον χαρακτήρα τού επείγοντος της διαδικασίας. Χωρίς να κρίνετε, λοιπόν, το master plan, κρίνετε τη διαδικασία η οποία δεν κοστίζει και τίποτα στο δημόσιο, ειρήσθω εν παρόδω.

Πάμε στην περίπτωση της Κρήτης. Το ίδιο συνέβη και στην περίπτωση της Κρήτης. Είναι ιδιωτική δωρεά που είναι σύμβαση με το Αγροτικής Ανάπτυξης. Και πάλι θα πάρουμε μία μελέτη την οποία κρίνετέ την επί της ουσίας, γιατί το να μην την κρίνετε επί της ουσίας είναι προφανώς αντιπολιτευτική αδυναμία.

Το πρώτο πράγμα που έλεγε η μελέτη -αφήνω την υπόθεση του ΟΔΥΘ, θα την κάναμε ούτως ή άλλως, είτε το έλεγε η μελέτη είτε δεν το έλεγε- είναι πολιτική απόφαση και ξέρουμε πολύ καλά την ανάγκη που έχει. Και ξέρουμε επίσης τι οιμωγές και φωνές και κραυγές βγήκαν για το ότι ο ΟΔΥΘ είναι ιδιωτικοποίηση. Θα τελειώσω εδώ και θα πω και στη δευτερολογία μου τα υπόλοιπα για να είμαι σύντομος.

Πέραν του ΟΔΥΘ η πρώτη πρόταση που είχε αυτή η εταιρεία ήταν τα έργα ορεινής υδρονομίας, που εδώ και τριάντα χρόνια τουλάχιστον, να μην πω σαράντα, δεν κάνει η ελληνική πολιτεία, ενώ ξέρουμε όλοι ότι είναι τα πιο παραγωγικά έργα από πλευράς αποφυγής πλημμυρών. Τα διακόσια εκατομμύρια τέτοια έργα γίνονται με χρήματα από διάφορες πηγές, κυρίως και από τους ρύπους. Ήδη περάσαμε από την Επιτροπή Συμβάσεων Στρατηγικής Σημασίας και ανέλαβε να τα υλοποιήσει διαγωνιστικά το ΤΑΙΠΕΔ σε συνεργασία με τη Δασική Υπηρεσία.

Το ερώτημα, λοιπόν, που τίθεται είναι γιατί αντί να κατηγορούμε ή να κάνουμε κριτική στην ουσία, δηλαδή τι λέει αυτό το master plan -αν είναι λάθος ή είναι σωστό- να κατηγορούμε τη διαδικασία, η οποία δεν κοστίζει και τίποτε στο δημόσιο, εσείς θα το απαντήσετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, μάλλον δεν παρακολουθείτε και πολύ στενά τις τοποθετήσεις μας στη Βουλή γιατί και για την ουσία του master plan, για το περιεχόμενό του, δηλαδή, έχουμε τοποθετηθεί πάρα πολλές φορές και εγώ προσωπικά σε ομιλίες μας.

Μάλιστα ακόμα και σε άσχετα νομοσχέδια έχω ζητήσει να πάρω τον λόγο ακριβώς για να τοποθετηθώ για τα ζητήματα της Θεσσαλίας και της αποκατάστασης σε σχέση με τις φυσικές καταστροφές και ειδικά με τον «Ντάνιελ», γιατί είναι πάρα πολύ κρίσιμο ζήτημα. Σας είπα και στην πρωτολογία μου ότι ειδικά γι’ αυτό το θέμα είχα καταθέσει και ερώτηση στον ίδιο τον Πρωθυπουργό για να έρθει να απαντήσει.

Όμως προσπαθείτε να υπεκφύγετε και δεν καταλαβαίνω τον λόγο, γιατί πρέπει να συνειδητοποιήσετε το ζήτημα της διαδικασίας εδώ. Παρεμπιπτόντως να σας πω ότι, μιας και το θέτετε το ζήτημα και κατά κάποιον τρόπο με προκαλείτε, πολύ ωραία, λοιπόν, θα καταθέσω νέα επίκαιρη ερώτηση προς εσάς τον ίδιο για να συζητήσουμε την ουσία, το περιεχόμενο του master plan που έχει καταθέσει η ολλανδική εταιρεία για τη Θεσσαλία και βεβαίως να δούμε και το αντίστοιχο για την Κρήτη.

Εδώ όμως τίθεται ένα ζήτημα διαφάνειας. Τίθεται ένα κρίσιμο ζήτημα διαφάνειας. Έχετε μπει στο σάιτ αυτής της εταιρείας; Θα περίμενε κανείς ότι μια τόσο παλιά εταιρεία, η οποία δραστηριοποιείται σε όλον τον κόσμο και κυρίως βεβαίως στην Ασία και στην υποσαχάρια Αφρική, θα είχε πάρα πολλά συγκεκριμένα μεγάλα έργα να προτείνει, να δείξει ως εμπειρία, ως track record που λένε οι Αγγλοσάξονες, σε σχέση με τα αντίστοιχα ζητήματα. Το μόνο που βλέπει κανείς στο σάιτ της είναι κάποιες κουκίδες στο χάρτη που δεν ανοίγουν καν, δεν παραπέμπουν σε κανένα έργο.

Είναι αυτή μια σοβαρή εικόνα μιας εταιρείας που αναλαμβάνει ένα τόσο σοβαρό, κρίσιμο ρόλο, μια τόσο σοβαρή κρίσιμη εργασία όπως είναι το master plan για την αποκατάσταση της Θεσσαλίας, μετά από όλες αυτές τις καταστροφές και ενώ οι ίδιοι οι Έλληνες πανεπιστημιακοί και από το πανεπιστήμιο Θεσσαλίας οι ειδικοί έχουν πει ότι είναι μια καταστροφή η οποία οφείλεται στην κλιματική κρίση και ότι η Θεσσαλία είναι αυτή την στιγμή το hot spot στη χώρα μας της κλιματικής κρίσης και τα φαινόμενα που θα δούμε στο μέλλον θα είναι ακόμα πιο επικίνδυνα;

Είναι αυτή, λοιπόν, μια διαδικασία που ακολουθήθηκε και η οποία εσάς σας καθιστά ασφαλή ως προς τα πορίσματα μιας τέτοιας εργασίας; Αν υπάρχουν έργα πάνω στα οποία μπορούμε να μελετήσουμε το τι έχει κάνει αυτή η εταιρεία στο παρελθόν, πολύ ευχαρίστως και σήμερα ακόμα να καταθέσουμε αίτηση κατάθεσης εγγράφων, για να δούμε ποια είναι αυτά τα έργα, να τα λάβουμε και να ξέρουμε τι ακριβώς γίνεται. Πολύ φοβάμαι ότι δεν υπάρχουν.

Και επειδή την κριτική που σας ασκήθηκε από την Αντιπολίτευση προσπαθήσατε να τη διακωμωδήσετε, ναι, κύριε Υπουργέ, υπάρχει μια πάρα πολύ σοβαρή ανησυχία ότι η Κυβέρνηση Μητσοτάκη, όπως έχει κάνει και σε πολλές άλλες περιπτώσεις, θα χρησιμοποιήσει και χρησιμοποιεί την κρίση που δημιουργήθηκε από τον «Ντάνιελ» στη Θεσσαλία, την κρίση ως ευκαιρία για μπίζνες και για ιδιωτικοποίηση του νερού.

Η ιστορία με τον ΟΔΥΘ είναι μια ιστορία η οποία είναι πάρα πολύ σκοτεινή και περιμένουμε σαφείς απαντήσεις και έχουμε κάνει ερωτήσεις και γι’ αυτό το ζήτημα και δεν έχετε απαντήσει. Περιμένουμε, λοιπόν, να μας πείτε τι θα γίνει με τον οργανισμό.

Σας έθεσα πέντε συγκεκριμένα ερωτήματα, στα οποία δεν απαντήσατε σε σχέση και με τον ρόλο του Έλληνα COΕ της συγκεκριμένης εταιρείας και σε σχέση με τον ΟΔΥΘ. Θα αναλάβει αυτός ο άνθρωπος, ο οποίος έχει εκπονήσει το master plan, και τη διοίκηση του οργανισμού που εσείς δημιουργήσατε; Δεν καταλαβαίνετε ότι όλο αυτό δημιουργεί μια τεράστια ανησυχία; Εγώ σας μεταφέρω τα ερωτήματα από τους κατοίκους της Θεσσαλίας που όταν τους επισκέφτηκα, αυτά τα ζητήματα μού έθεσαν και βεβαίως και τα ζητήματα τα οποία προκύπτουν από τη δημοσιογραφική έρευνα, στην οποία δεν αναφερθήκατε στην πρωτολογία σας. Ελπίζω να αναφερθείτε στη δευτερολογία σας.

Υπάρχουν, λοιπόν, πολύ έντονες ανησυχίες για τη μεθόδευση η οποία έχει επιλεγεί, για τον τρόπο με τον οποίον θα οδηγηθούμε σε ένα master plan ερήμην της τοπικής κοινωνίας, ερήμην των πανεπιστημιακών, ερήμην των ερευνητικών ιδρυμάτων της χώρας, ερήμην όλης της επιστημονικής κοινότητας, η οποία θα μπορούσε να συνεισφέρει σε μια τόσο κρίσιμη, μια τόσο δύσκολη και μια τόσο σημαντική δουλειά που έχει να κάνει με την ανάπτυξη της Θεσσαλίας μετά από μια τόσο μεγάλη καταστροφή και δεδομένων των κινδύνων που αντιμετωπίζουμε στο πολύ άμεσο μέλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς, κύριε Πρόεδρε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Δεν κατέγραψα ποια είναι η δημοσιογραφική ομάδα στην οποίαν αναφέρεστε, αλλά είναι μία δημοσιογραφική ομάδα που στην προκειμένη περίπτωση αναπαράγει ή παράγει fake news, διότι ξέρουμε ποιοι έχουν υποβάλει υποψηφιότητες, ξέρουμε ποιοι είναι που έχουν περάσει στους επτά και γίνονται αυτές τις μέρες οι συνεντεύξεις και κανένας από αυτούς δεν είναι αυτός στον οποίον αναφέρεστε, συνεπώς πρόκειται για φαντασίωση. Ξέρετε, είναι πολύ απλός ο τρόπος που γίνονται αυτά τα πράγματα. Για παράδειγμα, είχαμε δεν θυμάμαι από ποιους δημοσιογράφους, νομίζω αντίστοιχης λογικής -δεν ξέρω αν είναι οι ίδιοι- την είδηση ότι παραμονές ευρωεκλογών, την 1η Ιουλίου αυξάνεται το μπουκαλάκι το νερό δέκα σεντς και «έτρεξε» παντού αυτό και αποδείχθηκε ότι επρόκειτο για μύθο, διότι πέρασε η 1η Ιουλίου και δεν αυξήθηκε τίποτε. Γενικότερα το κόλπο να λες κάτι το οποίο είναι τερατώδης φαντασίωση, να τη γράφεις και μετά να φωνάζεις τον άλλον να τη διαψεύσει, είναι από τα αρχαιότερα κόλπα στην αντιπολιτευτική πρακτική, αλλά όχι στη δημοσιογραφική σοβαρότητα και λογική, ιδίως όταν ξέρουμε ποιοι έχουν υποβάλει υποψηφιότητα.

Τώρα, σε όλη την τοποθέτησή σας πάλι μου είπατε ότι θα μας πείτε κάποια στιγμή στο μέλλον τι πρόβλημα έχει το master plan. Μα, το master plan είναι κατατεθειμένο και αν είχατε κάτι συγκεκριμένο να πείτε, δεν θα μιλάγατε επί της διαδικασίας και θα είχατε και ευθύνες αν μιλάγατε επί της διαδικασίας, γιατί αν έχεις πρόβλημα στην ουσία, είναι αμαρτία να μιλάς για τη διαδικασία. Για τη διαδικασία μιλάς αν δεν έχεις να πεις κάτι για την ουσία. Αυτή είναι η πραγματικότητα και το πραγματικό πρόβλημα το οποίο αντιμετωπίζετε.

Το master plan το είδαν όλοι. Έχει τα ισχυρά του και τα λιγότερο ισχυρά του σημεία, αλλά κατά βάση είναι ένα master plan κοινής λογικής, με το οποίο μπορούν στο 95% να συμφωνήσουν οι πάντες, με πρώτο και σημαντικότερο -που δεν σχολιάσατε- τα έργα ορεινής υδρονομίας, τα οποία η ελληνική πολιτεία, παρά το γεγονός ότι έχει όλη αυτήν την επιστημονική δυνατότητα -έχουμε πάρα πολλούς και καλούς επιστήμονες- για κάποιον λόγο δεν τα έκανε ποτέ ούτε στη δική σας περίοδο ούτε στη δική μας ούτε στην προπροηγούμενη ούτε εδώ και δεκαετίες.

Γιατί δεν έκανε το αυτονόητο η ελληνική πολιτεία; Γιατί δεν υπήρχε πίεση για να κάνουμε το αυτονόητο από όλους τους φορείς που θα έπρεπε να μας πιέζουν; Αυτό θα έπρεπε να ήταν το πραγματικό ερώτημα για να απαντήσουμε. Τουλάχιστον τώρα έχουμε ένα master plan το οποίο βγήκε για διαβούλευση. Καταλήξαμε στο τι πρέπει να κάνουμε απ’ αυτό και ξεκινούμε να το υλοποιήσουμε και αυτό είναι που ενδιαφέρει.

Όσο για την ιδιωτικοποίηση του νερού, φοβάμαι ότι έχετε το πρόβλημα ότι είναι μια καραμέλα που δεν μπορείτε να τη βγάλετε από το στόμα σας. Ακόμη κι όταν δεν συμβαίνει, έχει μετατραπεί αυτή η καραμέλα σε βότσαλο, το οποίο βοηθάει τις ρητορικές σας ικανότητες σαν του Δημοσθένη, αλλά δεν βοηθάει σε τίποτε την αλήθεια ή την πραγματικότητα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Συνεχίζουμε τώρα με την με αριθμό 47/11-1-2024 έκτη επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς τον Υπουργό Περιβάλλοντος και Ενέργειας με θέμα: «Διάνοιξη δρόμου στην αλπική ζώνη του Γράμμου, προστατευόμενης περιοχής από το δίκτυο Natura 2000».

Παρακαλώ, κύριε Τσίμαρη.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, τις τελευταίες ημέρες στην Ήπειρο γινόμαστε κοινωνοί πληροφοριών και ενεργειών που χρήζουν άμεσων και τεκμηριωμένων απαντήσεων. Η έναρξη έργου διάνοιξης δρόμου εντός αλπικής ζώνης στον Γράμμο σε περιοχή που προστατεύεται από το δίκτυο «NATURA 2000» εγείρει εύλογα ερωτήματα στην τοπική κοινωνία της ευρύτερης περιοχής. Το θέμα αναδείχτηκε δημοσιογραφικά και το σχετικό φωτογραφικό υλικό αποδεικνύει πως οι παρεμβάσεις υλοποιήθηκαν και από μηχανήματα του Υπουργείου Εθνικής Αμύνης.

Σε συνέχεια των πολλών ερωτημάτων που προέκυψαν από το σύνολο της κοινωνίας και της διοίκησης, το έργο σταμάτησε προσωρινά. Διατάχθηκε προκαταρκτική έρευνα από τον εισαγγελέα Ιωαννίνων για το θέμα, ενώ σήμερα μαθαίνουμε ότι οι εργασίες συνεχίζονται από την πλευρά της Περιφέρειας Ηπείρου με το μηχάνημα μάλιστα που δουλεύει για λογαριασμό της Περιφέρειας Ηπείρου να έχει εισέλθει και στην περιοχή της Δυτικής Μακεδονίας.

Σε ερώτηση προς τον περιφερειάρχη Ηπείρου για το θέμα ο ισχυρισμός του ήταν πως ήταν αίτημα του Γενικού Επιτελείου Στρατού, προκειμένου να έχει καλύτερο έλεγχο στην περιοχή. Αυτό διαψεύστηκε όμως από τον συνταγματάρχη του ΓΕΣ -τα στοιχεία του είναι στη διάθεσή σας- με σχετικές του δηλώσεις οι οποίες αναφέρουν τα εξής αυτολεξεί:

«Αρχές του καλοκαιριού υπήρξε ένα αίτημα από την Περιφέρεια Ηπείρου, το οποίο ζητούσε τη συνδρομή των Ενόπλων Δυνάμεων για τη διάνοιξη ήδη υφιστάμενης οδού. Λοιπόν, εμείς, ως Ένοπλες Δυνάμεις, απαντήσαμε ότι ναι, έχουμε όλη την καλή διάθεση. Μπορούμε να διαθέσουμε μηχάνημα, εφόσον υπάρξει όμως διαβεβαίωση ότι δεν χρειάζονται αδειοδοτήσεις, ότι δεν αποτελεί περιοχή «NATURA» ή δεν υπάρχει κάτι από την Αρχαιολογική Υπηρεσία είτε από την Δασική Υπηρεσία. Υπήρξαν έγγραφες διαβεβαιώσεις από την Περιφέρεια Ηπείρου, οπότε διαθέσαμε το μηχάνημα.»

Δεδομένου ότι επισήμως δεν γνωρίζουμε τον φορέα υλοποίησης της παρέμβασης και τα σχετικά στοιχεία του φακέλου του έργου, δεδομένου ότι το έργο υλοποιείται σε προστατευόμενη περιοχή από το δίκτυο «NATURA 2000», δεδομένου ότι όλων των ειδών οι παρεμβάσεις απαιτούν σύνταξη περιβαλλοντικών και τεχνικών μελετών, πολλώ δε μάλλον εντός της αλπικής ζώνης σε περιοχή «NATURA» και υψόμετρο δύο χιλιάδες διακόσια μέτρα, ερωτάσθε, κύριε Υπουργέ:

Πρώτον, εφόσον το έργο υλοποιείται σε χωρική αρμοδιότητα του Υπουργείου Περιβάλλοντος και Ενέργειας, ποιος είναι ο φορέας υλοποίησης του έργου και κυρίως ποια είναι η σκοπιμότητα υλοποίησής του;

Δεύτερον, υπάρχουν εγκεκριμένες περιβαλλοντικές και τεχνικές μελέτες και αδειοδοτήσεις για τη συγκεκριμένη παρέμβαση σε προστατευόμενη περιοχή ή γνωμοδοτήσεις από υπηρεσίες που υπάγονται στις αρμοδιότητες του Υπουργείου Περιβάλλοντος και Ενέργειας; Δηλαδή, είναι σύννομη η υλοποίηση του έργου;

Τρίτον, σε ποιες ενέργειες θα προβείτε για την απόδοση ευθυνών, εφόσον δεν συντρέχουν οι απαραίτητες προϋποθέσεις υλοποίησης του έργου;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όπως ξέρετε και αναφέρετε και εσείς, κύριε συνάδελφε, το σχετικό θέμα το διερευνά αυτήν τη στιγμή η Δικαιοσύνη. Εμείς από την πλευρά μας έχουμε παραδώσει ως ο αρμόδιος οργανισμός, που είναι ο ΟΦΥΠΕΚΑ, τις σχετικές αυτοψίες στη δικαιοσύνη και ταυτόχρονα αυτήν την εβδομάδα θα επισκεφθεί το σημείο και κλιμάκιο Επιθεωρητών και Ελεγκτών Βορείου Ελλάδος του Υπουργείου Περιβάλλοντος και Ενέργειας για να διενεργήσει αυτοψία και να διαπιστωθεί αν υπάρχουν τυχόν παραβάσεις περιβαλλοντικής νομοθεσίας. Αντίστοιχες αυτοψίες έχει κάνει και η Δασική Υπηρεσία, η οποία επίσης έχει κληθεί και αυτή να δώσει τα πορίσματά της.

Συνεπώς, θα περιμένουμε την αυτοψία των επιθεωρητών και την κρίση της δικαιοσύνης, πριν προβούμε σε οποιαδήποτε περαιτέρω ενέργεια.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Τσίμαρη, έχετε τον λόγο για τη δευτερολογία σας.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Υπουργέ, όμως υπεκφύγατε. Δεν μας είπατε αν απαιτείται ή όχι κάποιας μορφής περιβαλλοντική άδεια ή γνωμοδότηση από τις υπηρεσίες του Υπουργείου σας και αν έχει δοθεί κάτι τέτοιο.

Γνωρίζουμε ότι ο ΟΦΥΠΕΚΑ έχει κάνει δύο φορές αυτοψία στο σημείο και θα θέλαμε και ενημέρωση για το αποτέλεσμα των αυτοψιών αυτών, αν έχετε την καλοσύνη. Γιατί, φαντάζομαι, είμαστε στο ίδιο μήκος κύματος και οφείλουμε να διασφαλίσουμε ότι η τοπική κοινωνία θα πρέπει να συνυπάρχει αρμονικά με το περιβάλλον και επίσης θα πρέπει να διασφαλίζουμε όλες εκείνες τις προϋποθέσεις ότι οποιεσδήποτε εργασίες γίνονται σε περιβάλλον «NATURA» να είναι σύννομες και να έχουν τις απαραίτητες περιβαλλοντικές μελέτες.

Άρα περιμένω στη δευτερολογία σας την ενημέρωση εάν υπήρξε ή όχι οποιασδήποτε μορφής περιβαλλοντική άδεια ή γνωμοδότηση από τις υπηρεσίες σας γιατί με βάση τον ν.4014/2011 στο άρθρο 10 περί αδειοδότησης έργων σε περιοχές που έχουν ενταχθεί στο δίκτυο «NATURA», ακόμα και για έργα που υπάγονται στην κατηγορία β΄, χρειάζεται ειδική οικολογική αξιολόγηση. Υπάρχει τέτοια σχετική γνωμοδότηση ή όχι; Περιμένω την απάντησή σας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σε σχέση με το αν υπάρχει περιβαλλοντική αδειοδότηση, είναι σαφές νομίζω από αυτά που σας είπα -γιατί αν υπήρχε, θα σας το ανέφερα- ότι δεν έχει υποβληθεί ούτε στα κεντρικά ούτε έχει περιέλθει στη Δασική Υπηρεσία κάποιου είδους τέτοια διαδικασία αδειοδότησης.

Τώρα, το κρίσιμο ερώτημα στο οποίο θα κληθούν να απαντήσουν οι αρμόδιοι, δηλαδή οι επιθεωρητές περιβάλλοντος και η δικαιοσύνη, είναι αν υπήρχε ανάγκη, ποια είναι η φύση του συγκεκριμένου έργου, αν υπήρχε υφιστάμενος δρόμος ή είχε άλλο χαρακτήρα, πράγματα για τα οποία χωρίς να γίνει η αυτοψία δεν μπορούμε να έχουμε τελεσίδικη άποψη. Όταν θα έχουμε την αυτοψία, θα μπορέσουμε να σας ενημερώσουμε σχετικά και με λεπτομέρεια για το τι συμβαίνει. Προτεραιότητα προφανώς έχει η ενημέρωση της δικαιοσύνης και στη συνέχεια η ενημέρωση του Σώματος γι’ αυτό το θέμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κλείνουμε τον κύκλο επικαίρων ερωτήσεων προς τον Υπουργό Περιβάλλοντος με την τέταρτη με αριθμό 40/8-10-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Εγκατάσταση υπεράκτιων αιολικών πάρκων στην θαλάσσια περιοχή του Θρακικού Πελάγους γύρω από την Σαμοθράκη και την Αλεξανδρούπολη».

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο Έβρος μαραζώνει και κυριολεκτικά με μαθηματική ακρίβεια σε λίγα χρόνια τον Εβρίτη θα τον βλέπουμε στα μουσεία.

Είχαμε, λοιπόν, έναν πρωτογενή τομέα υποτίθεται καλό στον Έβρο, τη γεωργία, όπου μετά την καταστροφική πυρκαγιά του 2023 οι αγρότες είναι στα κάγκελα και περιμένουν να αποζημιωθούν σε πολλές περιπτώσεις που δεν έχουν αποζημιωθεί, είχαμε κτηνοτροφία όπου και αυτοί δεν έχουν αποζημιωθεί ούτε καν οι σταβλικές εγκαταστάσεις και με τις ζωονόσους που έχουμε έχουν αφανιστεί και αυτοί. Τι μας έμεινε; Μια αλιεία.

Ο Δήμος Σαμοθράκης έστειλε ένα ομόφωνο ψήφισμα, την απόφαση υπ’ αριθμόν 3945/2-9-2024, όπου αναφέρει ότι υπάρχουν σχέδια από την Κυβέρνησή σας και από Υπουργείο να εγκατασταθούν δύο θαλάσσια αιολικά πάρκα στη θαλάσσια περιοχή της Σαμοθράκης και άλλα δύο στη θαλάσσια περιοχή της Αλεξανδρούπολης, το ένα μάλλον στην περιοχή «NATURA», στις εκβολές του Δέλτα του Έβρου.

Αυτό, όπως αντιλαμβάνεστε, θα μειώσει κατά πολύ το αλιευτικό πεδίο των αλιέων στο Θρακικό Πέλαγος όπου εκεί δραστηριοποιούνται διακόσια δεκαεννιά αλιευτικά σκάφη και το Θρακικό Πέλαγος είναι το σημαντικότερο αλιευτικό πεδίο στη Μεσόγειο. Καλύπτει το 26% της αλιευτικής παραγωγής της χώρας μας.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Όπως είναι αυτονόητο, αυτά τα θαλάσσια αιολικά πάρκα θα δημιουργήσουν ένα σοβαρό πρόβλημα και στους αλιείς αλλά και στη βιοποικιλότητα, στη θαλάσσια πανίδα, διότι τα ηλεκτρομαγνητικά κύματα τα οποία βγαίνουν από τις ανεμογεννήτριες από τα αιολικά πάρκα -δεν το λέω εγώ το λένε οι επιστήμονες από το Δημοκρίτειο Πανεπιστήμιο Θράκης- θα εμποδίζουν τα σπάνια πτηνά να μεταναστεύουν στο Δέλτα του Έβρου αλλά και τα ψάρια να φεύγουν από το Θρακικό Πέλαγος. Αυτό όπως αντιλαμβάνεστε συνεπάγεται με το ότι πάει και η αλιεία στον Έβρο και άρα –τι μας έμεινε;- μας έμειναν οι δεκαεννιά εξαγγελίες του Πρωθυπουργού που περιμένουμε κάποια στιγμή να γίνουν.

Άρα, ερωτάσθε, κλείνοντας την πρωτολογία μου, σε ποια περιοχή ακριβώς προβλέπεται να εγκατασταθούν τα ανωτέρω θαλάσσια πάρκα; Έχουν γίνει οι απαραίτητες εκτιμήσεις περί των επιπτώσεων στη βιοποικιλότητα και στην αλιεία της περιοχής;

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Είναι η πολλαπλή φορά που ακούω πράγματα για τα θέματα των αιολικών και των φωτοβολταϊκών που, δυστυχώς, δεν έχουν σχέση με την πραγματικότητα. Η εγκατάσταση οποιουδήποτε αιολικού πάρκου, πόσω μάλλον μεγάλων αιολικών πάρκων, όπως αυτά για τα οποία συζητούμε έχει ως προϋπόθεση την έγκριση και μάλιστα σε δύο φάσεις. Τώρα προχωρεί η πρώτη φάση όπου περιγράφονται σε ευρύτερο επίπεδο, ας πούμε, από μακροσκοπικά τα πεδία και μετά θα υπάρχει η έγκριση περιβαλλοντικών επιπτώσεων για τα συγκεκριμένα έργα τα οποία θα υλοποιηθούν.

Η πεποίθησή μου -αλλά ας περιμένουμε και τους επιστήμονες να κρίνουν- είναι ότι τα ψάρια δεν διώχνονται από τα ηλεκτρομαγνητικά κύματα. Δεν ξέρω και τι ακριβώς ηλεκτρομαγνητικά κύματα παράγουν οι ανεμογεννήτριες. Συγχωρήστε με για αυτή την άγνοιά μου. Η πεποίθησή μου είναι ότι κατά βάσιν τα ψάρια στις περιοχές «NATURA» μπορεί να πληγούν από τις βιντζότρατες, για παράδειγμα. Μπορώ να σας πω και πώς ακριβώς θα συμβεί αυτό, σέρνεις πάνω στον βυθό ένα κατασκεύασμα και μαζεύεις οτιδήποτε υπάρχει αναταράσσοντας το περιβάλλον με αρκετά σοβαρό τρόπο.

Τώρα για να πάμε λίγο επί της ουσίας όπου θα υπάρξουν θαλάσσια πάρκα, που δεν θα είναι, όμως, τεράστιες εκτάσεις, θα υπάρξουν περιορισμοί της αλιείας και αυτό θα έχει ως συνέπεια να αυξηθεί ο αλιευτικός πληθυσμός, όπως έχει συμβεί και διεθνώς, όταν περιορίζεται η αλιεία, αυξάνεται σημαντικά ο πληθυσμός των ψαριών.

Σε σχέση τώρα με τα αποδημητικά πτηνά, οι σύγχρονες ανεμογεννήτριες έχουν πολλαπλά εργαλεία για να αποφεύγονται αυτές οι συγκρούσεις οι οποίες μετριούνται σε δεκάδες στην περίπτωση –ας πούμε- του Έβρου που το έχω κοιτάξει. Μιλάμε για αυτές στη στεριά.

Σε σχέση τώρα με τους αλιείς, είναι βασική μας θέση ότι από τα πολύ σημαντικά ανταποδοτικά που θα υπάρξουν από αυτά τα μεγάλα έργα ένα ικανό κομμάτι θα αποζημιώσει τους αλιείς για τον περιορισμό -όποιος περιορισμός είναι αυτός- της αλιευτικής του δραστηριότητας, γιατί κάποια μέρη δεν θα είναι προσβάσιμα. Και από τη σχετική διαδικασία μπορώ να σας διαβεβαιώσω ότι μόνο ωφελημένοι θα βγουν οι αλιείς και από πλευράς αλιευτικού πληθυσμού, δηλαδή, θα έχουν περισσότερα ψάρια στην ευρύτερη περιοχή και από πλευράς πραγματικών αποζημιώσεων οι οποίες θα είναι πολύ σημαντικές. Στη δευτερολογία μου μπορώ να σας πω και νούμερα.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Παπαδάκη, έχετε τον λόγο για τρία λεπτά για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, είπατε να περιμένουμε τους περιβαλλοντικούς όρους για να δούμε αν θα υπάρχουν επιπτώσεις ή όχι. Θεωρώ ότι δεν περιμένετε κανέναν περιβαλλοντικό όρο όπως έγινε και με τα αιολικά πάρκα για τα οποία εγκρίθηκαν οι περιβαλλοντικοί όροι για τον Νομό Έβρου πάλι στην Ορεστιάδα στη θέση Μαύρη Πέτρα, όπου εκεί όλες οι γνωμοδοτήσεις ήταν αρνητικές και από τον ΟΦΥΠΕΚΑ, και από την Περιφέρεια Ανατολικής Μακεδονίας -Θράκης και από το Πανεπιστήμιο Δασολογίας στην Ορεστιάδα. Όλες οι γνωμοδοτήσεις ήταν αρνητικές, έλεγαν, δηλαδή, να μη γίνουν τα αιολικά πάρκα στη θέση Μαύρη Πέτρα για τους επιστημονικούς λόγους που αναφέρονταν μέσα. Κι αν δεν σας άρεσαν τα ηλεκτρομαγνητικά κύματα, ρωτήστε το Δημοκρίτειο Πανεπιστήμιο Θράκης να σας πει ποιοι ακριβώς ήταν οι λόγοι που δεν πρέπει να γίνουν αυτά.

Παρ’ όλα αυτά,= εσείς εγκρίνατε τους περιβαλλοντικούς όρους και στην ερώτηση που σας έκανα ξέρετε τι μου απαντήσατε, γιατί μπορεί να το ξεχάσατε; Μου απαντήσατε ότι τα αιολικά πάρκα είναι υπέρ του δημοσίου συμφέροντος -λες και το περιβάλλον δεν είναι- και για τυχόν αντιρρήσεις όποιος θέλει ας πάει στα δικαστήρια. Αυτή ήταν η απάντηση. Άρα, λοιπόν, όταν ακούω να εγκριθούν οι περιβαλλοντικοί όροι από αρχές κ.λπ., εγώ θεωρώ ότι δεν έχουν σοβαρότητα, διότι η απόφαση έχει ληφθεί και ακόμα κι αν υπάρξουν πάλι αρνητικές αποφάσεις και γνωμοδοτήσεις εσείς αυτό που είναι να κάνετε θα το κάνετε.

Ας δούμε τώρα τι είπατε. Ότι ναι μεν θα περιοριστεί κάποιο αλιευτικό πεδίο - χωρίς να μας λέτε ποιο συγκεκριμένο και σε ποια συγκεκριμένη περιοχή θα γίνουν αυτά τα αιολικά πάρκα, όπως λέει η ερώτηση- και ότι θα περιοριστεί η αλιεία και άρα αφού θα περιοριστεί η αλιεία θα αυξηθούν τα αλιεύματα. Και τι θα γίνει με αυτό, αφού δεν μπορούμε να πάμε να τα αλιεύσουμε, δεδομένου ότι θα μειωθεί το αλιευτικό πεδίο; Θα αυξηθούν τα αλιεύματα στο αλιευτικό πεδίο το οποίο εσείς θα έχετε περιορισμένο και δεν θα μπορεί να πάει ο αλιέας για να τα ψαρέψει.

Και όσον αφορά κάποια ανταποδοτικά τα οποία λέτε ότι θα δώσετε, θα θέλαμε να είναι πιο συγκεκριμένα. Πείτε σήμερα εδώ στην Ολομέλεια συγκεκριμένα ποια θα είναι αυτά τα ανταποδοτικά, ποια θα είναι αυτά τα αντισταθμιστικά στους αλιείς. Εκτός αν τα έχετε κρυφά, εκτός αν τα έχετε σε κρυφή ατζέντα και δεν τα λέτε. Η ερώτηση είναι συγκεκριμένη. Πείτε μας ποια είναι αυτά τα ανταποδοτικά, ώστε να τα σταθμίσουμε, όπως κι αν έγινε διαβούλευση με τους αλιείς στον Νομό Έβρου, αν τα έχετε βρει ή όχι και αν έχουν συζητηθεί ή όχι.

Δεν έχω να προσθέσω κάτι άλλο. Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Κατ’ αρχάς θα ήθελα να πω ότι τα αλιεύματα έχουν το κακό συνήθειο να μη μένουν ακριβώς σε μία περιοχή. Όταν ο πληθυσμός αυξάνεται, μετακινούνται.

Δεύτερον, οι αποζημιώσεις από τα ανταποδοτικά είναι αντικείμενο συζήτησης η οποία έχει ήδη ξεκινήσει μεταξύ του Υπουργείου Αγροτικής Ανάπτυξης και ημών και θα ακούσουμε τους αλιείς από κοντά, δεδομένου ότι τα συγκεκριμένα έργα είναι ακόμη στην πρώιμη φάση, είναι δηλαδή στη φάση της έρευνας του ανεμολογικού δυναμικού και των καιρικών συνθηκών στην περιοχή.

Πριν φτάσουμε στην επόμενη φάση, που είναι η πρόοδος αυτών των έργων, με τις συγκεκριμένες περιβαλλοντικές μελέτες θα πρέπει να δούμε πού συγκεκριμένα θα πάνε οι ανεμογεννήτριες, πόσες θα είναι και τι έσοδα θα δημιουργούν και θα πρέπει να ολοκληρώσουμε και τη διαβούλευση με τους αλιείς γιατί πρέπει να δούμε και το κόστος που, πράγματι, προκαλείται. Αν δεν έχουμε οριστικοποιήσει το έργο, δεν μπορώ να ξέρω τον αριθμό των ανεμογεννητριών και πού θα πάνε όπως δεν μπορώ να ξέρω και το ποιος είναι ο πραγματικός περιορισμός που έχουν οι αλιείς, ώστε να έρθουμε να δώσουμε μια δίκαιη και πολύ ικανοποιητική αποζημίωση. Συνεπώς, τώρα μιλάμε για έργα η υλοποίηση των οποίων έχει ορίζοντα το 2029 -2030 και μέσα στις επόμενες εβδομάδες θα κάνουμε τη σχετική συζήτηση και με τους τοπικούς αλιείς.

Είναι σίγουρο, όμως, επειδή κάνατε μία αναφορά για τον Έβρο γενικότερα, ότι η περιοχή του Έβρου, ειδικά στην Αλεξανδρούπολη, γνωρίζει μία πολύ σημαντική άνθηση. Έχουμε παράπονα στον βορειότερο Έβρο γιατί η άνθιση αυτή δεν μεταφέρεται με την ίδια ταχύτητα προς βορράν. Αυτού του είδους οι επενδύσεις, όμως, που είναι μεγάλες επενδύσεις και οι οποίες έχουν και υψηλό κόστος συντήρησης όταν ολοκληρωθούν -έχουμε δηλαδή πολλές θέσεις εργασίας, πολύ περισσότερες από τις συνηθισμένες ανεμογεννήτριες ακριβώς επειδή είναι μέσα στη θάλασσα- είναι επενδύσεις που θα είναι ευεργετικές για την περιοχή και σε επίπεδο οικονομικό.

Πάντα κάθε καινούργιο δημιουργεί ένα άγχος και τον φόβο του αβέβαιου μέλλοντος. Η δική μας δουλειά πιστεύω, ως πολιτικό σύστημα, είναι να κάνουμε αυτούς τους φόβους ρεαλιστικούς και να αντιμετωπίζουμε τα πραγματικά θέματα που τυχόν υπάρχουν. Γι’ αυτό και θα ήθελα κατά το δυνατόν στις ερωτήσεις όταν θα πηγαίνουμε στην κριτική, να πηγαίνουμε στα πραγματικά θέματα.

Σε περίπτωση που αφορά μια περιβαλλοντική αδειοδότηση, η Ευρώπη έχει την πιο προηγμένη περιβαλλοντική νομοθεσία στον πλανήτη πολύ περισσότερο από άλλες περιοχές, βλέπε Ρωσία κ.λπ., που δουλεύουν στην αντίθετη πλευρά και έχουμε και ένα Συμβούλιο της Επικρατείας το οποίο είναι εξαιρετικά ευαίσθητο περιβαλλοντικά και είναι θα έλεγα ένα από τα πιο περιβαλλοντικά ευαίσθητα δικαστήρια στην Ευρώπη. Συνεπώς, αν υπάρχει κάποιο πρόβλημα, αντιμετωπίζεται.

Είναι πολλές φορές που δεν υπάρχει πρόβλημα αλλά θα θέλαμε να υπάρχει για μικροκομματικούς ή μικροπολιτικούς λόγους και γι’ αυτό δεν έχουμε εμπιστοσύνη στις αρχές και στη διαδικασία και διαμαρτυρόμαστε και λέμε σαν να μην υπάρχουν. Κι όμως, υπάρχουν, δουλεύουν και δουλεύουν καλά.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η έβδομη με αριθμό 60/14-10-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εσωτερικών με θέμα: «Να λυθεί το ιδιαίτερα οξυμένο πρόβλημα με την αποκομιδή σκουπιδιών στον Δήμο Ηρακλείου Κρήτης».

Στην επίκαιρη ερώτηση θα απαντήσει η Υφυπουργός Εσωτερικών κ. Παρασκευή Χαραλαμπογιάννη.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κυρία Υφυπουργέ, η Κυβέρνησή σας, σε συνέχεια βέβαια των προηγούμενων, το ‘φερε από εδώ, το ‘φερε από εκεί, τελικά κατάφερε εξαναγκάζοντας ουσιαστικά τον Δήμο Ηρακλείου, όπως φυσικά συμβαίνει με όλους τους δήμους, η αποκομιδή απορριμμάτων, στον συγκεκριμένο δήμο, να μην είναι πλέον σε καθημερινή βάση αλλά εκ περιτροπής ως αποτέλεσμα της σοβαρής υποστελέχωσης της υπηρεσίας καθαριότητας.

Η υπηρεσία λειτουργεί με μόλις το 40% του δυναμικού της. Από τα διακόσια ογδόντα άτομα της αποκομιδής απορριμμάτων έχουν μείνει μόνο εκατόν τριάντα, οι συνοδοί των απορριμματοφόρων έχουν μειωθεί σε εξήντα πέντε από τους ογδόντα οκτώ και οι οδοκαθαριστές σε σαράντα από εκατόν τριάντα, με βάση τα επίσημα στοιχεία της δημοτικής αρχής.

Το ζήτημα που προέκυψε, βέβαια, δεν είναι αιφνίδιο, δεν είναι έκτακτο αφού είναι γνωστή η ημερομηνία λήξης των συμβάσεων και ο αριθμός των απαραίτητων ημερών άδειας των εργαζόμενων, ούτε λύνεται με τις γνωστές αντεργατικές αντιλαϊκές συνταγές της ανακύκλωσης της ανεργίας.

Σημειώνουμε ότι ογδόντα έξι εργαζόμενοι, οδηγοί, συνοδοί, οδοκαθαριστές με οκτάμηνες συμβάσεις ΑΣΕΠ, άλλοι από το 2015 και κάποιοι από το 2019, παραμένουν στη θέση τους με προσωρινή διαταγή μέχρι τέλος Οκτωβρίου οπότε αναμένεται να εκδοθεί και η απόφαση των ασφαλιστικών μέτρων που κατέθεσαν. Ταυτόχρονα, σαράντα τρεις συμβασιούχοι εργαζόμενοι οδηγοί και συνοδοί απορριμματοφόρων παραμένουν για παράταση έως 11-1-2025. Δηλαδή, το 40% του δυναμικού της υπηρεσίας που σας ανέφερα σε λίγο χρονικό διάστημα θα είναι το 30%, ίσως και λιγότερο.

Η υποστελέχωση, λοιπόν, της Υπηρεσίας Καθαριότητας στον Δήμο Ηρακλείου,- αποτέλεσμα της πολιτικής, όπως είπα, που ασκείται διαχρονικά και νομοθετείται από τις κυβερνήσεις και υλοποιείται από τις δημοτικές αρχές- δεν έχει επιπτώσεις μόνο στη δημόσια υγεία, έχει επιπτώσεις και στους εργαζόμενους με συνέπεια την εργασιακή εξάντληση που μεγεθύνει τον κίνδυνο εργασιακών ατυχημάτων. Χαρακτηριστικό είναι ότι η ημερήσια ανάπαυση -τα ρεπό, δηλαδή- δίνεται μόνο κάθε δέκα ή και δεκαπέντε ημέρες –δουλεύουν, δηλαδή, συνεχόμενα- και τα Σαββατοκύριακα, ακριβώς, γιατί υπάρχει έλλειψη προσωπικού και αυξημένες ανάγκες.

Μιλάμε τώρα για έναν δήμο με τεράστια επισκεψιμότητα τουριστών το καλοκαίρι, πολύ μεγάλη έκταση για αποκομιδή, μιλάμε για τον τέταρτο δήμο της χώρας. Ταυτόχρονα, προβλήματα φαίνεται να προκύπτουν με τη συντήρηση του στόλου των οχημάτων, την έλλειψη ανταλλακτικών των απορριμματοφόρων και τη δυσκολία έγκαιρης έγκρισης προμήθειάς τους από τον δήμο, όπως καταγγέλλουν οι ίδιοι οι εργαζόμενοι, θέμα σημαντικό που αφορά την ασφάλειά τους.

Η αποκατάσταση με την αποκομιδή στον Δήμο Ηρακλείου είναι απαράδεκτη, παρά τις ιδιαίτερα φιλότιμες, διαρκείς και σκληρές προσπάθειες του προσωπικού, με σοβαρό το ενδεχόμενο κινδύνου στην υγεία των δημοτών που πληρώνουν το «μάρμαρο», φυσικά, της ανταποδοτικότητας. Πρόκειται για ένα προδιαγεγραμμένο έγκλημα που προλειαίνει το έδαφος για την ιδιωτικοποίηση και την κερδοφορία εργολάβων, επιχειρηματικών ομίλων, σε βάρος του λαού του Ηρακλείου.

Σας ρωτάμε, λοιπόν, κυρία Υφυπουργέ, ποια μέτρα προτίθεται να λάβει η Κυβέρνηση, έτσι ώστε:

Να μονιμοποιηθούν, χωρίς όρους και προϋποθέσεις, όλοι οι συμβασιούχοι εργαζόμενοι στην Υπηρεσία Καθαριότητας του Δήμου Ηρακλείου και τέλος να γίνουν οι προσλήψεις όλου του αναγκαίου μόνιμου προσωπικού, με βάση τις πραγματικές ανάγκες, με πλήρη δικαιώματα και αναγνώριση της πραγματικής προϋπηρεσίας όπως και πλήρης συντήρηση και άμεση εξασφάλιση του απαραίτητου εξοπλισμού ανταλλακτικών των απορριμματοφόρων.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Η Υφυπουργός Εσωτερικών, η κ. Χαραλομπογιάννη έχει τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ, κυρία Πρόεδρε.

Κύριε Συντυχάκη, ευχαριστώ πολύ για την ερώτηση γιατί θα μου δώσει λίγο την ευκαιρία να παρουσιάσω τα ζητήματα προγραμματισμού προσλήψεων που οργανώνουμε με τον Υπουργό τον κ. Λιβάνιο αλλά και με τους προηγούμενους Υπουργούς Εσωτερικών.

Όσο και αν φαίνεται παράδοξο και ίσως αυτονόητο, θεωρώ από τις μεγαλύτερες μεταρρυθμιστικές δράσεις της Κυβέρνησης του Κυριάκου Μητσοτάκη, την υιοθέτηση και απαρέγκλιτη εφαρμογή του προγραμματισμού προσλήψεων. Και γιατί αυτό το θεωρώ τόσο σημαντικό; Γιατί μία φορά τον χρόνο συντεταγμένα το σύνολο των φορέων του δημοσίου, συμπεριλαμβανομένων και των δήμων όπως θέτετε εσείς, καταθέτουν τα αιτήματά τους για όλους τους κλάδους, τις ειδικότητες και τις υπηρεσίες τους και τί ερχόμαστε και κάνουμε; Το Υπουργείο Εσωτερικών και το Υπουργείο Οικονομικών, λαμβάνοντας υπ’ όψιν αυτές τις προτεραιότητες, τις στρατηγικές επιλογές για το ανθρώπινο δυναμικό και τους δημοσιονομικούς περιορισμούς, αποφασίζουμε ετησίως πού θα κατανείμουμε τις προσλήψεις που έχουμε τη δυνατότητα να δώσουμε.

Θα ήθελα, λοιπόν, να τονίσω με δύο λέξεις ότι πλέον οι προσλήψεις δεν γίνονται άναρχα και χωρίς πλαίσιο. Αντιθέτως, γίνονται πλέον πολύ συντεταγμένα. Λαμβάνοντας υπ’ όψιν αυτή τη μεθοδολογία, από το 2020 για τους επόμενους έξι προγραμματισμούς προσλήψεων, η Κυβέρνηση του Κυριάκου Μητσοτάκη έχει δώσει εκατόν δέκα χιλιάδες καινούργιες θέσεις τακτικού προσωπικού.

Πιο συγκεκριμένα, για τους δήμους της χώρας -και αυτό έχει μία ιδιαίτερη σημασία- ο συνολικός αριθμός των προσλήψεων που έχουν δοθεί, ξεπερνούν τις επτά χιλιάδες πεντακόσιες πενήντα τέσσερις θέσεις, εκ των οποίων, πάνω από τις τρεις χιλιάδες είναι σε θέσεις ανταποδοτικών υπηρεσιών.

Εκ του ποσοστού, λοιπόν, -και πάω πιο συγκεκριμένα πια στον Δήμο Ηρακλείου που αφορά την ερώτηση- των προσλήψεων που έχουν πάρει οι δήμοι της Κρήτης, θέλω να σας πω ότι ο Δήμος Ηρακλείου απορροφά το 1/5 -πάνω από το 20% εξ αυτών- με εκατόν δέκα επτά εγκριθείσες προσλήψεις.

Από τον προγραμματισμό του 2023 και μετά, να ξεκαθαρίσω ότι το Υπουργείο Εσωτερικών, στοχεύει σε όλο και περισσότερο ενίσχυση με νέο προσωπικό υπηρεσιών ανταποδοτικού χαρακτήρα. Έτσι, οτιδήποτε τεκμηριώνεται από τους δήμους της χώρας ότι αφορά ανταποδοτική υπηρεσία και τα ανταποδοτικά τέλη δύνανται να καλύψουν τη μισθοδοσία, τότε εάν οι ειδικότητες είναι ανταποδοτικού χαρακτήρα, εγκρίνουμε το 100% του αιτήματος.

Τι σημαίνει αυτό για τον Δήμο Ηρακλείου; Από τις εκατόν δεκαεπτά θέσεις που μόλις σας ανέφερα, οι σαράντα τέσσερις αφορούν το προσωπικό καθαριότητας σε υπηρεσίες καθαριότητας. Θα ήθελα με χαρά να συνεργαστούμε, αν θέλετε, να δείτε τα στοιχεία. Δεν συνάδουν τα αριθμητικά στοιχεία που δώσατε με ό,τι υπάρχει αυτήν τη στιγμή αναρτημένο στο ψηφιακό οργανόγραμμα του Υπουργείου Εσωτερικών, εκεί δηλαδή που υποχρεούνται το σύνολο των φορέων να ραπορτάρουν τα στοιχεία τους.

Σε ό,τι αφορά, λοιπόν, την υπηρεσία καθαριότητας του Δήμου Ηρακλείου να πω ότι σε σχέση με τις υπόλοιπες υπηρεσίες του δήμου είναι καλύτερο το ποσοστό στελέχωσης, καθώς το ποσοστό κάλυψης των θέσεων της υπηρεσίας που καταλαμβάνουν οι εκατόν ενενήντα εννέα τακτικοί υπάλληλοι είναι υψηλότερο του μέσου όρου, ανερχόμενο σε 73%. Εάν συνυπολογιστούν και οι σαράντα τέσσερις θέσεις που δώσαμε τώρα στους προγραμματισμούς 2023, 2024 και 2025 που σας ανέφερα, επί της ουσίας το ποσοστό αυτό αναμένεται να αυξηθεί άνω του 87%.

Να πω επίσης ότι πέρα από τις τακτικές προσλήψεις, αυτό το οποίο μας ενδιαφέρει πάρα πολύ είναι και η άμεση αντιμετώπιση των παροδικών αναγκών. Άρα τους θερινούς μήνες τι κάνουμε; Όταν μας έρχεται αίτημα για ανταποδοτικό χαρακτήρα, το εγκρίνουμε στο σύνολό του. Το Ηράκλειο υπέβαλε αίτημα για εκατόν εξήντα θέσεις, εκατόν εξήντα θέσεις εγκρίναμε.

Κυρία Πρόεδρε, θα συνεχίσω στη δευτερολογία μου για τα υπόλοιπα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κυρία Υφυπουργέ, θα περίμενα να είστε πιο αντικειμενική και πιο προσγειωμένη, όταν αναφέρεστε σε τόσο κρίσιμους, νευραλγικούς τομείς, ειδικά στον χώρο της τοπικής αυτοδιοίκησης, που αφορά τις υπηρεσίες καθαριότητας.

Οι προσλήψεις, λέτε, δεν γίνονται άναρχα, γίνονται πλέον συντεταγμένα. Γίνονται όμως με το κριτήριο του κόστους-οφέλους. Αν εσείς εγκρίνετε το 100% των προτάσεων που σας υποβάλλουν οι δήμοι, αυτές αφορούν ανταποδοτικές υπηρεσίες, δηλαδή καλείται ο δήμος να αυξήσει τα ανταποδοτικά τέλη προκειμένου να ανταποκρίνεται στη μισθοδοσία αυτών των υπαλλήλων. Εδώ μιλάμε για τη μονιμοποίηση των συμβασιούχων, προκειμένου να εξασφαλίζεται η απρόσκοπτη λειτουργία με βάση τις αυξημένες ανάγκες που έχει ο Δήμος Ηρακλείου και υποθέτω όλοι οι δήμοι της χώρας, αφού είμαστε μια τουριστική χώρα σε κάθε περίπτωση.

Λέτε ότι εγκρίνατε σαράντα τέσσερις. Ο Δήμος Ηρακλείου πήρε τους τριάντα πέντε. Ποιοι είναι αυτοί; Είναι εκείνοι που υπολείπονταν του 40% του δυναμικού της υπηρεσίας. Δεν κάνατε δα και τίποτα σπουδαίο, επιτρέψτε μου. Και δεν έχουν πιάσει ακόμα δουλειά. Πότε θα πιάσουν δουλειά;

Και σας είπα ότι όσον αφορά τις υποθέσεις που εκκρεμούν να εκδικαστούν στο Πρωτοδικείο στο τέλος του Οκτώβρη ασκείται σκανδαλώδης πίεση από την Κυβέρνηση στους πρωτοδίκες για να παίρνουν αρνητικές αποφάσεις στις εκδικάσεις αυτές. Και το καταγγέλλουν οι ίδιοι οι πρωτοδίκες. Είναι απαράδεκτο αυτό που κάνετε. Και μετά λέτε ότι δεν κάνετε παρεμβάσεις στη δικαιοσύνη! Βεβαίως και κάνετε παρεμβάσεις στη δικαιοσύνη, αφού είναι δική σας η δικαιοσύνη. Προσπαθείτε να την ελέγξετε με τον έναν ή με τον άλλο τρόπο.

Οι εργαζόμενοι αυτοί, λοιπόν, όπως και πολλοί άλλοι σε διαφορετικούς κλάδους, βιώνουν χρόνια αυτό το μαρτύριο της εργασιακής ομηρίας, με την απειλή της απόλυσης να πλανάται συνεχώς πάνω από το κεφάλι τους, στο πλαίσιο που σας είπα των ελαστικών εργασιακών σχέσεων, που επιβάλλει η Ευρωπαϊκή Ένωση, που τις υπηρετείτε εσείς, όλες οι προηγούμενες κυβερνήσεις, προκειμένου να εξασφαλίζεται αυτό το καθεστώς των φτηνών εργαζομένων.

Οι περισσότεροι εργαζόμενοι έχουν χρόνια συνεχούς και αδιάλειπτης εργασίας στην ίδια υπηρεσία με την ίδια ειδικότητα, καλύπτουν πάγιες και διαρκείς ανάγκες. Πείτε μου, είναι δυνατόν εργαζόμενος να καλύπτει πάγιες και διαρκείς ανάγκες και εσείς να τους έχετε στο οκτάμηνο και να ανανεώνετε αυτές τις συμβάσεις;

Και είναι ευνόητο ότι με την αποχώρησή τους δημιουργείται σοβαρό πρόβλημα στη λειτουργία των υπηρεσιών καθαριότητας των δήμων. Εκτός από τις συνέπειες στη λειτουργία των δήμων, είναι βέβαιο ότι η απόλυσή τους θα δημιουργήσει και πολύ σοβαρά οικογενειακά, κοινωνικά προβλήματα, ζητήματα σε σχέση με την ίδια την επιβίωσή τους, ιδιαίτερα στις σημερινές πιεστικές συνθήκες ακρίβειας και φτώχειας.

Δεν είναι κακό να το ομολογήσετε, άλλωστε είστε συνεπείς σε αυτό που ιδεολογικά πρεσβεύετε, ότι όλα οδηγούν στην ιδιωτικοποίηση της καθαριότητας. Τι σημαίνει ιδιωτικοποίηση; Παράδοση στους εργολάβους. Μιλάμε για έναν κρίσιμο τομέα, το θέμα της αποκομιδής των σκουπιδιών. Χρυσωρυχείο στην κυριολεξία. Και μάλιστα σφάζονται μεταξύ τους οι εταιρείες για το ποιος θα αναλάβει την αποκομιδή.

Μα, υπάρχει πιο χαρακτηριστικό παράδειγμα με το τελευταίο περιστατικό στον Δήμο Μαλεβιζίου Ηρακλείου, με τον εμπρησμό στο αμαξοστάσιο που κατέστρεψε το σύνολο του στόλου των μηχανημάτων αποκομιδής του συγκεκριμένου δήμου; Τους συνέλαβαν πριν από λίγες μέρες και το ομολόγησαν.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιβεβαιώθηκαν οι υποψίες μας -ο κόσμος το ’χει τούμπανο και αυτοί κρυφό καμάρι- για τον εμπρησμό από πληρωμένους κατ’ εντολή γνωστού ιδιώτη που έχει εταιρεία αποκομιδής, ο οποίος με την καταστροφή του στόλου ήθελε να εξαναγκάσει τον δήμο και κάτω από τη λαϊκή δυσαρέσκεια, την πίεση δηλαδή για τη μη αποκομιδή των σκουπιδιών, να του δώσουν το έργο.

Σε άλλους δήμους μπορεί να μην συμβαίνει αυτό, αλλά να διευθετείται η παραχώρηση με άλλους τρόπους. Ο πιο κλασικός είναι η έλλειψη του προσωπικού, αυτού που κουβεντιάζουμε, με τα σκουπίδια βουνό στους δρόμους, κίνδυνοι δημόσιας υγείας κ.λπ., για να δώσουν τη συγκατάθεσή τους οι δημότες και έτσι να στρωθεί το έδαφος σε ιδιώτες.

Στους δε τουριστικούς δήμους, βάζουν τους ξενοδόχους να πιέζουν…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε άλλον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω. Και όπως κάνει ο Δήμος Χερσονήσου που το έχει δώσει εδώ και κάτι χρόνια στους ιδιώτες και πληρώνει τα τετραπλάσια, που αν ήταν στην ίδια την υπηρεσία με μόνιμο προσωπικό και με τον κατάλληλο στόλο, θα μπορούσε να καλύψει αυτές τις ανάγκες και τα έχετε δώσει στους ιδιώτες.

Επιμένουμε λοιπόν. Μετατροπή όλων των συμβάσεων από ορισμένου σε αορίστου χρόνου, που καλύπτουν πάγιες και διαρκείς ανάγκες και ανανέωση όπου χρειάζεται του μηχανοκίνητου στόλου της υπηρεσίας και να εξοπλίσετε με αναγκαία μέσα και εξοπλισμό τους ίδιους τους εργαζόμενους.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Λοιπόν, αυτά τα περί δικαιοσύνης δεν μπορούν να γίνουν αποδεκτά όπως καταλαβαίνετε, αλλά επειδή έχω τον συγκεκριμένο χρόνο, δεν θα πλατειάσω. Συγγνώμη, κυρία Πρόεδρε.

Πάω στο αντικείμενο της ερώτησης και όχι στις κάποιες ανυπόστατες προφανώς καταγγελίες τις οποίες αναφέρετε χωρίς αποδείξεις. Υπάρχει διαδικασία. Αν υπάρχουν καταγγελίες, να ακολουθήσουν τη νόμιμη οδό.

**ΕΜΜΑΝΟΥΗΛ ΣΥΝΤΥΧΑΚΗΣ:** Ποια καταγγελία;

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Εσείς είπατε για καταγγελίες πρωτοδικών, δεν είπα εγώ. Ό,τι λέτε λοιπόν θα πρέπει να το αποδείξετε.

Σε ό,τι αφορά την ιδιωτικοποίηση, εάν θέλαμε να παίξουμε αυτό το σχήμα που λέτε, τότε γιατί δώσαμε προσλήψεις; Δεν ξέρω αν ακούσατε την πρωτολογία μου. Είπα ότι το σύνολο των αιτημάτων σε ανταποδοτικές υπηρεσίες, εφόσον τεκμηριώνεται, δίνεται στο ακέραιό του. Τι σημαίνει δίνεται στο ακέραιό του; Σημαίνει ότι τόσο αντέχει η τσέπη του δήμου, αυτές τις ανταποδοτικές υπηρεσίες παρέχει.

Εάν θεωρείτε σωστό να φορολογείται ο Δήμος Σερρών για να έχει παραπάνω ανταποδοτικές υπηρεσίες ο Δήμος Ηρακλείου, όπως αντιλαμβάνεστε αυτό δεν είναι και πολύ ορθολογικό, για τη σχέση κόστους-οφέλους που αναφέρατε. Τα στοιχεία ξαναλέω παρακαλώ πολύ να τα ξαναεξετάσετε γιατί δεν κάναμε μια τρύπα στο νερό: 87% πληρότητα στον δήμο.

Σε ό,τι αφορά το κομμάτι της υλικοτεχνικής υποδομής, να πω το εξής: Υπουργείο Εσωτερικών προς τον Δήμο Ηρακλείου προμήθεια απορριμματοφόρων και λοιπών οχημάτων αποκομιδής και μεταφοράς απορριμμάτων και ανακυκλώσιμων υλικών 1.155.000 και επιπλέον 600.000 για αγορά μηχανημάτων έργου και απορριμματοφόρων με αποδείξεις.

Πάμε τώρα στο κομμάτι της λεγόμενης απόλυσης των συμβασιούχων. Εδώ να ξεκαθαρίσουμε τα πράγματα και να είμαστε δίκαιοι και σοβαροί και συνεπείς απέναντι στους ανθρώπους που εργάζονται. Η έννοια της απόλυσης δεν σχετίζεται με το συγκεκριμένο αντικείμενο. Είναι η λήξη της σύμβασης και ξέρουμε εξαρχής ότι η σύμβαση έχει ένα συγκεκριμένο χρονικό όριο.

Πάμε τώρα στο τι μπορεί να γίνει και τι δεν μπορεί να γίνει. Δεν καταλαβαίνω για ποιον λόγο δεν έχουμε κοινή ανάγνωση του Συντάγματος. Το Σύνταγμα λέει στην παράγραφο 8 του άρθρου 103 ότι απαγορεύεται από τον νόμο μονιμοποίηση του προσωπικού ή μετατροπή των συμβάσεων σε αορίστου χρόνου. Δεν καταλαβαίνω λοιπόν πώς αυτό το παραβλέπετε, το συνταγματικό. Παραβλέπετε προφανώς και την απόφαση 146 του 2023 του Β2 πολιτικού τμήματος του Αρείου Πάγου, που είναι μια απόφαση -την οποία αν δεν έχετε με χαρά να σας τη δώσω, δεν θέλω να φάω τώρα τον χρόνο γιατί τελειώνει κιόλας- πολύ αναλυτική για το τι μπορεί να γίνει και αυτό το οποίο προτείνετε δεν μπορεί να γίνει.

Σε κάθε περίπτωση πάντως, η εμπειρία που αποκτήθηκε σε αυτές τις θέσεις, όπως γνωρίζετε πάρα πολύ καλά, μπορεί να αξιοποιηθεί αναλόγως στις διαδικασίες των προσλήψεων μέσω ΑΣΕΠ.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ερώτηση είναι η όγδοη με αριθμό 52/11-10-2024 επίκαιρη ερώτηση δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Ψηφιακής Διακυβέρνησης με θέμα: «Μεγάλες δυσχέρειες στην κτηματογράφηση της Περιφερειακής Ενότητας Κέρκυρας και ανάγκη παράτασης των δηλώσεων ιδιοκτησίας».

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, ευχαριστώ που ήρθατε για δεύτερη φορά για το ίδιο θέμα, κι αν θυμάστε το κουβεντιάζαμε αυτό τον Φλεβάρη. Σας έλεγα λοιπόν, για την κατάσταση του Κτηματολογίου στην Κέρκυρα ότι οι προθεσμίες που εδόθησαν είναι εξ αντικειμένου αδύνατον μέσα σε αυτές να ολοκληρωθεί το Κτηματολόγιο της Κέρκυρας. Τα θυμάστε, και μάλιστα, φυσικά και αυτά που μου είπατε. Είπατε ότι δεν δίνετε καμμία προθεσμία. Ρίξατε ευθύνες και στην κοινωνία, είχατε ρίξει ευθύνες ακόμα και στην κυβέρνηση του ΣΥΡΙΖΑ και ότι εσείς θα τα ολοκληρώσετε όλα.

Ήρθε και στην Κέρκυρα και ο Βουλευτής κ. Γκίκας και νυν Υφυπουργός Ναυτιλίας και Νησιωτικής Πολιτικής είχε πανηγυρίσει –προσέξτε, ακούστε αντιφατικότητα τώρα- την «εκπρόθεσμη προθεσμία» που δώσατε μέχρι 30 Νοέμβρη. Ξέρετε πού έχουμε φτάσει τώρα; Στο 20% των τριακοσίων πενήντα χιλιάδων δικαιωμάτων των Κερκυραίων πολιτών. Εάν στο 20% υπολογίσετε ότι περίπου το 10%, περίπου πέντε χιλιάδες, θα κριθούν ως μη καταλλήλως συμπληρωμένες αυτές οι δηλώσεις που θα απορριφθούν, το 15% των δικαιωμάτων των πολιτών της Κέρκυρας.

Τον Φλεβάρη σάς έκανα ερώτηση, τον Απρίλη σάς έστειλα αναφορά. Τώρα σας κάνω επίκαιρη ερώτηση. Και μου κάνει πάρα πολύ μεγάλη εντύπωση τι ακριβώς σκέφτεστε να κάνετε, γιατί ακριβώς είπατε στη σύσκεψη στην Κέρκυρα, όταν υπάρχει αυτή η κατάσταση που ανάγκασε το Περιφερειακό Συμβούλιο να συνεδριάσει, να ταχθεί υπέρ του δοσίματος άλλης προθεσμίας, το Δημοτικό Συμβούλιο του Δήμου Κέρκυρας, που έχει μια τεράστια περιοχή, τον Δικηγορικό Σύλλογο, το Επιμελητήριο.

Έρχομαι λοιπόν ευθέως και σας ρωτάω, αφού προηγουμένως σας πω ότι αυτή τη συζήτηση που κάνουμε σήμερα τη βλέπει η συντριπτική πλειοψηφία των κατοίκων της Κέρκυρας. Ούτε εγώ έχω προλάβει να κάνω αυτές τις ενέργειες λόγω των τεράστιων προβλημάτων που έχω κι εγώ, ως επαγγελματίας και ως Βουλευτής, αλλά και το σύνολο των κατοίκων της Κέρκυρας.

Προσέξτε, ειδικά προβλήματα: Κατά την έναρξη του Κτηματολογίου καταργείτε τα πέντε υποθηκοφυλακεία. Τα δύο εξ αυτών στεγάζονται ακόμη στην περιφέρεια. Τα τρία τα μεταφέρετε στο Κτηματολογικό Γραφείο. Το Κτηματολογικό Γραφείο αργήσατε να το νοικιάσετε κατά έναν χρόνο. Στα περιφερειακά πρώην υποθηκοφυλακεία πηγαίνει ένας υποθηκοφύλακας δύο φορές τη βδομάδα –τη βδομάδα! Έχουμε επιπλέον προβλήματα, οι συμβολαιογράφοι εξ αντικειμένου δεν μπορούν να δώσουν τα δικαιολογητικά που ζητάνε στο Κτηματολόγιο, οι δικηγόροι είναι πιεσμένοι μέχρι εδώ από τη σωρεία των αιτημάτων από τους πελάτες τους.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω, κυρία Πρόεδρε.

Ο χώρος του Κτηματολογίου είναι απίστευτα μικρός και περιμένετε τώρα εσείς από τους περίπου εξήντα χιλιάδες κατοίκους αυτής της περιοχής που είναι προς κτηματογράφηση, μέχρι 30 Νοεμβρίου που λήγει η προθεσμία, να τα καταφέρουν.

Ρωτάω, λοιπόν, όμορφα και ωραία, πηγαίνοντας στην Κέρκυρα, τι θα πω στους κατοίκους της Κέρκυρας; Ή τι θα τους πείτε εσείς σήμερα για το πώς θα τακτοποιήσουν μέχρι τις 30 Νοεμβρίου, δηλαδή, περίπου σε σαράντα μέρες, τις υποχρεώσεις τους απέναντι στο Κτηματολόγιο; Τι σκέφτεστε, ποιος είναι ο οδικός χάρτης που θα μεταφέρω στους κατοίκους της Κέρκυρας; Σας παρακαλώ, απαντήστε μου.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

Έχετε τρία λεπτά, κύριε Υφυπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Αγαπητέ συνάδελφε, κύριε Αυλωνίτη, έρχεστε για μία ακόμη φορά -όπως και άλλοι συνάδελφοί σας σε αυτή την Αίθουσα- για το ίδιο γνωστό ζήτημα, του αιτήματος μίας παράτασης.

Η μόνη παραγωγή πολιτικής, την οποία σκέφτεστε όλο αυτό το διάστημα του ενός χρόνου με τις τρεις παρατάσεις που έχουμε δώσει -διότι η συμβατική υποχρέωση ήταν για τον Απρίλιο για τις εμπρόθεσμες δηλώσεις-, η μόνη σας πρόταση, η μόνη σας παρέμβαση πολιτική, ως Βουλευτής εκπρόσωπος του κερκυραϊκού λαού, είναι η παράταση. Από την άλλη, βέβαια, μας κατηγορείτε ότι έχουμε καθυστερήσει.

Κύριε Αυλωνίτη, μακάρι να μας βλέπει σύσσωμη η κερκυραϊκή κοινωνία, γιατί θέλω να την πληροφορήσω για τα εξής, σε αντίθεση με αυτά τα οποία λένε κάποιοι στην τοπική κοινωνία και παραπληροφορούν και τρομοκρατούν: Το μόνο που χρειάζεται κάποιος, ο οποίος διαθέτει ακίνητη περιουσία στην Κέρκυρα, χωρίς καν να παρευρεθεί στο νησί -μπορεί να είναι στην Αθήνα ή οπουδήποτε αλλού και στο εξωτερικό μπορεί να είναι- και να δηλώσει, είναι να μπει τώρα που μας βλέπει στο dilosi.ktimatologio.gr, να μπει να κάνει log in με τους κωδικούς taxisnet, όπως σε οποιαδήποτε άλλη εφαρμογή του gov.gr.

Τα στοιχεία του, τα προσωπικά του στοιχεία αντλούνται αυτόματα, δεν χρειάζεται καν να τα συμπληρώσει. Αυτή εδώ είναι η εφαρμογή που σας έχω φέρει σήμερα. Αν θέλετε να σας την καταθέσω μετά. Πατάμε το κουμπί «δημιουργία νέας δήλωσης», τα στοιχεία είναι συμπληρωμένα, όπως είπα και νωρίτερα και το επόμενο βήμα είναι το εξής απλό: Εμφανίζεται ένας χάρτης με τα προκαταρκτικά υπόβαθρα, τα οποία έχει κάνει ο ανάδοχος της κτηματογράφησης. Αυτό τι σημαίνει; Κάθε κτήμα είναι προκαταρκτικά οριοθετημένο. Και τι ζητά η εφαρμογή από τον πολίτη; Απλά να το επιλέξει.

Έχουμε πει, λοιπόν, πολλές φορές -το ξαναλέω και σήμερα, μακάρι να με ακούει ο κόσμος- αν αυτό που βλέπει ο πολίτης συμφωνεί με την οριοθέτηση ή έχει μια μικρή, μεσαία απόκλιση, μπορεί να το δηλώσει όπως είναι, χωρίς να χρειαστεί να προσκομίσει άλλο τοπογραφικό. Άρα δεν χρειάζεται να μπει στη βάσανο σύνταξης ενός νέου τοπογραφικού που μου αναφέρετε και εσείς και οι διάφοροι σύλλογοι ως πολύ μεγάλο πρόβλημα. Αν το είχε κάνει εμπροθέσμως, δεν θα ήταν πρόβλημα, αλλά εν πάση περιπτώσει εγώ δέχομαι ότι κάποιος έχει δικαιολογημένα καθυστερήσει. Αν συμφωνείς με αυτό που βλέπεις ή έχεις μια μικρή απόκλιση, δεν χρειάζεται τοπογραφικό.

Το επόμενο βήμα, λοιπόν, είναι να συνοδεύσεις αυτή την επιλογή σου για το κτήμα, για το γεωτεμάχιο, το οποίο θες να δηλώσεις με τον τίτλο σου. Αν δεν έχεις τίτλο, απαιτείται για την χρησικτησία να προσκομίσεις δύο ένορκες βεβαιώσεις ή αλλιώς αν η αιτία κτήσης είναι κληρονομιά, τα αντίστοιχα έγγραφα για την κληρονομιά.

Εμείς, λοιπόν, τι λέμε στον πολίτη; Μπορεί να πάει και δια ζώσης, αν θέλει, στο γραφείο κτηματογράφησης, εκεί που λειτουργεί ο ανάδοχος ιδιώτης κτηματογράφησης, να πάρει σήμερα που μιλάμε πρωτόκολλο και να πει «θα προσκομίσω όταν τα έχω τα έγγραφα, τα οποία μου λείπουν, γιατί χρειάζομαι περισσότερο χρόνο».

Σήμερα είμαστε στο 21,6%. Ομολογουμένως, πολύ χαμηλό ποσοστό στη Θεσπρωτία, που είναι γειτονικός νομός -ίδια μελέτη-, όμως το ποσοστό είναι αισθητά μεγαλύτερο.

Λέμε, λοιπόν, στον πολίτη -κατόπιν συνεννόησης και παρέμβασης του συναδέλφου σας, κ. Γκίκα, τον οποίο κακώς ειρωνευτήκατε, διότι με δική του ενημέρωση και δική του παρέμβαση έχουμε αποφασίσει- τα εξής: Όποιος πολίτης πάει μέχρι τις 30 Νοεμβρίου και καταθέσει δήλωση, ακόμα και αν αυτή είναι ελλιπής, του λείπουν δηλαδή κάποια δικαιολογητικά, θα έχει τη δυνατότητα για εύλογο χρονικό διάστημα να συμπληρώσει τη δήλωσή του, ώστε να είναι ολοκληρωμένη.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μισό λεπτό, κυρία Πρόεδρε.

Άρα το να ασχοληθείς στην πράξη μία ώρα -μία ώρα!- από οποιοδήποτε σημείο της γης, για να μπεις να κατοχυρώσεις τη δική σου ακίνητη περιουσία, αυτή που κληρονόμησες από τον πατέρα σου ή από τον παππού σου ή από οποιονδήποτε και να προσκομίσεις αργότερα συμπληρωματικά έγγραφα, νομίζω, κύριε Αυλωνίτη, ότι δεν είναι κάτι δύσκολο. Σας καλώ και εσάς προσωπικά να το κάνετε, γιατί το έχετε αμελήσει.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν ξέρω το ιδιωτικό σας επάγγελμα, ειλικρινά. Δικηγόρος είστε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Έχετε πάει ποτέ σε Κτηματολόγιο;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τι λέτε τώρα, κύριε Αυλωνίτη;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μα, με συγχωρείτε πάρα πολύ, κύριε Κυρανάκη, εάν ήταν όπως τα λέτε, με ένα πάτημα ενός κουμπιού ηλεκτρονικά να καταθέσεις τη δήλωση για την κτηματογράφηση του δικαιώματός σου και μετά στον άπειρο χρόνο, να φέρνεις όλα τα δικαιολογητικά, τότε δεν θα υπήρχε πρόβλημα.

Ακούστε, όμως, ας πούμε για μια ιδιόγραφη διαθήκη ή για μια δημοσίευση διαθήκης, ξέρετε πόσο καιρό κάνει να ολοκληρωθεί αυτή η διαδικασία; Παίρνουν δικάσιμο οι δικηγόροι τον Φλεβάρη του 2025 και εσείς λήγετε την προθεσμία 30 Νοεμβρίου 2024.

Να σας πω στην Κέρκυρα για το θέμα των δασικών χαρτών; Ποτέ δεν ολοκληρώθηκαν. Να σας πω ότι δεν υπάρχει περίπτωση να βρεις μηχανικό, συμβολαιογράφο ή δικηγόρο από εξήντα χιλιάδες κόσμο που τρέχουν και ειδικά μετά την ολοκλήρωση της τουριστικής περιόδου, να πάνε να βρούνε έστω ένα στοιχείο, για να μπορέσουν να δηλώσουν το ακίνητό τους;

Εάν τώρα το λέτε, επιμένετε ότι μπορεί να δηλώσεις τα δικαιώματά σου και να καταχωριστούν αυτά στο Κτηματολόγιο μόνο με τη δήλωση αυτή, πέστε το και εγώ θα συμφωνήσω μαζί σας. Όμως, εάν έρθετε σε επαφή με τον Δικηγορικό Σύλλογο, τον Συμβολαιογραφικό Σύλλογο, το Τεχνικό Επιμελητήριο, αυτά που λέτε δεν έχουν καμμία αντιστοίχιση με αυτά που υποστηρίζουν οι νομικοί, οι συμβολαιογράφοι και το Κτηματολόγιο το ίδιο. Εάν κάτι από αυτά που λέω είναι αβάσιμο, τότε εντάξει.

Να σας πω και κάτι άλλο. Εγώ δεν ειρωνεύομαι τον κ. Γκίκα, με τον οποίο συνδέομαι και φιλικά, αλλά το να υποστηρίζει ότι πέτυχε νίκη μεγάλη, επειδή η προθεσμία που εδόθη από τον Απρίλιο μέχρι τον Νοέμβριο, που είναι εκπρόθεσμη προθεσμία, που είναι μέσα στον νόμο και ότι αυτό το πέτυχε με το να σας πάρει εσάς τηλέφωνο ή με το να έρθει στο γραφείο σας, είναι ντροπή. Βεβαίως είναι ντροπή, γιατί τον Απρίλη μήνα -αν θυμάστε- συζητήσαμε αντίστοιχη επίκαιρη ερώτηση, αλλά ο κ. Γκίκας είχε τη δυνατότητα να δώσει μία προθεσμία, η οποία δεν δίνεται από εσάς. Δίνεται από το «Κτηματολόγιο Α.Ε.» που είναι νομικό πρόσωπο δημοσίου δικαίου και το ξέρετε.

Εγώ σας λέω σήμερα να παρεμβείτε νομοθετικά, να δώσετε μια προθεσμία, να κάνουν οι άνθρωποι τη δουλειά τους. Δεν μπορείτε σήμερα να πείσετε τον κερκυραϊκό λαό ότι το νέο Κτηματολόγιο της κεντρικής Κέρκυρας, των εξήντα χιλιάδων κατοίκων, που χρειάστηκε είκοσι χρόνια, επί Υφυπουργίας κ. Κυρανάκη θα λήξει μέσα σε έναν χρόνο. Αυτό μου φαίνεται αδιανόητο και σας το λέει αυτό ένας δικηγόρος που δουλεύει χρόνια στην Κέρκυρα, που ξέρει. Για πηγαίνετε εσείς να βρείτε στα καταργηθέντα υποθηκοφυλακεία τον υποθηκοφύλακα να σας βοηθήσει Για πηγαίνετε στα υποθηκοφυλακεία, εκεί που είναι ουρά ο κόσμος.

Τελειώνω με την ερώτηση αυτή: Πείτε, λοιπόν, σήμερα ξανά στους Κερκυραίους πολίτες, στους μηχανικούς, στους συμβολαιογράφους, στους δικηγόρους ότι με μία απλή δήλωση «Ξέρετε έχω αυτό το κτήμα εκεί, το άλλο κτήμα εκεί» θα τη δεχτεί το «Κτηματολόγιο Α.Ε.». Θέλω να το πείτε ξανά, όμως.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κυρανάκη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Το λέω, λοιπόν, ξανά, γιατί μάλλον δεν το κατανοήσατε. Για όσους πολίτες ηλεκτρονικά ή διά ζώσης μέχρι τις 30 Νοεμβρίου έρθουν και κάνουν μια δήλωση, ακόμα και αν αυτή είναι ελλιπής, θα δοθεί η δυνατότητα να προσκομίσουν συμπληρωματικά έγγραφα σε ένα εύλογο χρονικό διάστημα, προφανώς όχι άπειρο, όπως αναφέρατε.

Ο συνεπής Κερκυραίος, αυτός που πήγε μέχρι τώρα και έκανε τη δουλειά του κανονικά, για ποιον λόγο πρέπει να περιμένει να κατοχυρωθεί η περιουσία του από κάποιον ο οποίος έχει αμελήσει ή, ενδεχομένως, έχει παραπληροφορηθεί; Διότι εσείς, ως δικηγόρος -δεν ξέρω- με τον σύλλογο έχετε κάνει έστω μία ενημέρωση του πώς δηλώνεις;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μα, χτες ήμουν με τον Δικηγορικό Σύλλογο!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μία ενημέρωση έχει κάνει ο σύλλογος; Μία;

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Χτες με τον Δικηγορικό Σύλλογο ήμουν!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχει κάνει ενημέρωση ο Δικηγορικός Σύλλογος πώς δηλώνει ο πολίτης;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Βεβαίως!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κάνετε λάθος.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, όχι διάλογος!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Διότι, αν είχε κάνει ενημέρωση προς τους πολίτες, τους εντολείς του δηλαδή, για το πώς να δηλώσεις, θα είχε μάθει όλη η Κέρκυρα για αυτή την απλή εφαρμογή.

Εσείς, λοιπόν, τους λέτε ότι δεν μπορεί να βρει τον τίτλο του -έτσι λέτε- ότι πρέπει να ψάξει στο υποθηκοφυλακείο. Μάλιστα.

Πού είναι το πρωτότυπο συμβόλαιο, κύριε Αυλωνίτη, που είστε και δικηγόρος; Το πρωτότυπο συμβόλαιο ενός πολίτη πού βρίσκεται;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Το πρωτότυπο είναι…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στον συμβολαιογράφο…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, αν συνεχίσετε να κάνετε ερωτήσεις...

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στον συμβολαιογράφο! Άρα, λοιπόν, το πρωτότυπο συμβόλαιο όλων των πολιτών βρίσκεται στον συμβολαιογράφο, αλλά εσείς τους λέτε να πάνε στηθούν σε ουρές.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εγώ σας λέω…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτό, κύριε Αυλωνίτη, που κάνατε δεν είναι πολιτική αντιπαράθεση. Είναι σκόπιμη παραπληροφόρηση για να αποκομίσετε μικροκομματικά οφέλη.

Εμείς, λοιπόν, σας το λέμε με πάρα πολύ μεγάλη ειλικρίνεια. Είμαστε απόλυτα θετικοί στους ανθρώπους οι οποίοι δεν θα προλάβουν για οποιονδήποτε λόγο να έχουν πληρότητα στα δικαιολογητικά τους, αλλά θα έχουν πάει να δηλώσουν με πρόθεσή τους και τα στοιχεία τους ότι «αυτό το ακίνητο θέλω να δηλώσω», να τους δώσουμε μια εύλογη προθεσμία για να το κάνουν μέσα στις επόμενες ημέρες, εβδομάδες, για όσο χρειαστεί. Αυτός ο οποίος μέχρι τις 30 Νοεμβρίου θα αδιαφορήσει δεν μπορεί να λειτουργήσει εις βάρος του συνεπούς Κερκυραίου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η συζήτηση της πρώτης με αριθμό 42/8-10-2024 επίκαιρης ερώτησης πρώτου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα νομιμότητας σχετικά με τον προτεινόμενο νέο κανονισμό ρυμούλκησης για το λιμάνι του Βόλου που προωθεί τα μονοπώλια».

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, σας κάλεσα σήμερα -και χαίρομαι που ανταποκριθήκατε- για να συζητήσουμε ένα μεγάλο ζήτημα που έχει προκύψει και να δοθούν ορισμένες οφειλόμενες απαντήσεις και διευκρινίσεις. Αναφέρομαι στον νέο προτεινόμενο κανονισμό ρυμούλκησης του Οργανισμού Λιμένος Βόλου.

Πρόκειται, κύριε Υπουργέ, για έναν Κανονισμό που, αν ισχύσει, θα ανατρέψει προς το χειρότερο την κατάσταση στο λιμάνι και θα υπάρχουν σοβαρές νομικές και οικονομικές προεκτάσεις.

Κατ’ αρχάς, απουσιάζει παντελώς η νομική βάση για την υιοθέτηση του νέου κανονισμού. Σύμφωνα με το προεδρικό διάταγμα 83/2022, οι κανονισμοί ρυμούλκησης εκδίδονται με συγκεκριμένα κριτήρια. Προφανώς, οι φορείς εκμετάλλευσης λιμένων έχουν τη δυνατότητα να εκδίδουν κανονισμούς ρυμούλκησης, αλλά μέσα στα όρια τα οποία προβλέπονται από το διάταγμα.

Τι αλλάζει με τον προτεινόμενο κανονισμό ρυμούλκησης; Αυξάνονται υπερβολικά και αναιτιολόγητα οι απαιτήσεις και προδιαγραφές ασφάλειας για τα ρυμουλκά με τρόπο που καταστρατηγούνται οι διατάξεις του προεδρικού διατάγματος.

Ο Οργανισμός Λιμένος Βόλου ισχυρίζεται ότι ο κανονισμός ρυμούλκησης που ισχύει πρέπει να αλλάξει, γιατί τα δραστηριοποιούμενα ρυμουλκά πλοία δεν καλύπτουν τις προϋποθέσεις ασφαλείας και πυροπροστασίας του προεδρικού διατάγματος. Η ίδια, όμως, η Ρυθμιστική Αρχή Λιμένων δηλώνει -και καταθέτω και στα Πρακτικά την απάντησή της- ότι το λιμάνι του Βόλου δεν εμπίπτει στις διατάξεις του νόμου για τις ειδικές απαιτήσεις πυροσβεστικού εξοπλισμού. Οι εν λόγω απαιτήσεις, δηλαδή, αφορούν μόνο λιμενικές εγκαταστάσεις σε διυλιστήρια ομίλου πετρελαιοειδών, όπου η φύση των φορτοεκφορτώσεων διαφέρει ουσιωδώς από αυτή που εκτελείται στον λιμένα του Βόλου.

Τα ρυμουλκά πλοία του λιμανιού του Βόλου συμμορφώνονται ήδη με τις ισχύουσες προδιαγραφές. Επομένως, δεν υπάρχει και νομικό έρεισμα για την αλλαγή του κανονισμού.

Να θυμίσουμε, κύριε Υπουργέ, έχει σημασία αυτό, ότι ο κανονισμός που ισχύει υιοθετήθηκε με επιτυχία από τον Οργανισμό Λιμένος Βόλου, μόλις πριν από ενάμιση χρόνο.

Δεύτερο ερώτημα και νομίζω το ουσιαστικότερο: Ποια είναι η σκοπιμότητα; Ποιον ακριβώς σκοπό εξυπηρετεί η αλλαγή αυτή; Τι δεν γίνεται σωστά στον τρόπο λειτουργίας των ρυμουλκών, που επιβάλλει αυτή την αλλαγή;

Σας ρωτώ, λοιπόν, κύριε Υπουργέ: Θα αναλάβετε την πρωτοβουλία να διασφαλίσετε ότι ο Οργανισμός Λιμένος Βόλου δεν θα προχωρήσει σε καμμία ενέργεια επικύρωσης του νέου κανονισμού; Προσβλέπω στη δέσμευσή σας, να προστατεύσετε την νομιμότητα και την αμεροληψία στις διαδικασίες του λιμανιού.

Σας ευχαριστώ πάρα πολύ.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης.

Έχετε τον λόγο για τρία λεπτά, κύριε Υπουργέ.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Αγαπητέ συνάδελφε, με την ερώτησή σου, πέρα από το ηθικό σκέλος, ειλικρινά μας δίνεις την ευκαιρία να στρέψουμε την προσοχή μας στο άκρως ευαίσθητο θέμα της ασφάλειας -αυτό που λέμε στη διεθνή ορολογία «safety»- στα λιμάνια και στα πλοία.

Είναι ένα ζήτημα που προσωπικά από την πρώτη στιγμή που ανέλαβα στο Υπουργείο, το έθεσα ως ύψιστη προτεραιότητα και ως αδιαπραγμάτευτη προτεραιότητα. Θεωρώ προσωπικά, επίσης, ότι είναι καλό να ασχολούμαστε με αυτό το θέμα, όχι μόνο για εξαιρετικούς και έκτακτους λόγους αλλά και σε μέρες κανονικότητας.

Σε σχέση με όσα αναφέρατε για το λιμάνι του Βόλου, θα σας απαντήσω με αυτά που γνωρίζει το Υπουργείο ως αυτή τη στιγμή, που είναι αυτά τα οποία οφείλει να γνωρίζει. Έχουμε ήδη απαντήσει, με αφορμή προηγούμενη γραπτή σας ερώτηση και επαναφέρετε το ζήτημα με επίκαιρη, όπως δικαιούστε, αλλά δεν έχουν μεταβληθεί οι συνθήκες, για λόγους που και εσείς γνωρίζετε. Δράττομαι, όμως, της ευκαιρίας να συζητήσω αυτά τα θέματα ασφάλειας, γιατί μας βοηθάει όλους ακριβώς να ξεχωρίσουμε ποια είναι τα κύρια και ποια είναι τα δευτερεύοντα.

Πράγματι, σύμφωνα με τη νομοθεσία, οι φορείς διαχείρισης λιμένων έχουν την ευθύνη για έκδοση κανονισμού για την ασφαλή πρόσδεση, απόδεση και επιφυλακή των υπόχρεων σε ρυμούλκηση ή επιφυλακή πλοίων, με βάση κάποια κριτήρια που αναφέρονται. Να μην τα επαναλάβω. Ο κανονισμός αυτός στη συνέχεια ελέγχεται ως προς την εφαρμογή του από την αρμόδια λιμενική αρχή.

Όπως προκύπτει, λοιπόν, και από τη δική μας έρευνα και με σχετικές επικοινωνίες, πράγματι ο Οργανισμός Λιμένος Βόλου έχει ετοιμάσει ένα σχέδιο κανονισμού, το οποίο έχει αποστείλει σε όλους τους ενδιαφερόμενους για σχολιασμό. Γι’ αυτό το σχέδιο μιλάμε και σήμερα και ζητάτε τις απόψεις μας την ώρα που ακόμα δεν έχουν αποφανθεί οριστικώς οι καθ’ ύλην αρμόδιοι.

Όπως, λοιπόν, ενημέρωσε ο ΟΛΒ ο νέος αυτός κανονισμός συντάχθηκε από ομάδα ναυπηγών-μηχανικών του Εθνικού Μετσόβιου Πολυτεχνείου, προκειμένου να υπάρξει μια ολοκληρωμένη καταγραφή όλων των κριτηρίων που θα εξασφαλίσουν ακριβώς το επιθυμητό, ασφαλές περιβάλλον στο λιμένα Βόλου, σύμφωνα με τον νόμο αλλά και τις ανάγκες ενός νέου σύγχρονου λιμανιού. Μάλιστα η ίδια αυτή ομάδα εντόπισε ελλείψεις στον προηγούμενο κανονισμό σε θέματα ασφαλείας.

Επομένως είναι σαφές πως ακόμα καμμία απόφαση δεν έχει ληφθεί οριστικά από τον οργανισμό, ο οποίος ακόμα εξετάζει τη σοβαρότητα και το βάσιμο των παρατηρήσεων των ενδιαφερόμενων που εξέφρασαν άποψη αυτή τη στιγμή. Η επιστημονική προσέγγιση και η επάρκεια της ομάδας ναυπηγών του Μετσόβιου παρέχει ένα τεκμήριο εγκυρότητας για το παραχθέν σχέδιο, εφόσον μάλιστα εδράζεται σε αυτό που επιμένω, σε θέματα ασφαλείας.

Πέρα, όμως, από το γεγονός πως δεν πρόκειται για κάποια οριστική απόφαση, με αφορμή το σχετικό θόρυβο, η Ρυθμιστική Αρχή Λιμένων με βάση και τις δικές της αρμοδιότητες έχει επιληφθεί του θέματος και μάλιστα έχει ζητήσει από τον ΟΛΒ όλα τα αναγκαία έγγραφα με συνάφεια στην υπόθεση, ώστε να αποφανθεί εάν αυτός ο νέος προτεινόμενος κανονισμός είναι σύμφωνος με το πλαίσιο και τις κατευθύνσεις της νομοθεσίας. Σε αυτή τη φάση βρισκόμαστε, εν αναμονή της απόφασης της ΡΑΛ.

Δεν είναι δυνατόν να ζητάτε από το Υπουργείο να τοποθετηθεί επίσημα για το θέμα, προκαταλαμβάνοντας την απόφαση μιας ανεξάρτητης αρχής, στην ουσία ακυρώνοντάς τη. Προσωπικά έχω υστερία –θετική- με τις ανεξάρτητες αρχές και ως πρώην επίτροπος και νομίζω ότι δεν πρέπει να γίνει αυτό το πράγμα.

Επαναλαμβάνω ότι μιλάμε για θέματα ασφάλειας που πρέπει να είμαστε όχι απλώς ευαίσθητοι, αλλά ιδιαίτερα σοβαροί και πειθαρχημένοι και σε αυτά τα θέματα ασφάλειας επιτρέψτε μου να επιμένω όσο τίποτα άλλο, αναμένοντας, βέβαια, και την απόφαση τελικά του ΟΛΒ, αλλά κυρίως την απόφαση της ανεξάρτητης αρχής.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, προφανώς δεν έγινα κατανοητός, γιατί επί της ουσίας μιλάμε για έναν προτεινόμενο κανονισμό, ο οποίος έχει σχεδιαστεί για να αποκλείσει με πρόσχημα την ασφάλεια αφ’ ενός, αλλά και αφ’ ετέρου παραβιάζοντας τις προβλέψεις του προεδρικού διατάγματος. Άρα στη δική σας την αιτίαση η γνώμη μου είναι ότι έχετε θεσμική υποχρέωση να έχετε άποψη και εξηγούμαι γιατί το λέω αυτό.

Πρώτον, θέτει ελάχιστη δύναμη έλξης των ρυμουλκών τους τριάντα τόνους χωρίς αιτιολόγηση και κατά παράβαση του π.δ.83/2022.

Δεύτερον, θέτει όριο ηλικίας για τα ρυμουλκά που δραστηριοποιούνται στο λιμάνι του Βόλου τα τριάντα έτη. Κάτι τέτοιο, πέρα από εντελώς αυθαίρετο, δεν προβλέπεται, κύριε Υπουργέ, πουθενά στο προεδρικό διάταγμα και προσκρούει μάλιστα και στις διατάξεις του ευρωπαϊκού κανονισμού 2017/352.

Μίλησα, ήδη, για την απαιτούμενη πυροσβεστική ικανότητα που θέτει και έρχεται φυσικά και αυτό σε αντίθεση με το προεδρικό διάταγμα. Προσέξτε, θέτει όριο συμμόρφωσης για τα ρυμουλκά τους τρεις μήνες. Πώς είναι δυνατόν, κύριε Υπουργέ –και αποκλείεται μην έχετε θεσμική γνώμη και άποψη επ’ αυτού- μέσα σε τρεις μήνες οι εταιρείες να προσαρμόσουν την πυροπροστασία τους αλλά και το μέγεθος των ρυμουλκών τους; Αυτό είναι κυριολεκτικά ακατόρθωτο!

Πάμε να δούμε λίγο τι συμβαίνει στα αντίστοιχα λιμάνια της Ευρώπης; Σύμφωνα με σχετική μελέτη του Μετσόβιου Πολυτεχνείου, το 42% του στόλου των ρυμουλκών που δραστηριοποιείται στα ευρωπαϊκά λιμάνια είναι άνω των τριάντα ετών. Το 67% αυτών δεν διαθέτουν τους μηχανισμούς πυρόσβεσης που αυθαίρετα επιβάλλει ο προτεινόμενος κανονισμός. Δεν φαντάζομαι, κύριε Υπουργέ, να υποθέτει κανείς ότι τα λιμάνια της Ευρώπης δεν ενδιαφέρονται για τους κανόνες ασφαλούς ρυμούλκησης.

Αν, λοιπόν, ισχύουν όσα προτείνει ο νέος κανονισμός, όλοι οι υπάρχοντες πάροχοι ρυμουλκικών εργασιών στο λιμάνι του Βόλου θα οδηγηθούν σε αποκλεισμό. Τα ρυμουλκά αυτά που δραστηριοποιούνται ήδη, διαθέτουν έμπειρα πληρώματα, εργάζονται με συνέπεια στο λιμάνι του Βόλου για δεκαετίες, δεν έχει τεθεί ποτέ κανένα θέμα ασφάλειας, δεν έχει προκύψει ποτέ κανένα περιστατικό που να αφορά την ασφάλεια των ρυμουλκικών υπηρεσιών των εξυπηρετούμενων πλοίων του λιμανιού αλλά και των επιβατών, των ναυτικών και των φορτίων. Πρόκειται για τριάντα με σαράντα οικογένειες εργαζομένων που σε περίπτωση που ισχύσει ο προτεινόμενος κανονισμός θα βρεθούν την επόμενη μέρα στην ανεργία. Ταυτόχρονα, οι ίδιες εταιρείες που διαχειρίζονται τα ρυμουλκά θα υποστούν τεράστιο πλήγμα στις συμβατικές τους σχέσεις και τις οικονομικές τους υποχρεώσεις.

Οι επιπτώσεις όμως, κύριε Υπουργέ, μιας τέτοιας απόφασης δεν περιορίζονται μόνο στην οικονομική ζωή του λιμανιού. Επεκτείνονται, κύριε Υπουργέ, σε όλο το φάσμα της τοπικής οικονομίας. Ξέρετε τι σημαίνει μονοπώλιο στη φάση αυτή. Μονοπώλιο θα σημαίνει ότι τα τιμολόγια ρυμούλκησης για τα πλοία που καταπλέουν στο λιμάνι του Βόλου θα αυξηθούν κατακόρυφα. Για να το πούμε πιο απλά, το λιμάνι θα γίνει κατά πολύ ακριβότερο, επομένως λιγότερο ανταγωνιστικό σε σχέση με τα υπόλοιπα.

Τα ολιγοπώλια, κύριε Υπουργέ, στην ενέργεια τα είδαμε, στα τρόφιμα τα έχουμε δει τι αποτύπωμα έχουν αφήσει στις τιμές. Εδώ μιλάμε για ένα μονοπωλιακό σχήμα, για έναν κανονισμό που ουσιαστικά δείχνει μόνο μία εταιρεία ως κατάλληλη να παρέχει τις υπηρεσίες αυτές στο λιμάνι του Βόλου, που είναι το κύριο εισαγωγικό και εξαγωγικό λιμάνι της Θεσσαλίας.

Κύριε Υπουργέ, έχετε θεσμική άποψη και είστε υποχρεωμένος να εκφράσετε και θεσμική θέση. Ως εποπτεύουσα αρχή των λιμανιών θεωρούμε ότι οφείλετε να αποτρέψετε την αλλαγή του ενός κανονισμού που ψηφίστηκε μόλις πριν από ένα χρόνο. Θέλουμε το λιμάνι του Βόλου να είναι ανταγωνιστικό. Θέλουμε να διασφαλίσουμε τη βιωσιμότητα των επιχειρήσεων που δραστηριοποιούνται σε αυτό.

Προτεραιότητα, κύριε Υπουργέ, για το λιμάνι είναι να ξεκινήσουν και να ολοκληρωθούν επιτέλους οι διαδικασίες εκβάθυνσης και όχι να μεθοδεύονται ενέργειες που θα παραδώσουν, στην πραγματικότητα, το λιμάνι στα χέρια μιας και μόνο εταιρείας ρυμούλκησης. Αυτή είναι η ουσία της συζήτησης μας.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Επαναλάβατε θέμα νομοτυπίας. Θα σας διαβάσω μόνο την επιστολή που έχει στείλει ο Πρόεδρος της Ρυθμιστικής Αρχής Λιμένων, ο κ. Παπαποστόλου, που αφορά ακριβώς αυτό που είπατε.

H ΡΑΛ έχει την αρμοδιότητα να λαμβάνει μέτρα ανάλογα με τον επιδιωκόμενο σκοπό, πρώτον την εποπτεία και τη συμμόρφωση με την εθνική και ευρωπαϊκή νομοθεσία. Να μην πω τα άλλα. Έχει τη δυνατότητα επίσης, όταν κρίνει ότι η εν λόγω ιστορία είναι συναφής και δημιουργεί θέματα, να απαγορεύσει και οποιαδήποτε διοικητική ενέργεια, που σημαίνει ότι η ΡΑΛ έχει αυτή τη δυνατότητα. Ας περιμένουμε να πάρει τον κανονισμό, να τον αξιολογήσει και να μας πει κατ’ αρχάς την άποψή της ως ανεξάρτητη αρχή. Αυτό είναι το θέμα της νομοτυπίας.

Πάμε τώρα στην ουσία, στο θέμα του safety, της ασφάλειας. Λέω safety με τη διεθνή ορολογία. Το διαχωρίζω από το security. Εμείς έχουμε μία λέξη στα ελληνικά. Αυτό είναι πολύ σημαντικό. Όπως ξέρετε, εκεί υπήρξε μια συζήτηση, μια παράταση που δώσαμε επί δικής μου υπουργίας για να μπούμε στον νέο κανονισμό για τα ρυμουλκά. Γιατί έγινε; Έγινε διότι, όντως, υπήρχαν πάρα πολλά ζητήματα μέχρι τώρα σε ό,τι αφορά την πυρόσβεση σε όλους τους ελληνικούς λιμένες.

Επαναλαμβάνω: Δεν πρέπει να κάνουμε εκπτώσεις στα θέματα του safety. Η κακιά η ώρα έρχεται μία στιγμή και αν δεν είσαι έτοιμος στην κακιά ώρα, εκεί θα γίνει το μεγάλο κακό. Γι’ αυτό είναι καλό οι κανόνες να είναι οριζόντιοι, με ιδιαιτερότητες σε ό,τι αφορά μεγαλύτερα από μικρότερα λιμάνια. Ξέρω καλά τα ευρωπαϊκά λιμάνια. Είναι διαφορετικό το λιμάνι της Αμβέρσας από του Ρότερνταμ, διότι έχουν διαφορετικούς πυροσβεστικούς κανόνες. Δεν μπορεί να το συγκρίνεις εάν τα ρυμουλκά εκεί χρειάζονται, διότι έχουν κάνουλες έξω που μπορεί να φτάσουν και τα τριακόσια μέτρα. Γι’ αυτό ας μην κάνουμε αυτές οι συγκρίσεις, οι οποίες, όντως, είναι άτοπες.

Επαναλαμβάνω: Περιμένουμε τη ΡΑΛ. Κατ’ αρχάς περιμένουμε τον Οργανισμό Λιμένος Βόλου να καταθέσει με βάση τους επιστήμονες του Μετσοβίου. Μετά περιμένουμε τη ΡΑΛ και το Υπουργείο. Μην αμφιβάλλετε. Θα αναλάβει τον θεσμικό του ρόλο πλήρως, αλλά οι κατευθύνσεις είναι σαφείς. Δεν παίζουμε με την ασφάλεια.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ο Βουλευτής κ. Αριστοτέλης (Τέλης) Σπάνιας ζητεί άδεια ολιγοήμερης απουσίας στο εξωτερικό, συγκεκριμένα για το Ντουμπρόβνικ από 25 μέχρι 28 Οκτωβρίου του 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Θα συζητηθεί η δεύτερη με αριθμό 46/11-10-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Παρατεταμένες καθυστερήσεις και προβλήματα στη διαδικασία πληρωμών του προγράμματος «ΕΞΟΙΚΟΝΟΜΩ 2021» σε επαγγελματίες στην περιοχή της Δράμας».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, είμαστε εδώ για μία ακόμη φορά πάλι με τα ίδια προβλήματα. Οι επιχειρηματίες, οι επαγγελματίες δίνουν και έχουν να λαμβάνουν από το κράτος. Για μία ακόμη φορά συνεχίζουμε με ένα άλλο θέμα.

Το πρόγραμμα «ΕΞΟΙΚΟΝΟΜΩ» το γνωρίζετε πάρα πολύ καλά. Είναι πολύ σημαντικό για τα νοικοκυριά, καθώς δίνει τη δυνατότητα αντιμετώπισης των συνεπειών της ενεργειακής κρίσης. Μετά την υλοποίηση των παρεμβάσεων που προβλέπονται από το πρόγραμμα, οι πολίτες έχουν μειωμένη κατανάλωση ενέργειας και πληρώνουν λιγότερα στους λογαριασμούς τους. Στο πλαίσιο αυτό πλήθος συμπολιτών μας, ιδίως σε περιοχές με αυξημένες ενεργειακές ανάγκες όπως είναι ο νομός μου, η Δράμα, επέλεξαν να ενταχθούν στο πρόγραμμα «ΕΞΟΙΚΟΝΟΜΩ 2021» και να αξιοποιήσουν την επιδότηση που προβλέπεται.

Όμως, ενώ οι εργασίες έχουν ολοκληρωθεί και έχουν υποβληθεί και όλα τα δικαιολογητικά, μεγάλος αριθμός επαγγελματιών, εργολάβων, προμηθευτών παραμένουν απλήρωτοι. Μάλιστα έχουν καταβάλει όλα τα έξοδα.

Έχουν πληρώσει μισθοδοσία, ένσημα, ΦΠΑ, φόρο για το οικονομικό έτος 2022, μισθοδοσία, ένσημα, ΦΠΑ, φόρο για το οικονομικό έτος 2023 και έχουν πληρώσει μισθοδοσία, ένσημα και ΦΠΑ για το οικονομικό έτος 2024 που τρέχει τώρα. Το γεγονός αυτό έχει ως αποτέλεσμα να αντιμετωπίζουν ακόμη προβλήματα επιβίωσης, καθώς στις εποχές που ζούμε κάθε καθυστέρηση στην είσπραξη ποσών μπορεί να αποβεί μοιραία για μια μικρή και μεσαία επιχείρηση.

Ακούστε τώρα το παράδοξο, κυρία Υπουργέ. Αυτοί οι άνθρωποι μπορεί η τράπεζα να τους μπλοκάρει τους λογαριασμούς. Μπορεί το ίδιο το δημόσιο να μην τους δίνει ασφαλιστική ή φορολογική ενημερότητα. Άρα εμείς τους δίνουμε τη δουλειά και εμείς δεν τους δίνουμε τη δυνατότητα να δουλέψουν. Είμαστε οι ίδιοι άνθρωποι.

Κυρία Υπουργέ, κατόπιν των ανωτέρω, ερωτάσθε για ποιους λόγους υπάρχουν αυτές οι καθυστερήσεις και κυρίως το πότε θα πληρωθούν αυτοί οι άνθρωποι. Τόσο απλό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Κύριε Νικολαΐδη, έχω την ίδια ακριβώς δυσαρέσκεια που έχετε και εσείς για το θέμα που φέρνετε σήμερα και κυρίως δυσαρέσκεια, θα έλεγα, που έχουν οι επαγγελματίες, όπως αναφέρατε, για να μην πω στο τέλος οι πολίτες που είναι και οι δικαιούχοι του προγράμματος. Δεν πρόκειται να ωραιοποιήσω την κατάσταση. Υπάρχει μια πολύ μεγάλη αργοπορία και δεν σας κρύβω ότι οφείλουμε όλοι οι εμπλεκόμενοι -γιατί είναι πολλοί οι εμπλεκόμενοι- να ζητούμε και μια συγγνώμη από τον κόσμο στο κομμάτι που αναλογεί στον καθένα.

Είναι αλήθεια ότι αυτό το πρόγραμμα έχει στοιχεία που το καθιστούν πολύ πολύπλοκο -το ξέρετε και εσείς- και σε αρκετές περιπτώσεις χρονοβόρο. Έχει πάρα πολλά στάδια. Το ξέρετε και εσείς ότι οι ωφελούμενοι από την ημέρα που υποβάλλουν την αίτηση μέχρι να υπαχθούν στο πρόγραμμα -γιατί άλλη στιγμή υποβάλλουν την αίτηση και αργότερα χρονικά αυτή η αίτηση υπάγεται τελικά στο πρόγραμμα- μεσολαβούν διάφορες φάσεις. Πρέπει να φέρει κανείς την ηλεκτρονική ταυτότητα του κτηρίου, που παίρνει χρόνο για να τη φέρεις. Στη συνέχεια πρέπει να επιλέξει κανείς το χρηματοδοτικό σχήμα που θέλει, αν θέλει να πάει με ίδια κεφάλαια ή αν θέλει να πάει με δάνειο. Και αυτές οι δύο διαδικασίες είναι χρονοβόρες. Άλλο ένα λιθαράκι δηλαδή στην καθυστέρηση.

Να έχουμε λίγο τη μεγάλη εικόνα. Είχαμε αυτό το πρόγραμμα. Η αλήθεια είναι ότι άνοιξε η διαδικασία και έκλεισε τον Μάρτιο του 2022. Μιλάμε για δυόμισι χρόνια πίσω. Είχαμε ογδόντα οκτώ χιλιάδες αιτήσεις που έγιναν. Από τις ογδόντα οκτώ χιλιάδες αιτήσεις που έγιναν είχαμε υπαγωγές εξήντα έξι χιλιάδες αιτήσεις και έχουν βγει διαδοχικά αποφάσεις για τις υπαγωγές. Τι έγινε; Από τη στιγμή της υπαγωγής έχουμε τη δέσμευση της προκαταβολής που, όπως ξέρετε, δεσμεύεται στους λογαριασμούς των δικαιούχων. Αυτές οι προκαταβολές είναι δεσμευμένες στους λογαριασμούς μέχρι να μπορεί να καταβάλει κάποιος το υπόλοιπο, τα ίδια κεφάλαια δηλαδή, για να μπορεί μετά να αποδεσμεύσει, να πάρει την προκαταβολή. Εκεί δεν υπήρχαν ιδιαίτερες καθυστερήσεις. Έγιναν κάπως ομαλά, παρ’ όλο που η αλήθεια είναι ότι καθυστερήσεις υπήρξαν, κύριε Νικολαΐδη, περισσότερο στις τελικές εξοφλήσεις.

Εδώ να σας πω λιγάκι τα νούμερα. Αυτή τη στιγμή έχουν δεσμευτεί στους λογαριασμούς των ωφελούμενων πάνω από μισό δισεκατομμύριο, περίπου πεντακόσια εκατομμύρια. Στους λογαριασμούς, δε, των προμηθευτών έχουν μεταφερθεί μέχρι σήμερα, περιλαμβάνοντας εκεί και τα ίδια κεφάλαια και τα δάνεια και τις προκαταβολές, 639 εκατομμύρια. Βρίσκονται ήδη, έχουν μεταφερθεί στους λογαριασμούς. Άρα ένα πολύ σημαντικό και μεγάλο ποσοστό της δημόσιας δαπάνης έχει ήδη καλυφθεί προς όφελος των προμηθευτών και των δικαιούχων, χωρίς, όμως, αυτό να σημαίνει -το αναγνωρίζω- ότι δεν υπάρχουν καθυστερήσεις.

Εκεί που οφείλονται περισσότερο οι καθυστερήσεις είναι σε αυτό το στάδιο της τελικής εκταμίευσης, κύριε Νικολαΐδη. Σε αυτή τη διαδικασία, στην εκταμίευση έχουν εντοπιστεί τα πιο σοβαρά προβλήματα της καθυστέρησης. Επειδή έφαγα την πρωτολογία μου, θα εξηγήσω λίγο στη δευτερολογία μου τι έχουμε κάνει για να μειώσουμε και άλλο τον χρόνο στο κομμάτι της εκταμίευσης.

Όμως αυτό που θέλω να πω είναι ότι δεν παρακολουθούμε άπραγοι το πρόβλημα απλά να μεγεθύνεται. Αντιθέτως έχουμε εντοπίσει ακριβώς τα σημεία που επιδέχονται και άλλης ταχύτητας για να τελειώνουμε επιτέλους, να μπορεί ο κόσμος να πάρει τα λεφτά του και οι επαγγελματίες και τα νοικοκυριά και έχουμε προχωρήσει και σε κάποιες δομικές αλλαγές που θα επιταχύνουν αυτούς τους ελέγχους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, θα σας κάνω πάλι μια πρόταση που σας την είχα κάνει πριν από καιρό, με όλη την εκτίμηση. Όταν πηγαίνετε σε κάποιον νομό για να εκπροσωπήσετε την Κυβέρνηση, απευθυνθείτε στους πολίτες. Αυτοί ξέρουν τι τραβάνε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Στους πολίτες απευθυνόμαστε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν απευθυνθήκατε στους πολίτες, το γνωρίζετε, αλλά στα κομματικά στελέχη, πάντα στα κομματικά στελέχη, γι’ αυτό η Ελλάδα μας δεν πάει μπροστά.

Δεν είναι μικροπολιτική και το ξέρετε, γιατί ερχόμαστε εδώ για να πούμε ότι ενώ ο πολίτης και ο εργαζόμενος, ο εργολάβος γνωρίζει με ποιους κανόνες βγήκε αυτό το πρόγραμμα, αυτό το πρόγραμμα δεν ισχύει, δεν υπάρχει. Από τα τέλη του 2022 που...

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Πώς δεν υπάρχει, όταν σας λέω ότι πάνω από μισό δισεκατομμύριο υπάρχει αυτή τη στιγμή σε χρήματα ήδη στο λογαριασμό;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Συμφωνώ απολύτως μαζί σας, αλλά σας λέω αν το ελληνικό δημόσιο οφείλει τώρα σε έναν πολίτη από αυτούς, γιατί δεν κάνει συμψηφισμό; Του οφείλει το δημόσιο, δεν του οφείλει; Χρωστάει από αυτά τα χρήματα γιατί πλήρωσε τον φόρο, πλήρωσε τον ΦΠΑ. Από αυτά τα χρήματα που του οφείλονται, χρωστάει στο δημόσιο για ΦΠΑ, χρωστάει για φόρο, χρωστάει για ένσημα. Γιατί δεν κάνετε έναν συμψηφισμό; Γιατί τον τιμωρείτε τον πολίτη; Αυτό λέω, είναι απλό.

Ο πολίτης -όλοι μας το ξέρουμε και εσείς το ξέρετε και όλοι στην Αίθουσα- προσπαθεί να είναι συνεπής. Αν δεν είναι συνεπής, τον τιμωρούμε. Όταν το δημόσιο δεν είναι συνεπές προς τον πολίτη, τίποτα δεν γίνεται. Μπορείτε να πείτε ότι αυτά που οφείλονται σε αυτούς τους ανθρώπους θα συμψηφιστούν με αυτά που χρωστάνε στο δημόσιο; Κάτι είναι κι αυτό. Μπλοκάρονται οι λογαριασμοί, κυρία Υπουργέ.

Εγώ ήξερα την απάντησή σας εδώ. Μα και οι ίδιοι την ξέρουν. Πληρώθηκαν οι προκαταβολές. Ξέρετε τι γίνεται αυτή τη στιγμή; Καταθέτουν την πρόταση -και το γνωρίζετε καλύτερα από εμένα- και έρχεται μία απάντηση διορθωτική που λέει: «Στείλτε μου και άλλο έγγραφο». Θα το στείλω και το άλλο και ξανά άλλο. Αυτό είναι ένα παιχνιδάκι για να μην πληρώσουμε.

Εγώ σας λέω, μπορείτε να πείτε σε αυτούς τους ανθρώπους ή ότι θα γίνει συμψηφισμός με τα χρέη προς το δημόσιο ή ότι θα πληρωθούν άμεσα; Τα ίδια λέγαμε και για τους θερμοσίφωνες. Τα ίδια ακριβώς. Η ίδια απάντηση ήρθε από εσάς.

Δεν φταίτε εσείς, κυρία Υπουργέ. Ξέρετε πολύ καλά ποιος φταίει. Αυτοί που φταίνε ας αναλάβουν τις ευθύνες τους. Αυτοί που ηγούνται ας κάνουν τη δουλειά τους σωστά.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Νικολαΐδη, θα επαναλάβω ότι έχει καθυστερήσει το πρόγραμμα, αλλά δεν σημαίνει ότι δεν «τρέχει», δεν σημαίνει ότι δεν έχουν ακολουθηθεί πάρα πολλά βήματα, πάρα πολλές διαδικασίες μέχρι τώρα. Και η αλήθεια είναι ότι υπάρχουν πάρα πολλές διαδικασίες και θα σας πω ότι η αλήθεια είναι κάπου στη μέση.

Τι θέλω να πω; Λέει πολλές φορές ο πολίτης ή ο μηχανικός: «Μα, έβαλα τα δικαιολογητικά μέσα στο πληροφοριακό σύστημα και ο αξιολογητής μου στέλνει e-mail και μου λέει, σου λείπει το τάδε και μετά σου λέει, σου λείπει το τάδε». Υπάρχουν και πολλές, πάρα πολλές τέτοιες περιπτώσεις, αν το δει κανείς από την άλλη πλευρά, από την πλευρά του κράτους που ελέγχει τα δικαιολογητικά που υποβάλλετε εσείς ως δικαιούχος ή ο μηχανικός σας μέσα στο σύστημα, που θα δείτε ότι έχουν μπει πάρα πολύ βιαστικά και τσαπατσούλικα. Και αυτός που πληρώνει από την άλλη…

Όχι μην γελάτε…Είναι σοβαρό. Εμείς που πληρώνουμε ως ελληνικό δημόσιο ελεγχόμαστε για αυτά τα λεφτά και έρχονται και δημοσιονομικές διορθώσεις και τρώμε και πρόστιμα, όταν πας να πληρώσεις κάποιον που αυτός ο κάποιος δεν έχει βάλει μέσα με σωστό τρόπο τα δικαιολογητικά. Δεν σας λέω ότι είναι έτσι όλες οι περιπτώσεις, αλλά είναι και έτσι κι αλλιώς.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν είναι έτσι οι περιπτώσεις. Είναι ελάχιστες αυτές.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εγώ θέλω να σας πω για το κομμάτι που εντοπίσαμε ότι υπάρχει μία αργή ροή στους ελέγχους και γιατί επιστρέφονται οι φάκελοι πίσω ως ελλιπείς.

Για το κομμάτι του συμψηφισμού προφανώς και δεν μπορώ να σας απαντήσω και δεν γίνεται να σας απαντήσω, γιατί το πρόγραμμα «ΕΞΟΙΚΟΝΟΜΩ» είχε μια συγκεκριμένη προκήρυξη με συγκεκριμένους κανόνες. Όταν ολοκληρώνεται η διαδικασία του ελέγχου της αίτησης του φακέλου, τότε μπαίνουν και τα λεφτά. Δεν μπορώ να σας πω για το αν συμψηφίζεται με κάτι άλλο ή όχι.

Όμως, να πω ότι στο κομμάτι των δικαιολογητικών αυτό που κάνουμε αυτή τη στιγμή είναι μία τροποποίηση στον οδηγό στην προκήρυξη του προγράμματος, τον τροποποιούμε, μειώνουμε σε πολύ σημαντικό βαθμό τα δικαιολογητικά ολοκλήρωσης. Ουσιαστικά εξαιρούμε, πετάμε απ’ έξω αυτά που δημιουργούν πολύ μεγάλη καθυστέρηση. Δηλαδή υπήρχαν δικαιολογητικά όπου ζητούσαμε φωτογραφίες πριν από την παρέμβαση και μετά την παρέμβαση. Υπήρχαν δικαιολογητικά, όπως ήταν τα πιστοποιητικά ενεργειακής απόδοσης. Θεωρούμε, λοιπόν, ότι υπάρχουν κάποια περιττά δικαιολογητικά που δεν χρειάζονται για να επιταχύνουμε τη διαδικασία ελέγχου. Μπορούν να μείνουν μέσα μόνο τα τιμολόγια, τα δελτία αποστολής, οι εξοφλήσεις.

Αυτή η υπουργική απόφαση θα δημοσιευθεί τώρα, μπορεί και μέσα στην εβδομάδα. Και αυτός ο νέος τρόπος ελέγχου της ολοκλήρωσης θα εφαρμοστεί και για το σύνολο των φακέλων που έχουν ήδη πάρει παρατηρήσεις για δικαιολογητικά που καταργούνται.

Άρα, με αυτό τον τρόπο το Τεχνικό Επιμελητήριο, που είναι ο φορέας του προγράμματος, ο οποίος έχει προσλάβει και τους συμβούλους που αξιολογούν τις εξήντα έξι χιλιάδες αιτήσεις, θεωρεί ότι μέχρι τέλους του έτους θα έχει εξεταστεί το σύνολο των φακέλων και θα μπορούν να προχωρήσουν μετά αυτοί στο αίτημα ολοκλήρωσης και εκταμίευσης των ποσών που περιμένουν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη ερώτηση είναι η τρίτη με αριθμό 55/14-10-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την ασφάλιση των οικοδόμων και την αναγνώριση - διανομή των «υπέρ αγνώστων» ενσήμων».

Ορίστε, κύριε Έξαρχε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κυρία Πρόεδρε.

Δεν μας έκανε την τιμή η κυρία Υπουργός, βεβαίως είναι ο κ. Τσακλόγλου ο οποίος το ξέρει το θέμα, το έχουμε συζητήσει ξανά. Ελπίζω να το δούμε καλύτερα σήμερα.

Όπως ξέρετε, κύριε Υπουργέ, παρ’ ότι οι μηχανές της κατασκευαστικής δραστηριότητας δουλεύουν στο φουλ, υπάρχει μεγάλη αναντιστοιχία με την ασφαλιστική αποτύπωση της εργασίας των οικοδόμων στον ΕΦΚΑ. Σύμφωνα με τα τελευταία δημοσιευμένα στοιχεία του ΕΦΚΑ του 2023, οι οικοδόμοι ασφαλίζονται κατά μέσο όρο για 12 έως 13,64 ημερομίσθια τον μήνα. Στην περίοδο δε της κρίσης με τη μεγάλη ανεργία η απασχόληση ήταν περίπου στα ίδια επίπεδα. Ενδεικτικά να πούμε ότι τον Οκτώβριο του 2011 ήταν 11,38 τον Οκτώβριο του 2013 ήταν 12,82 ημερομίσθια τον μήνα. Συνεπώς με βάση τα στοιχεία του ΕΦΚΑ δεν θα έπρεπε να λείπουν εργατικά χέρια, αφού οι οικοδόμοι δεν ασφαλίζονται για όλες τις ημέρες του μήνα. Φαίνεται, δηλαδή, ότι δεν δουλεύουν.

Είναι φανερό, όμως, ότι υπάρχει εισφοροκλοπή και εισφοροδιαφυγή, που οφείλεται μεταξύ άλλων στους μηδαμινούς ελέγχους για την αποτύπωση της πραγματικής ασφάλισης των οικοδόμων από τον ΕΦΚΑ. Η κατάσταση αυτή εδράζεται και στη δυνατότητα του ΕΦΚΑ να απαιτεί και να εισπράττει τουλάχιστον τα ελάχιστα ένσημα που απαιτούνται για κάθε οικοδομοτεχνικό έργο, υπολογίζοντάς τα, βέβαια, με αντικειμενικό σύστημα πριν την έναρξη του έργου, αλλά και με την ολοκλήρωσή του, ακόμα και με την παρέλευση μεγάλου χρονικού διαστήματος.

Επιπλέον, η δυνατότητα αντικειμενικού υπολογισμού των ενσήμων που αντιστοιχούν σε πραγματική εργασία των οικοδόμων αξιοποιείται ώστε να βεβαιώνεται και να εισπράττονται οι εισφορές που καταγράφονται ως «υπέρ αγνώστων». Οι οικοδόμοι, όμως, δεν έχουν τύχει της αναγνώρισης και διανομής των αντίστοιχων ενσήμων.

Κατά συνέπεια, ο ΕΦΚΑ όχι μόνο δεν ελέγχει την αποτύπωση της πραγματικής εργασίας και ασφάλισης των οικοδόμων, αλλά εισπράττει εισφορές που αναλογούν στην εργασία τους, χωρίς να αποδίδει τα ένσημά τους, όπως είχε συμβεί κατά το παρελθόν.

Ρωτάμε, λοιπόν, τι μέτρα πρόκειται να πάρετε για να αντιμετωπιστεί το ζήτημα της εισφοροκλοπής και εισφοροδιαφυγής και της αποτύπωσης της πραγματικής εργασίας των οικοδόμων, ώστε να διασφαλιστεί η εφαρμογή της γενικής αρχής ασφάλισης «κάθε μέρα δουλειάς και μέρα ασφάλισης».

Και επιπλέον, τι μέτρα πρόκειται να πάρετε για το τεράστιο θέμα της αναγνώρισης και διανομής των «υπέρ αγνώστων» ενσήμων στους οικοδόμους;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Αξιότιμε, κύριε Έξαρχε, θα μου επιτρέψετε να ξεκινήσω με τα στοιχεία στα οποία αναφέρεστε σχετικά με τον μέσο αριθμό ημερών απασχόλησης στα οικοδομοτεχνικά έργα.

Στην ερώτησή σας επιλέξατε τον Οκτώβριο του 2011 και του 2013, όπου οι μέρες απασχόλησης ήταν 11,38 ή 12,82 αντίστοιχα και τα συγκρίνατε με τα στοιχεία του 2023 λέγοντας ότι η διαφορά με τον αντίστοιχο αριθμό ημερών που είναι 12 και 13,64 ανάλογα με τον μήνα, είναι πολύ μικρή. Από αυτό συμπεραίνετε ότι υπάρχει μεγάλη εισφοροδιαφυγή στον κλάδο.

Πήγα στην πηγή των στοιχείων σας και θα ήθελα να σημειώσω ότι τον Οκτώβριο του 2005, που ήταν μια πάρα πολύ καλή χρονιά για τον κατασκευαστικό κλάδο, ο μέσος όρος ημερών απασχόλησης ήταν 12,32. Για την ακρίβεια, συγκρίνοντας τα στοιχεία για τον μήνα Οκτώβριο από το 2002 ως το 2010, δηλαδή την περίοδο της κρίσης, οι μέσες ημέρες απασχόλησης κυμαίνονταν μεταξύ 11,64 και 13,23. Επομένως, οι ημέρες απασχόλησης για το 2023 είναι ίσα, ίσα και ελαφρά αυξημένες σε σύγκριση με εποχές όπου η οικοδομή ήταν σε άνθηση. Με αυτό, δηλαδή, θέλω να πω ότι δεν έχουμε μια συγκυριακή υποαποτύπωση της πραγματικής εργασίας, όπως το παρουσιάζετε, αλλά ένα διαχρονικό φαινόμενο.

Άλλωστε, για να καταθέσω και την προσωπική μου εμπειρία, από τότε που έχω πάει στο Υπουργείο Εργασίας, το 2020, τα πρώτα χρόνια συναντούσα κυρίως ανέργους οι οποίοι έψαχναν για δουλειά. Τώρα αυτό που βλέπουμε διαρκώς είναι εργοδότες οι οποίοι ψάχνουν για εργαζόμενους. Το ποσοστό ανεργίας στη χώρα μας παραμένει υψηλό, αλλά έχει μειωθεί θεαματικά από το 2019, παραπάνω από οκτώ ποσοστιαίες μονάδες, ενώ ταυτόχρονα βλέπουμε να αυξάνεται και ο αριθμός των κενών θέσεων εργασίας.

Σύμφωνα με την πλέον πρόσφατη ανακοίνωση της ΕΛΣΤΑΤ, καταγράφηκαν σχεδόν εξήντα χιλιάδες κενές θέσεις εργασίας στο δεύτερο τρίμηνο του 2024, ενώ σύμφωνα με έκθεση της Alpha Bank, για το πρώτο τρίμηνο του τρέχοντος έτους οι κενές θέσεις εργασίας στον κλάδο των κατασκευών που μας ενδιαφέρει, βάσει της ερώτησής σας, ήταν στο 6,5% της απασχόλησης του κλάδου.

Για να επιστρέψω στο πρώτο ερώτημά σας που αφορά τη διαφύλαξη της νομιμότητας και της διαφάνειας στον κλάδο των κατασκευών, θα ήθελα να θυμίσω ότι από το 2019 έχει προβλεφθεί με υπουργική απόφαση συγκεκριμένη διαδικασία για την αναγγελία του απασχολούμενου προσωπικού σε οικοδομοτεχνικά έργα στο πληροφοριακό σύστημα «ΕΡΓΑΝΗ», για την απογραφή του οικοδομοτεχνικού έργου, για την υποβολή της αναλυτικής περιοδικής δήλωσης, καθώς και για την καταβολή των εισφορών για τα δημόσια, αλλά και τα ιδιωτικά οικοδομοτεχνικά έργα, εκτός αυτών που υπάγονται στο σύστημα αντικειμενικού υπολογισμού εισφορών.

Όσον αφορά στο θέμα των ελέγχων, τα περιφερειακά ελεγκτικά κέντρα ασφάλισης, τα γνωστά ΠΕΚΑ του e-ΕΚΦΑ και ειδικότερα τα τμήματα ελέγχων ασφάλισης, διενεργούν στο πλαίσιο των αρμοδιοτήτων τους ελέγχους για την πραγματική εργασία και ασφάλιση των απασχολουμένων σε οικοδομικές και τεχνικές εργασίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, θα πάρω λίγο χρόνο από τη δευτερολογία μου. Άλλωστε, δεν βλέπω να υπάρχει άλλη ερώτηση.

Τα ελεγκτικά όργανα της υπηρεσίας έχουν πραγματοποιήσει πλήθος επιτόπιων και ουσιαστικών ελέγχων σε ιδιωτικά οικοδομοτεχνικά και δημόσια έργα, είτε κατόπιν καταγγελίας είτε κατόπιν αναφοράς άλλων υπηρεσιών για θέματα διακοπής παραγραφής, διεκπεραίωσης σημάτων αυθαίρετων κτισμάτων και αποπεράτωσης εργασιών, ενώ παράλληλα έχουν εξετάσει πληθώρα καταγγελιών ασφαλισμένων και έχουν προβεί στην ασφαλιστική τους τακτοποίηση.

Οι έλεγχοι γίνονται τόσο σε μικρά όσο και σε μεγάλα κατασκευαστικά έργα. Ως προς την πρώτη κατηγορία, τα μικρά έργα, το 2023 πραγματοποιήθηκαν χίλιοι πενήντα πέντε επιτόπιοι και ουσιαστικοί έλεγχοι. Το πλήθος των απασχολούμενων σε οικοδομικές και τεχνικές εργασίες που ελέγχθηκαν ήταν εννιακόσια έξι άτομα και έχουν καταλογιστεί πράξεις επιβολής εισφορών συνολικού ποσού 335.962 ευρώ.

Το πρώτο οκτάμηνο του τρέχοντος έτους έχουν πραγματοποιηθεί εννιακόσιοι πενήντα τέσσερις αντίστοιχοι έλεγχοι. Αντιλαμβάνεστε, δηλαδή, ότι με βάση αυτά τα στοιχεία, αναμένεται σημαντική αύξηση των ελέγχων σε ετήσια βάση. Το πλήθος των απασχολούμενων σε οικοδομικές και τεχνικές εργασίες που ελέγχθηκαν ήταν χίλια τριακόσια τρία άτομα και έχουν καταλογιστεί πράξεις επιβολής εισφορών συνολικού ποσού 392.932 ευρώ.

Ως προς τη δεύτερη κατηγορία, δηλαδή τα μεγάλα κατασκευαστικά έργα, η Γενική Διεύθυνση Ελέγχων στο πλαίσιο του ετήσιου επιχειρησιακού προγραμματισμού ελέγχων βάσει ανάλυσης κινδύνου -αυτό που στην ορολογία ονομάζουμε risk analysis- εντάσσει περιοδικά την εν λόγω κατηγορία εργοδοτών στους στοχευμένους επιτόπιους ουσιαστικούς ελέγχους δίνοντας έμφαση στις εργασίες κατασκευής, ανακατασκευής, επέκτασης και ανακαίνισης ξενοδοχειακών δομών, ενώ επιπλέον διοργανώνει κοινές επιχειρησιακές δράσεις σε μεγάλα κατασκευαστικά έργα σε όλη την ελληνική επικράτεια.

Ενδεικτικά θα ήθελα να αναφέρω ελέγχους που έχουν πραγματοποιηθεί σε μεγάλες ξενοδοχειακές μονάδες τουριστικών περιοχών, στα κατασκευαστικά έργα του Ελληνικού για την ανάπλαση του παραλιακού μετώπου της Αττικής, σε έργα που αφορούν στους κατασκευαζόμενους οδικούς άξονες της χώρας, όπως τη νέα Εθνική Οδό Πατρών - Πύργου, σε δίκτυα ύδρευσης και αλλού.

Σε περιφερειακό επίπεδο οι τοπικές διευθύνσεις του φορέα στο πλαίσιο των αρμοδιοτήτων τους προβαίνουν σε εύλογο χρονικό διάστημα μετά την πληροφόρηση περί αποπεράτωσης των εργασιών, παραδείγματος χάριν μετά την υποβολή δήλωσης αποπεράτωσης εργασιών από την πλευρά των εργοδοτών, σε έλεγχο εκκαθάρισης των ιδιωτικών οικοδομοτεχνικών έργων και σε περιπτώσεις που προκύπτουν διαφορές μεταξύ των δηλωθεισών μέσω της αναλυτικής περιοδικής δήλωσης ασφαλιστικών εισφορών και εκείνων που προκύπτουν βάσει του αντικειμενικού συστήματος, αυτές καταλογίζονται υπέρ αγνώστων. Για το θέμα αυτό, τις εισφορές υπέρ αγνώστων, θα αναφερθώ αναλυτικά στη δευτερολογία μου.

Η προστασία των εργαζομένων στον οικοδομοτεχνικό κλάδο και η αποτύπωση των πραγματικών δεδομένων της εργασία τους στην ασφαλιστική ιστορία αποτελεί πραγματικά βασικό στόχο τόσο του Υπουργείου Εργασίας όσο και του e-ΕΦΚΑ.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Έξαρχε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Καμμιά φορά οι αριθμοί δεν αποτυπώνουν την αλήθεια και όταν είναι αυθαίρετοι, μάλλον είναι ψεύτικοι. Δεν ξέρω, αλλά έχετε τη δυνατότητα να χρησιμοποιείτε την ελληνική γλώσσα έτσι που να μην καταλαβαίνει κανείς τι λέτε.

Εγώ, λοιπόν, θα σας τα πω απλά. Στο δε σκέλος των υπέρ άγνωστων ενσήμων δεν ξέρω για ποιον λόγο δεν αναφερθήκατε. Όμως δεν είναι η πρώτη φορά που το συζητάμε. Το ξέρετε, κύριε Υπουργέ, πάρα πολύ καλά το θέμα, όπως το ξέρουν και όλοι οι προηγούμενοι Υπουργοί, οι οποίοι αναγνωρίζουν τα δίκαια αιτήματα των οικοδόμων. Για παράδειγμα ο κ. Γεωργιάδης, με τον οποίο ήσασταν στο Υπουργείο, το ξέρετε πολύ καλά ότι έχει δεσμευτεί δημόσια για τη μείωση τουλάχιστον σε πρώτη φάση των ενσήμων των συντάξεων των οικοδόμων κατά δύο χρόνια από τα εξήντα δύο στα εξήντα. Βεβαίως, άλλαξε ο Υπουργός, ήρθε ο άλλος Υπουργός, άντε να το δει από την αρχή. Ξανάφυγε και η άλλη Υπουργός, ήρθε η επόμενη Υπουργός η οποία κι αυτή πρέπει βέβαια να ενημερωθεί κ.λπ.. Όταν πρόκειται για τα αιτήματα των εργαζόμενων πάμε από Υπουργό σε Υπουργό. Όταν πρόκειται, όμως, για τα αντεργατικά μέτρα, εκεί το κράτος έχει συνέχεια. Εδώ, λοιπόν, το ξαναπαίρνουμε από την αρχή και πάει λέγοντας.

Τα πράγματα είναι πάρα, πάρα πολύ απλά. Κι επειδή για να σας προλάβω στη δευτερολογία σας θα πείτε για τα υπέρ αγνώστων ότι χρηματοδοτείτε αυτές τις συντάξεις των οικοδόμων που είναι κατά δύο έτη λιγότερα κ.λπ.., το ξέρουμε χρηματοδοτούνται οι συντάξεις των εργαζόμενων από τους εργαζόμενους έτσι κι αλλιώς. Όλα οι εργαζόμενοι τα χρηματοδοτούν. Όχι μόνο τις συντάξεις και την παιδεία και την υγεία και την πρόνοια και τα έργα. Όλα τα χρηματοδοτούν. Δεν τα χρηματοδοτούν οι κεφαλαιοκράτες. Αυτοί ξέρουν να κερδίζουν και να αρπάζουν και σ’ αυτό βοηθάτε μια χαρά κι εσείς.

Πήρατε τα λεφτά από τα ένσημα των οικοδόμων τα υπέρ αγνώστων. Καλά κάνατε και τα πήρατε. Εμείς δεν είπαμε γιατί τα πήρατε και έπρεπε να τα πάρετε. Έχετε, λοιπόν, το μαχαίρι έχετε και το πεπόνι και τα κανονίζετε όπως θέλετε. Εμείς δεν ζητήσαμε λεφτά. Δεν ζητάμε λεφτά. Ζητάμε ένσημα. Πρέπει να αποδοθούν, να ονομαστικοποιηθούν τα ένσημα στους οικοδόμους. Είναι πάρα πολύ απλό. Δεν ξέρω πώς αλλιώς να το πω. Και δεν θα κουραστούμε να το λέμε, να το ξαναλέμε και να το ξαναεπαναφέρουμε. Γιατί μιλάμε για ένσημα δουλεμένα, για ένσημα πληρωμένα, τα οποία όμως δεν έχουν αποδοθεί στους οικοδόμους.

Δηλαδή, μας έκλεψαν οι εργοδότες όλα τα προηγούμενα χρόνια και ιδιαίτερα τα χρόνια της κρίσης, πήρατε εσείς τα χρήματα με τον αντικειμενικό συντελεστή, όμως, οι οικοδόμοι ένσημο δεν βλέπουν. Δηλαδή, μας έκλεβαν οι εργολάβοι, μας κλέβει τώρα και το κράτος. Εμείς αυτό λέμε. Θέλουμε τα ένσημά μας! Απλά, ελληνικά και ξεκάθαρα. Είναι δικά μας. Γιατί αυτά τα έργα δεν έγιναν μόνα τους. Να το πω και ακόμα πιο απλά, κύριε Υπουργέ, εμάς έπεσαν οι πλάτες να κάνουμε τα έργα. Άρα, λοιπόν, θέλουμε τα ένσημά μας. Ξεκάθαρα πράγματα.

Κι εδώ απαιτούμε συγκεκριμένη απάντηση. Έχει ξαναγίνει στο παρελθόν αυτό, άρα μπορείτε να το ξανακάνετε, για να μπορέσουν οι οικοδόμοι να θεμελιώσουν σύνταξη και όχι να γκρεμοτσακίζονται τις οικοδομές εξηνταπέντε και εβδομήντα χρόνων. Εδώ είναι η κατάσταση. Αυτοί είναι όλοι νεκροί οικοδόμοι. Μεταξύ αυτών είναι άνθρωποι εξήντα δύο, εξήντα τριών, εξήντα πέντε και εξήντα επτά χρόνων. Γιατί δουλεύουν εξήντα επτά χρόνων; Γιατί δεν έχουν θεμελιώσει δικαίωμα σύνταξης. Γιατί τους κλέβουν όλα τα χρόνια και τώρα τους κλέβετε κι εσείς. Απλά πράγματα. Εδώ υπάρχουν ευθύνες. Γιατί από αυτούς τους ανθρώπους κάποιοι θα ζούσαν.

Τώρα όσον αφορά στο ζήτημα της κλοπής της ασφάλισης. Εδώ ζούμε όλοι. Ξέρουμε ότι υπάρχει έλλειψη χεριών. Δεν είναι ανάγκη μας το πείτε εσείς, κύριε Υπουργέ. Είναι αλήθεια. Πώς εξηγείτε, όμως, ότι οι ημέρες είναι δεκατρείς κατά μέσο όρο; Πού πάνε τα άλλα τα ένσημα; Ποιος τα παίρνει; Απλά πράγματα. Τα κλέβουν οι εργολάβοι. Στις τσέπες τους πάνε. Κλέβουν και τους οικοδόμους, κλέβουν και τον ΕΦΚΑ, αξιοποιώντας τους ανύπαρκτους ελεγκτικούς μηχανισμούς.

Εγώ δεν καταλαβαίνω τι είναι αυτοί οι αριθμοί που λέτε. Θα σας πω, όμως, ένα πράγμα: Ήπειρος και Κέρκυρα έχουν επτά ελεγκτές, μεταξύ αυτών και οι υπάλληλοι του γραφείου, με δύο απαρχαιωμένα αυτοκίνητα, τα οποία μένουν στον δρόμο -στον δρόμο, σταυροκοπιούνται οι άνθρωποι να φτάσουν εκεί που είναι να πάνε- με αποτέλεσμα να μην μπορούν να ελέγξουν. Τι να ελέγξουν; Ποιον να ελέγξουν; Ολόκληρη Ήπειρος και ολόκληρη Κέρκυρα με τόσα έργα είναι δυνατόν αυτοί οι άνθρωποι να ελέγξουν; Όχι. Καταλαβαίνετε ότι αυτά τα πράγματα δεν ισχύουν. Βεβαίως, εισφοροδιαφυγή υπάρχει και με τη συλλογική σύμβαση. Και εδώ είναι δική σας ευθύνη. Γιατί, λοιπόν, δεν υπάρχει γενίκευση στη σύμβαση που υπογράφει η ομοσπονδία οικοδόμων με τους εργοδότες; Γιατί δεν είναι σε πανελλαδική κλίμακα για όλα τα οικοδομοτεχνικά έργα και αναγκάζονται οι οικοδόμοι και τους κολλάνε ένσημα με 27 και με 30 ευρώ την ημέρα, ενώ είναι αναντίστοιχο; Υπάρχει ή δεν υπάρχει φοροκλοπή στον ΕΦΚΑ; Βεβαίως και υπάρχει και πρέπει να το λύσετε. Τι ψηφιακό κράτος μας κοπανάτε από το πρωί έως το βράδυ; Μας λέτε τώρα ότι δηλώνονται. Ωραία, εγώ σας λέω ότι πρέπει να δηλώνονται. Ποιος θα πάει να τον ελέγξει αν δήλωσε; Ποιος; Κανένας!

Άρα, λοιπόν, σε αυτούς τους ελεγκτικούς μηχανισμούς που δεν υπάρχουν, ακριβώς εκεί πατάνε.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ολοκληρώνω, κυρία Πρόεδρε.

Κοιτάξτε, εμείς δεν θα παραιτηθούμε από αυτά, κύριε Υπουργέ, το λέμε ξεκάθαρα. Για αυτά τα ζητήματα έχουμε στις 6 του Νοέμβρη πανελλαδική πανεργατική απεργία και επίσης, στις 20 του Νοέμβρη και θα συνεχίσουμε. Εμείς δεν πρόκειται να παραιτηθούμε από τα δίκαια αιτήματά μας. Αφού, λοιπόν, δεν τα ικανοποιείτε, εμείς θα ακολουθήσουμε τον γνωστό δρόμο που ακολούθησαν οι εργάτες στην «COSCO», oι εργάτες στα «Μεταλλεία Χαλκιδικής», οι οικοδόμοι στη γραμμή 4 του μετρό, θα το βρούμε το δίκιο μας, το θέμα είναι τι κάνετε εσείς.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός κ. Τσακλόγλου έχει τον λόγο, για να δευτερολογήσει.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ και πάλι, κυρία Πρόεδρε.

Κύριε Έξαρχε, στην πρωτολογία μου νομίζω ότι αναφέρθηκα σε συγκεκριμένους αριθμούς, είτε αυτοί ήταν για ημέρες εργασίας είτε ήταν για αριθμό ελέγχων είτε ήταν για ποσά προστίμων που έχουν επιβληθεί. Επομένως, δεν αντιλαμβάνομαι την αιτίασή σας ότι δεν ήμουν ξεκάθαρος.

Περί του θέματος «υπέρ αγνώστων ενσήμων», σας είπα ότι θα μιλήσω στη δευτερολογία μου και αυτό πρόκειται να κάνω τώρα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Να μην…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Δεν είπα ότι δεν μπορείτε να πείτε τίποτα. Με κατηγορήσατε εμμέσως ότι κάτι μπέρδεψα και δεν γινόταν κατανοητό κ.λπ..

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν θα μπορώ, γιατί δεν έχω τριτολογία, τι να κάνω! Άμα απαριθμείτε αριθμούς δέκα λεπτά τώρα, τι να κάνω;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Συνεχίζω, λοιπόν, με το θέμα «υπέρ αγνώστων ενσήμων», για το οποίο, αν δεν κάνω λάθος -το είπατε και εσείς, άλλωστε προηγουμένως- είχατε καταθέσει επίκαιρη ερώτηση στη Βουλή, πριν από έναν χρόνο, την οποία απάντησε ο τότε Υπουργός κ. Γεωργιάδης.

Όπως είπα και στην πρωτολογία μου, στα ιδιωτικά οικοδομοτεχνικά έργα εφαρμόζεται το σύστημα αντικειμενικού υπολογισμού των εισφορών βάσει των ημερών εργασίας, ούτως ώστε να διασφαλίζονται τα ασφαλιστικά έσοδα του e-ΕΦΚΑ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Είναι τα ελάχιστα, κύριε Υπουργέ, μην κάνετε λάθος.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Αφήστε με, να ολοκληρώσω.

Κατά την εκκαθάριση του λογαριασμού εισφορών, εφόσον δεν προκύψει λόγος μείωσης των ημερών εργασίας που υπολογίζονται σύμφωνα με το αντικειμενικό σύστημα, τότε αυτές θεωρείται ότι έχουν πραγματοποιηθεί, έστω κι αν δεν συναρτώνται με την απασχόληση συγκεκριμένων προσώπων. Επομένως, οι αναλογούσες εισφορές καθίστανται απαιτητές και καταλογίζονται από το αρμόδιο όργανο του φορέα.

Σε περιπτώσεις καταλογισμού ασφαλιστικών εισφορών υπέρ αγνώστων, λόγω μη κάλυψης των εισφορών που έχουν καταβληθεί με το αντικειμενικό σύστημα από τις υποβληθείσες αναλυτικές περιοδικές δηλώσεις του έργου, υφίσταται ήδη συγκεκριμένη διαδικασία ασφαλιστικής τακτοποίησης των μη ασφαλισμένων ή πλημμελώς ασφαλισμένων οικοδόμων, που πραγματικά απασχολήθηκαν στο έργο και δεν ασφαλίστηκαν σε αυτό. Βγήκε, δηλαδή, παραπάνω; Πάει στα συγκεκριμένα άτομα.

Απαραίτητες προϋποθέσεις είναι, αφ’ ενός μεν, το γεγονός απασχόλησης χωρίς ασφάλιση ή με πλημμελή ασφάλιση να δηλωθεί στον e-ΕΦΚΑ από τους ίδιους τους οικοδόμους εντός δώδεκα μηνών από την αποχώρηση ή την απόλυσή τους από τον εργοδότη, αφ’ ετέρου δε, να επιβεβαιωθεί το γεγονός από τις υπηρεσίες του e-ΕΦΚΑ. Επομένως, ο κάθε οικοδόμος έχει τη δυνατότητα να αναγνωρίσει υπέρ του ένσημα τα οποία πράγματι έχει δουλέψει. Όμως, η πλειοψηφία των περιπτώσεων όπου ο e-ΕΦΚΑ καταλογίζει ασφαλιστικές εισφορές υπέρ αγνώστων, δεν αφορά σε έργα που κατασκευάζονται κατόπιν έκδοσης αδειών από τις οικείες υπηρεσίες δόμησης ή άλλες αρμόδιες υπηρεσίες, αλλά σε έργα μη αδειοδοτούμενα. Είναι τα γνωστά «αυθαίρετα». Όπου διαπιστώνεται αυτή η εκτέλεση εργασιών, για το αντίστοιχο οικοδομικό έργο που έχει παραχθεί επιβάλλεται το αντίστοιχο πρόστιμο, το οποίο πηγαίνει στα υπέρ αγνώστων.

Έχετε δίκιο ότι παλαιότερα, με τον ν.629/1977, δόθηκε η δυνατότητα στους εργατοτεχνίτες οικοδόμους να αναγνωρίσουν αριθμό ημερών εργασίας στην ασφάλιση του πρώην ΙΚΑ - ΕΤΑΜ με μεταφορά των εισφορών εξαγοράς από τον Ειδικό Λογαριασμό Δώρου Εργατοτεχνιτών Οικοδόμων. Ένας από τους λόγους που είχε δοθεί αυτή η δυνατότητα τότε ήταν το γεγονός ότι το ΙΚΑ δεν υπήρχε σε όλη την επικράτεια. Καταλαβαίνετε ότι οι συνθήκες τώρα είναι τελείως διαφορετικές.

Σε αυτή την παλαιότερη περίπτωση η αρχική προθεσμία υποβολής αιτήσεων προς αναγνώριση των ανωτέρω ημερών ήταν αρχικά η 27η Ιουνίου του 1978, η οποία μετά από πολλές παρατάσεις έληξε στις 3 Αυγούστου του 1985.

Επιπλέον, με το άρθρο 43 του ν.1543/85 μειώθηκε το όριο ηλικίας συνταξιοδότησης των απασχολούμενων σε οικοδομικές και τεχνικές εργασίες κατά δύο έτη και ορίστηκε ότι τα πλεονάσματα του ΕΛΔΕΟ, που θα προκύψουν μετά από κάθε οικονομική χρήση, μεταφέρονται στον λογαριασμό εσόδων του πρώην ΙΚΑ - ΕΤΑΜ για την αντιμετώπιση αυτής ακριβώς της δαπάνης, αυτό δηλαδή που είπατε και εσείς προηγουμένως. Σε όλους τους υπόλοιπους για τα ΒΑΕ πληρώνουν έξτρα. Στην περίπτωση των οικοδόμων δεν πληρώνεται κάτι έξτρα και χρηματοδοτείται αυτό ακριβώς το διάστημα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν ζητάμε λεφτά. Ένσημα θέλουμε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Σήμερα το πλεόνασμα του ΕΛΔΕΟ στο τέλος κάθε οικονομικής χρήσης μεταφέρεται στα έσοδα του e-ΕΦΚΑ και συγκεκριμένα στον κλάδο συντάξεων γι’ αυτόν τον σκοπό, δηλαδή την κάλυψη της επιβάρυνσης από τη μείωση του ορίου ηλικίας συνταξιοδότησης των εργατοτεχνιτών οικοδόμων. Σήμερα το όριο συνταξιοδότησης των εργατοτεχνιτών οικοδομών είναι τα εξήντα έτη αντί του εξηκοστού δευτέρου που ισχύει για τους λοιπούς ασφαλισμένους που απασχολούνται σε βαριές…

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Για τη συντριπτική πλειοψηφία του κλάδου των οικοδόμων είναι τα εξήντα δύο, όχι τα εξήντα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Κύριε Έξαρχε, σε όλα αυτά τα πράγματα δεν είναι το πότε βγαίνω, αλλά το πότε έχω τη δυνατότητα να βγω. Μπορεί αύριο, μεθαύριο να βγω σε κάποια συγκεκριμένη ηλικία. Αυτό δεν σημαίνει ότι δεν είχα τη δυνατότητα, αν είχα τις προϋποθέσεις, να βγω νωρίτερα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Αφήστε τα αυτά. Δώστε μας ένσημα και θα βγούμε.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Έξαρχε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Επαναλαμβάνω ότι σήμερα το όριο ηλικίας συνταξιοδότησης των εργατοτεχνιτών οικοδομών είναι τα εξήντα έτη αντί για τα εξήντα δύο που ισχύει για τους λοιπούς ασφαλισμένους που απασχολούνται σε βαριές και ανθυγιεινές εργασίες, χωρίς αυτοί να πληρώνουν ένσημα ΒΑΕ, όπως οι λοιποί ασφαλισμένοι αυτής της κατηγορίας.

Συνοπτικά, ακόμα και με το αντικειμενικό σύστημα υπολογισμού εισφορών, υπάρχει δυνατότητα ένας οικοδόμος να λάβει τα ένσημα που πράγματι δούλεψε, ενώ οι εισφορές υπέρ αγνώστων αντισταθμίζουν, ουσιαστικά, την προκαλούμενη επιβάρυνση του e-ΕΦΚΑ λόγω της κατά δύο έτη πρόωρης συνταξιοδότησης των οικοδόμων σε σχέση με τις υπόλοιπες κατηγορίες ασφαλισμένων.

Θα μου επιτρέπετε κλείνοντας να υπενθυμίσω κάτι το οποίο φαίνεται να το αμφισβητείτε στην τοποθέτησή σας. Το ασφαλιστικό μας σύστημα είναι κατά βάση διανεμητικό. Διανεμητικό θα πει ότι οι εισφορές τις οποίες καταβάλλουμε σήμερα εμείς, οι εργαζόμενοι, χρηματοδοτούν τις συντάξεις των νυν συνταξιούχων. Το σύστημά μας αυτό θεωρητικά χρηματοδοτείται από τις εισφορές μας. Στην πράξη, όμως, αν πάμε στις κύριες συντάξεις, περίπου οι μισές κύριες συντάξεις πληρώνονται από τον προϋπολογισμό, δηλαδή από τους φορολογούμενους. Και αυτό δεν αφορά μόνο στις εθνικές συντάξεις, αλλά και σε ένα πολύ μεγάλο μέρος των ανταποδοτικών συντάξεων.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Χρωστάμε κιόλας. Δουλεύουμε πενήντα χρόνια και χρωστάμε! Εκεί που μας χρωστάγανε, μας πήραν και το βόδι!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Επομένως, αυτό που ήθελα να πω είναι ότι υπάρχει μία πολύ μεγάλη στήριξη από τους φορολογούμενους προς το ασφαλιστικό σύστημα, προς τους συνταξιούχους, συμπεριλαμβανομένων και των συνταξιούχων οικοδόμων.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 18.38΄ λύεται η συνεδρίαση για αύριο, ημέρα Τρίτη 22 Οκτωβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**